
			לזכר אבי מורי האהוב והנערץ

			יוסף אהרן ברנט

			ולכבוד אמי האהובה והאצילית

			מלכה

			שטיפחו בי את אהבת הלימוד, התורה והדקדוק.

		

	
		
			ועַתָּה הִתְבּוֹנֵן בְּסוֹד עִקָּרִים הַלָּלוּ 

			כִּי מִתּוֹכָן תּוּכַל לְהִכָּנֵס לְכַמָּה חֲדָרִים פְּנִימִיִּים 

			שֶׁנִּסְגְּרוּ עֲלֵיהֶם הַשְּׁעָרִים 

			וְתִמְצָא שַׁעֲרֵי עוֹלָם פְּתוּחִים לְפָנֶיךָ 

			וְתָבִין סֵדֶר דֶּרֶךְ אוֹתִיּוֹת הַתּוֹרָה הַתְּמִימָה

			וְסוֹד הַנִּקּוּד הַנֶּעֱרָךְ לָהּ 

			וְתֵדַע וְתַשְׂכִּיל מִן מוֹצָא דָּבָר 

			וְתִרְאֶה מַעֲלוֹת לְשׁוֹן הַתּוֹרָה וְעֹמֶק סְתָרֶיהָ

			בְּאוֹתִיּוֹת וְנִקּוּד.

			שער הנקוד 
כ"י אוקספורד ־בודליאנה קטלוג נויבאואר 1565/9 דף 36 ע"א

		

	
		
			שלמי תודה

			ספר זה ראשיתו והורתו בפרק מתוך הדוקטורט. 'שער הנקוד' הכניסני חדר לפנים מחדר בסודות הניקוד של הקבלה ואף לעולמו של מחקר הקבלה. הוא היה ראשיתו של מסע ארוך ומעניין, שטרם תם, של עיון ומחקר, קריאה וכתיבה בספריות אוניברסיטת בר־אילן ובספריות האוניברסיטה העברית, ספריית גרשם שלום והמכון לכתבי־יד. יבואו כולם על הברכה. 

			תודה מעומק הלב למורי ורבי החכם ד"ר אברהם אלקיים, שעוררני והמריצני לכתוב ספר זה. הוא שהיה עמי לאורך כל הדרך, למן רגע הנץ הרעיון ועד שלבי העריכה הסופיים. הוא לא הניח לי לוותר על קוצו של יוד, ובזכותו יצא הספר מנוקד קווצותיו תלתלים. תמיכתו לא תסולא בפז.

			לדוד בן־נעים מהספרייה המרכזית באוניברסיטת בר־אילן, האחראי למחלקת הספרים הנדירים, שצילם עבורי ברוב טקס את 'שער הנקוד' מהספר הנדיר והעתיק, דבר שאִפשֵר לי את עצם עבודת המחקר בנוחות. 

			לאישי היקר חיים, שהניח לי ברוח טובה לשקוד על כתיבתי בשעות לא־שעות.

			להוצאת אִדְּרָא ולכל העומדים מאחוריה, ולכל אלו שנשאו בעול ופעלו מאחורי הקלעים להצלחת המהדורה.

			ולבסוף, תודה לבורא עולם שזיכני להגיע עד הלום ולראות את הספר יוצא לאור.

		

	
		
			פתח דבר

			ר' יוסף ג'יקטילה מגדולי המקובלים במאה השלוש־עשרה השתית את 'שער הנקוד', העומד ביסוד חיבורי זה, על יסודות איתנים של תורת הדקדוק, המטפיזיקה האריסטוטלית וחכמת הקבלה. הוא הציג את קבלתו במבנה מסודר הפונה גם להגיון וגם לדמיון. קו המחשבה נע בין תבנית העולמות לתבנית הספירות וחוזר חלילה בכל סימן ועניין. 

			בתשתיתו של 'שער הנקוד' מצויה חכמת הלשון. בניגוד לשפות האירופיות, שבהן ההגייה מסומנת באותיות, הרי שבעברית של הטקסט המקראי הבלתי מנוקד — ההגייה נסתרת. תורת הסוד מטבעה נמשכת לנסתרות, ואין פלא אפוא שבקבלה עסקו בפן זה של הכתיבה והשפה. 

			ר' יוסף ג'יקטילה הגדיל וקישר זאת לנסתרות הבריאה והיקום. הוא מבקש להראות, כי מקור הבריאה מן האותיות, אשר בראשן אותיות שם הוי"ה, והוא מנסה להוכיח זאת על ידי הצגת מערכת הלשון כמשקפת את מערכי היקום, והללו מוטבעים באפיונים לשוניים מסוימים ובתבניות מספריות. וכך הוא מתאר זאת במשל נפלא: 

			 

			וְהִנְנִי מַמְשִׁיל מָשָׁל בְּעִנְיַן אֲרִיגַת הַתֵּבוֹת וְהַתֵּבָה בְּאוֹתִיּוֹת לְרוֹפֵא בָּקִי עַד מְאֹד, יָדוּעַ בְּטֶבַע כָּל רְפוּאָה וּרְפוּאָה מִכָּל מִינֵי הָרְפוּאוֹת. בִּהְיוֹת כָּל רְפוּאָה מֵהֶן נִפְרֶדֶת מֵחֲבֶרְתָהּ צָרִיךְ לָדַעַת טִבְעָהּ וְכֹחוֹתֶיהָ וּסְגֻלּוֹתֶיהָ. וְאַחַר שֶׁיָּדַעְתָּ טֶבַע כָּל רְפוּאָה וּרְפוּאָה בִּהְיוֹתָה נִפְרֶדֶת, כְּשֶׁיִּצְטָרֵךְ יַרְכִּיב כְּאֶחָד שְׁתֵּי רְפוּאוֹת אוֹ שָׁלוֹשׁ אוֹ אַרְבַּע אוֹ יוֹתֵר, כַּמָּה שֶׁיִּרְצֶה לְהַרְכִּיב, וְאָז בְּהִתְחַבֵּר כָּל טֶבַע וְטֶבַע מִכָּל אוֹתָן הָרְפוּאוֹת שֶׁהָיוּ מֵאָז נִבְדָּלוֹת וְעַתָּה מִתְעָרְבוֹת כְּאֶחָד וּמִזְדַּוְּגוֹת אֵלּוּ בְּאֵלּוּ, אָז יַגִּיעַ הָרוֹפֵא אֶל תַּכְלִית הָרְפוּאָה הַשְּׁלֵמָה כְּפִי צֹרֶךְ הַחֹלִי, וְאִם לֹא יֵדַע הָרוֹפֵא טֶבַע כָּל סַם וְסַם הַנִּפְרָד לְעַצְמוֹ, לְעוֹלָם לֹא יוּכַל לַעֲשׂוֹת הַרְכָּבָה מוֹעֶלֶת לְפִי צֹרֶךְ הָרְפוּאָה הַצְּרִיכָה, וּבְדֶרֶךְ זֶה הוּא סוֹד כָּל אוֹת וְאוֹת מֵאוֹתִיּוֹת הַתּוֹרָה. 

			ב'שער הנקוד' מגייס ר' יוסף ג'יקטילה את מונחי הפילוסופיה בצד מושגים קבליים מחכמת המרכבה כדי לתאר תופעות דקדוקיות ולבאר את יחסי האותיות, אותיות הניקוד ואת הניקוד עצמו כמערכת מורכבת מופלאה. 

			העיון והלימוד ב'שער הנקוד' עשויים לשנות את אופן הסתכלותנו על השפה העברית וניקודה. הבה ניקח לדוגמה את הצירה שבמלה מסוימת ונראה אותו כמכיל את ספירות חכמה ובינה, או נראה את הסגול כשלוש ספירות חסד-גבורה-תפארת, או שמא נצח-הוד-יסוד. כל אלו מרבים את ממדי המשמעות של מלה נתונה עד אינסוף. נרחיב את התיבה אף באופן ציורי — את תמונת המילה באותיותיה — על פני הספירות, בהתאם לניקוד, והנה ביטוי המלים בקריאת התורה — אף שהינה הגייה קבועה ומדויקת על פי המסורה — כביכול מפעילה את מערכת הספירות השמימית. 

			שער ראשון

			מבואות

							כְּמֵי הַשִּׁילוֹחַ הַהוֹלְכִים בֶּטַח לְאַט

							בַּנִּקְבָּה הַחֲסוּיָה הָלְכָה וְזָרְמָה

							שֶׁהִתְקַבְּלָה וְהָעָבְרָה בְּחוּגִים סְגוּרִים

							 

							נְחָלִים וּנְהָרוֹת תַּת־קַרְקָעִיּים

							עִתִּים נָסוֹגוּ וְיָרְדוּ לַמַּעֲמָקִים

							נֶאֶסְפוּ לַאֲגָם הַנִּסְתָּר מִנִּי עַיִן

							 

							מִסֵּתֶר הַמָּקוֹר פִּעְפְּעוּ וְעָלוּ בִּמְרוּצָה

							נִבְעוּ סְדָקִים בְּחוֹמוֹת הַהַסְתָּרָה

							פָּרְצָה הַקַּבָּלָה אֶת פְּנֵי קַרְקַע הַכְּתוּבִים

							 

							רִוְּתָה אֶת שְׂדוֹת הַמַּחְשָׁבָה הָאוֹרְיָנִים

							שָׁפְעָה מֵהַתְּעָלוֹת הַצָּרוֹת שֶׁל הַמִּלִּים

							נִצְבְּעוּ חִבּוּרִים בְּצִבְעֵי נְהָרָה

							 

							עָלָה הַזֹּהַר הַשָּׁקוּעַ בָּאַיִן

							נִצְּתוּ זַהֲרוּרֵי אוֹר

							הֶעֱבִירָה זוֹ בִּרְכַּת אֵל

						
							
							עוֹשִׂים דַּרְכָּם מְעַט מְעַט 

							בַּסֵּתֶר בַּחֲשַׁאי מָסֹרֶת קְדוּמָה

							בַּחֲבוּרוֹת הַמְּקֻבָּלִים הַחֲבֵרִים

							 

							בִּצְבְּצוּ וְעָלוּ וְזָרְמוּ סְבִיב אִיִּים

							עִתִּים בְּעֹז וּבְגָלוּי מְפַכִּים

							וּבוֹ נִדְרָשִׁים מִמַּלְכוּת וְעַד אָיִן

							 

							זִרְמֵי הַקַּבָּלָה שֶׁתָּפְסוּ תְּאוּצָה

							רַבּוּ הַדְּרָכִים וְשֻׁנְּתָה הַמַּטָּרָה

							זָרְמָה בִּשְׁלֹושִים וּשְׁנַיִם נְתִיבִים

							 

							נַחְלָתָם שֶׁל פִילוֹסוֹפִים, מְלֻמָּדִים וּבַלְשָׁנִים

							וְהְָיְתָה לְנָהָר עַז שֶׁל כְּתָבִים מְהֻלָּלִים

							וְזָרַח אוֹרָהּ עַל מֵי הַתּוֹרָה

							 

							הָעְתַּק וְהוּפַץ מֵעַיִן לְעַיִן

							עַל פְּנֵי הַבְּרֵכָה הָעֶלְיוֹנָה

							אֱלֵי כְּנֶסֶת יִשְֹרָאֵל הִיא הַשְּׁכִינָה.

						
					

				
			

			 

		

	
		
			ר' יוסף ג'יקטילה: 
האיש, תולדותיו וחיבוריו

			ר' יוסף ג'יקטילה1 תלמיד חכם, משורר ומקובל, נמנה עם המקובלים שפעלו במחצית השניה של המאה השלוש־עשרה, הלוא היא תקופת הזוהר של הקבלה בספרד, התקופה שהולידה את ספרות הזוהר.2 יש רגליים לסברה, שהוא אף היה אחד מן הכותבים של ספר הזוהר.3 חכמים אחרים שחיו בתקופה ההיא, ובכתביהם ניכר קשר הדוק לספר הזוהר, היו ר' יוסף הבא משושן הבירה ור' משה די ליאון.4 

			מעטות ולוטות בערפל הן העובדות הידועות על חייו של המקובל רב ההשפעה ר' יוסף ג'יקטילה.5 הוא חי בספרד בין השנים 1248–1325 לספה"נ. הורתו ולידתו במדינת סאלה (Medinaceli) אשר בקסטיליה. רוב חייו עברו עליו בסגוביה, והוא נפטר בפניאפיל (Penafiel). הוא היה בקיא בתנ"ך ובהלכה, בפילוסופיה, במדעים ובדקדוק, דבר הלמד מכתביו המרובים. בקיאותו בתנ"ך ובמדרשי חז"ל ניכרת מציטוטיו הרבים ומלשונו הרוויה שיבוצים, הן בפרוזה הן בשירה.

			ר' יוסף ג'יקטילה עבר התפתחות אישית מפילוסוף של 'תורת השמות'6 למקובל של 'תורת הספירות'. כתביו משקפים מעבר אינטלקטואלי־רוחני שהיה נחלתם של אחדים מגדולי המקובלים בתקופה זו: מן הקבלה הפילוסופית, 'קבלת השמות', האמונה על הפילוסופיה האריסטוטלית בעקבות הרמב"ם, אל הקבלה התיאוסופית — היא 'קבלת הספירות'. בראשית דרכו תופסת 'קבלת השמות' מקום נכבד ביצירתו ששיאה הוא בחיבורו הגדול והמקיף 'גנת אגוז'7 ולאחר מכן נתפס הוא ל'קבלת הספירות' שבאה לידי ביטוי חשוב בחיבוריו רבי ההשפעה והתפוצה 'שערי צדק'8 ו'שערי אורה'.9 

			בראשית דרכו בקבלה הלשונית הרבה לכתוב על אותיות ועל ניקוד, ולאחר מכן הפכה כתיבתו ליותר ויותר ציורית ושופעת בדימויים ובסמלי אילן הספירות. מכתיבה פילוסופית הבנויה מנוסחאות של אותיות וגימטריות — לכתיבה משופעת בציורים, דימויים וסמלים על עולם האלהות. 

			'שער הנקוד',10 העומד ביסוד מחקרי זה, מציין את המעבר מן 'קבלת השמות' אל 'קבלת הספירות' בחדות, שכן הוא כולל את כל המאפיינים האלו: גם התבססות על התפיסה הפילוסופית המושתתת על תורת השמות שלו וגם תורת הספירות הסימבוליסטית ההולכת ומתגבשת, המוצגות זו בצד זו כתואמות ומשלימות. 

			יצירתו בקבלה ובמיסטיקה של האותיות רבה ושופעת, אך אין בה אחידות. ההבדלים העמוקים בהשקפות ובשיטות המשתקפות בספריו מעידים על התפתחות אישית ושינויים בדעותיו שחווה במהלך חייו. ברם אין בידינו אף שמץ קצה של השערה לגבי האירועים האישיים שהביאו לידי שינויים דרמטיים אלו.

			הדעה שרווחה בעולם המחקר היא שר' יוסף ג'יקטילה יצק מים על ידי ר' אברהם אבולעפיה, וממנו קיבל ולמד את קבלת האותיות והשמות, שבאה לידי ביטוי נרחב בספרו 'גנת אגוז' וגם ב'שער הנקוד' הפחות ידוע. במאמרו של חוקר הקבלה אפרים גוטליב, מובאת הציטטה הידועה מספרו של ר' אברהם אבולעפיה 'עדן גנוז': 'והשני ר' יוסף ג'קתילא... והוא בלי ספק הצליח הצלחה מופלאה במה שלמד לפני והוסיף מכוחו ומדעתו הרבה'. ובספר הניקוד של ר' יוסף ג'יקטילה' מוזכר אברהם: 'והנה הקשה עלינו הוותיק עין האורה השכלית ר' אברהם נר"ו'.11 מדברים אלו ניכר, מסיק גוטליב, כי היה ביניהם משא ומתן של תלמידי חכמים, אך לאו דווקא 'יחס של תלמיד היושב לפני רבו'.12 אנט מרטיני13 מנתחת את ההוכחה של גוטליב כבלתי מספקת, אבל בסופו של דבר מחזקת את השערתו בהסבירה, שר' יוסף ג'יקטילה כנראה למד מר' אברהם אבולעפיה את תורת הכינויים והתארים של הרמב"ם.

			מטרתו ותכליתו של 'שער הנקוד'

			ספרו הראשון של ר' יוסף ג'יקטילה 'גנת אגוז' נכתב בהיותו בגיל עשרים ושש, כפי שסיפר בהקדמתו לחיבור זה. בחיבור זה מבקש לבסס את התיזה שהיקום כולו נאצל מאותיות שם הוי"ה: 

			ההויה גורמת למציאות שאר כל המחודשים. וכפי דרך זה צריכים אנו לעוררך על היות כל הנמצאים כולן תלויין על שם יהו"ה, בהיות הוית הפעולות והוית התנועות מתהוים מאמתת שם ההויה'.14 

			מצד תוכנו וסגנונו קרוב 'שער הנקוד' ביותר ל'גנת אגוז', ואף נראה כהרחבה של החלק השלישי ב'גנת אגוז' המוקדש לניקוד. עיון בספר זה עשוי להסביר כמה מהעניינים שנוסחו ב'שער הנקוד' בקצרה ולעתים ברמז בלבד. 

			ב'שער הנקוד' מדגיש ר' יוסף ג'יקטילה, שהעולם מיוסד ופועל מכוח אותיות התורה ואותיות השם המיוחד, העומדות בבסיסן של כל שאר האותיות. כבר עמדו החוקרים שקדמו לי כי ביאוריו של ג'יקטילה המתבססים על ספר יצירה תופסים את העולם הפיסי כמורכב אונטולוגית ממספרים,15 ולזאת אוסיף — אף מנקודות. דברים כיוצא בכך כתב ר' יוסף ג'יקטילה באחד משיריו:

			וְאוֹתִיּוֹת יְסוֹד־עוֹלָם שְׁקָלָן, וְלֹא נֵדַע עֲלֵי מַה זֶה וְלָמָּה.

			וְהַשֵּׁם הוּא יְסוֹד כָּל אוֹת וְסוֹדוֹ, וְהוּא נֶפֶשׁ לְכָל בַּעְלֵי נְשָׁמָה.

			וְהַנִּקּוּד יְסוֹד כָּל הַתְּנוּעוֹת בְּסוֹד דַּעַת, וְסוֹד בִּינָה וְחָכְמָה.16

			ר' יוסף ג'יקטילה פורש ב'שער הנקוד' רעיונות מטפיסיים־קבליים, המבוססים על שיטת הניקוד העברית. כידוע, השפה העברית כתובה בעיצוריה בלבד, כשההגאים הווקאליים מסומנים על ידי סימני הניקוד, שברובם הם נקודות. סימנים אלו מהווים עבור ג'יקטילה נקודת מוצא לבניית תיאוריה. אין החיבור דן בסימני ניקוד שתפקידם הבחנה בין עיצורים וכדומה, כגון: המפיק — המבחין בין ה"א עיצורית לבין ה"א נחה, הדגש למינהו, והנקודה הדיאקריטית — המבחינה בין שי"ן ימנית לבין שי"ן שמאלית, אף כי ג'יקטילה מזכיר את הדגש הקל וחילופי שי"ן וסמ"ך בסוף החיבור. 

			'שער הנקוד' נוגע ברוב הנושאים שספרות הקבלה וספרות המחקר של הקבלה עוסקים בהם: מיסטיקה והלכה — חדשנות ומסורת; כיצד להגיע לחזון נבואי ולהשגות מיסטיות; טיבם של המלאכים; ארבעה יסודות; גלות וגאולה, מלכות ושכינה; אילן הספירות; שם הוי"ה וארבע אותיותיו — הכול תלוי בו. בחיבור זה משתלבות ומשתזרות זו בזו תפיסות ומערכות חשיבה והמשגה מתחומים שונים, לפעמים מנוגדים: פילוסופיה וקבלה, הנדסה, פיסיקה ואסטרונומיה עם תורת הלשון, קבלת שמות, אותיות וגימטריות עם הקבלה התיאוסופית. 

			סימני הניקוד נתנו לר' יוסף ג'יקטילה את השראתם בהתאם לתכונות מסוימות, שניתן למיינן באופן זה: שם התנועה; צורתה; מספר מרכיביה ומהותם; מקומה ביחס לאות הכתובה; ההגייה שהיא מייצגת — מוצאי הפה; תכונות דקדוקיות; קישרה לשם הויה; קישרה לקבוצות אותיות. תכונות אלה מספקות את הבסיס למשמעות המיסטית ולסימבוליקה הקבלית של סימני הניקוד. משמעות חשובה נודעת לסימני הניקוד מאופן סידורם על פני המישור ובחלל: סידורן של הנקודות על פני מישור הנייר הוא התייחסות לסימן הגרפי עצמו כתָו, בעוד שסידורן בחלל הרי הוא ראייתן כישות אונטולוגית, מהות שבמציאות הריאלית. מן ההיררכיה הפנימית בין סימני הניקוד ומאופן השתלבותם במערכות שונות עולים משמעים וסמלים. חוט השני העובר בכל המערכות האלה הוא מושג התנועה וההנעה. 

			מלבד העיסוק בנקודות מוקדש חלק נכבד מ'שער הנקוד' לאותיות, שגם הן נוטלות חלק בהדרכת הקריאה של הטקסט העברי הבלתי מנוקד. ג'יקטילה מחלק את אותיות השפה העברית לשלוש קבוצות בהתאם לתפקידן כמדריכות את קריאת המילה הכתובה. כשם שהנקודות הוצגו בשתי מערכות שונות: מערכת שלושת העולמות הפילוסופית, ולצידה מערכת הספירות הקבלית, גם האותיות מוצגות תוך הקבלה בין תפקודן הדקדוקי לבין מערכת מושגים קבלית, והפעם — המרכבה האלוהית, על הכוחות והמלאכים המרכיבים אותה.

			'שער הנקוד' חשיבותו רבה בשקפו בבהירות את המעבר האינטלקטואלי שעבר ג'יקטילה בין כתביו הגדולים והמפורסמים יותר — 'גנת אגוז' ו'שערי אורה', מעבר המשקף תהליך כללי בתורת הקבלה בתקופה זו. לא רק את נקודת החיבור שבין שתי התקופות משקף החיבור מועט הכמות ורב האיכות הזה, אלא את בסיס הרעיונות שבשני ספרים אלו. רבים מרעיונות הקבלה החשובים מצויים או רמוזים בו, וטמונים בו אף זרעי הקבלה הצפתית של המאה השש־עשרה.17 תורת הקבלה העוסקת בניקוד מובאת בחיבור קצר זה בצורה סיסטמתית ביותר, רחבה ומעמיקה גם יחד, וזאת בלי לאבד מחינה ומקסמה המיוחדים של הקבלה במאה השלוש־עשרה. 

			אופיו של 'שער הנקוד' הוא תיאולוגי־פילוסופי בלבוש קבלי, ומטרתו להראות שה' ושמו כאותיות אחראים לבריאה ולהמשך קיומה. הכל תלוי בשם המפורש, שכן האדם וגופו וכל התופעות ביקום — כולם תלויים באותיות, ואילו האותיות תלויות בשם המפורש, דהיינו באותיות הוי"ה, ומכאן שהכל תלוי בהוי"ה. 

			בלשונו של ג'יקטילה חוזר המושג 'מניע'. בעקבות אפלטון ואריסטו העסיקו את הפילוסופים הערבים והיהודים שאלת המניע הראשון והמושגים סיבה ומסובב, וג'יקטילה אף הוא מגייס את האותיות והניקוד כסמל והמחשה לאמונתו, שלכל דבר סיבה קודמת, מניע קודם, עד המניע הראשון שהוא הקב"ה. האל נחשב למניע הראשון הבלתי־מונע על ידי שום דבר, והוא נפרד מן העולם שאותו הוא מניע. מתוך הבנת הניקוד ויחסו לאותיות מגיעים להכרה בבורא העליון, המניע הראשון. 

			סימני הניקוד ב'שער הנקוד' מבטאים את תהליך השתלשלות ההוויה הגדולה מאחדות לריבוי, מיסוד לבניין, מן הנקודה הראשונית הגבוהה והקרובה ביותר למקור — נקודה יחידה — למערך מורכב של נקודות. הביטוי המעשי לכך הוא שהשורוק נתפס כשינוי של החולם מבחינת מיקומו, והחיריק הוא שינוי וירידה נוספת בסקלה של גובה האות הכתובה. הווה אומר, מיקומה הגרפי של הנקודה מעל האות [החולם], באמצעה [השורוק] או מתחתיה [החיריק] מהווה גם ציון למעלתה הרוחנית מבחינה פילוסופית וקבלית. שאר סימני הניקוד הם שלבים נוספים בהתפתחות הנקודה: מיחידיות לריבוי ולשינוי צורה, ומכאן סימנים המורכבים משתים ושלוש נקודות או מקו ונקודה. בלשונו של ג'יקטילה — נקודה יחידה היא בבחינת יסוד, ואילו שתי נקודות ומעלה זהו בניין של נקודות.  

			ענייני הדקדוק ב'שער הנקוד'

			בפרק זה נבקש להצרין מתוך דיוניו והדגמותיו של ר' יוסף ג'יקטילה ב'שער הנקוד' את כללי הדקדוק המשוקעים בו ואת החשיבה הדקדוקית, הנוגעת לאותיות, ולקשר בינן לבין הנקודות ולקבוצות אותיות.

			כללי האותיות

			יש להבין, שכאשר ר' יוסף ג'יקטילה כותב 'אותיות' הוא מתכוון גם לאותיות וגם לעיצורים, כלומר הצלילים המסומנים על ידי אותיות. העיצורים זקוקים לתנועות לשם יצירת מלים: 'אין אחד מכל האותיות מתנועע מבלי נקודה'. אין העיצורים יכולים לתפקד ולהתממש בלשון ללא התנועות המסומנות בניקוד.

			קיימות חמש תנועות בסיסיות עבור כל האותיות — A, E, I, O, U: 'שלא תמצא אחת מכל האותיות מתנועעת אלא באחת מחמש נקודים שהם סובלים כל תנועת האותיות בסוד פתוחי חותם'. שמן הכולל של חמש התנועות בכינוי מליצי — 'פיתוחי חותם' (שמות כח, 11). דבר נוסף נרמז כאן, אם כי לא נאמר מפורשות, והוא — ראייה שיטתית של השפות בכלל כמבוססות על חמש תנועות בסיסיות. 

			במקביל לחמש התנועות הבסיסיות קיימות חמש קבוצות של אותיות, מסורת ההולכת ונמשכת אחר ספר יצירה:18 אהח"ע [האותיות הגרוניות], גיכ"ק [האותיות החיכיות], דטלנ"ת [האותיות הלשוניות], זסרצ"ש [האותיות השיניות], בומ"ף [האותיות השפתיות]. מתוכן מוזכרות ב'שער הנקוד' שלוש, בהקשר עם החולם: 'אות חי"ת — תחלת אותיות הגרון, למד — אותיות הלשון באמצע, מ"ם — אותיות השפתים בסוף, שהוא כולל ראש וסוף לכל הלשונות ולפי' [ולפיכך] נקרא מלא פום'.

			במושגים 'תחילה', 'אמצע' ו'סוף' מתכוון ג'יקטילה ליצור הקבלה בין סדר האותיות בשם התנועה 'חֹלָם' לבין סדרן והגייתן של קבוצות האותיות שאליהן שייכות האותיות ח.ל.מ. במונח 'תחלת הפה' הכוונה לעומק הפה או הלוע, ופישרו של דבר — אותיות הגרון אהח"ע עיקר הגייתן הוא בעומק הלוע. במונח 'אמצע הפה' הכוונה, שעיקר הגיית העיצור או התנועה הוא במרכז חלל הפה. אותיות הלשון דטלנ"ת — עיקר הגייתן הוא על ידי הרמת הלשון באמצע הפה ולקראת השיניים והשפתיים. במונח 'סוף הפה' הכוונה לחלק החיצוני של הפה, קרי השפתיים. עיקר הגייתן של אותיות השפתיים בומ"ף הוא קירוב שתי השפתיים זו לזו.

			האותיות י', ה', ו' משמשות כאמות קריאה: 'שלשת אותיות יה"ו כוללות הנקודות שבעולם: אות יו"ד כוללת חרק וצרי וסגול, ואות ה"א כוללת קמ"ץ פת"ח, ואות וא"ו כוללת חולם שורק'. שלוש האותיות הנ"ל כוללות את כל התנועות: 'א"כ לא נשאר ניקוד שלא נכלל באלו השלש אותיות של שם'.

			ר' יוסף ג'יקטילה מדגיש, כי אות המשמשת כאם קריאה עשויה להיות בתנאים אחרים אות עיצורית. הוא מבחין במושג 'עיקר המלה', בדומה ללשונות אירופה שבהן יש יסוד, שאליו מצטרפות מוספיות למיניהן: 'כאלו תאמר אמרה שמרה הרי אות ה"א במקום קמץ או פתח, כי עיקר המלה אמר שמר'. ייתכן גם, שכוונתו לשורש העברי, שנודע החל מהמאה השתים־עשרה, אם כי במקום אחר הוא משתמש במלה 'שרשיות' עצמה לציון אותיות השורש.

			ישנן אותיות שורש ויש אותיות שימוש. האותיות 'גזע צדק פרח טס אין להם אלא שמוש אחד לבד והוא שהם שרשיות'. האותיות 'שמלאכתו בינה' הן אותיות השימוש. בהצטרפן לשורש או לבסיס בטקסט בלתי מנוקד משנות הן את קריאת המלה, כגון שפעל, מפעל, לפעול וכו'. קבוצה זו כוללת גם את אותיות השימוש [בכל"ם, ה' הידיעה, ו' החיבור, ש' הזיקה] וגם תחיליות הנוספות לשורש המילה ליצירת התצורה שלה [כגון אית"ן לצורת העתיד בפעלים].

			ספר התורה שעל לשונו מדבר ר' יוסף ג'יקטילה, כתוב בכתיב בלתי מנוקד, וההגייה נמסרת במסורת שבעל־פה. אולם בקביעה הנ"ל מתייחס ג'יקטילה לטקסט המקראי כאילו הוא אמור לרמז על אופן קריאתו מתוכו, לא על ידי מסורת נלווית. ואפשר שזוהי התייחסות לכל טקסט עברי, לאו דווקא תנכ"י, ובלבד שאינו מנוקד. 

			הגייה זו, כמו בקריאת עברית מודרנית בטקסט בלתי מנוקד, הינה תלוית הקשר. אותיות השימוש מביאות לקריאת התנועות במלה, ותפקידן דומה אפוא לזה של אימות הקריאה, אולם יש הבדל גדול: הן נקראות ומבוטאות יחד עם אותיות השורש, מה שאין כן האותיות הנחות, שכשמן כן הן: 'כאומרך אפעל הרי האלף שהיא מניעה את מלת פעל גם היא נקראת עם המלה שהיא מניעה אותה'. דהיינו, האלף כאות שימוש נוהגת אחרת מאשר האלף כאם קריאה: הראשונה נהגית יחד עם השורש כמלה עצמה, בעוד שהשנייה נעלמת ונאלמת במבטא. האות אלף אף כאות נחה עשויה היא להיות חלק מן השורש: 'בהיות אות אל"ף נסתרת ואינה נבדלת מן השורש'. אגב דיונו ביסודות הוא מגדיר את הגייתם של עיצורים אחדים. מ' היא אות 'דוממת', ובמינוח דקדוקי מודרני — עיצור א־קולי או אטום. ש' 'שורקת', ואכן היא הינה חלק מקבוצת זסצ"ש, המכונה לעיתים אותיות שורקות.

			האותיות בג"ד כפ"ת הן בעלות מימוש כפול — דגש ורפה. ובמונחים פונטיים־בלשניים: סותם וחוכך. ג'יקטילה מודע לכך, שהאות ר' אין לה מימוש כפול, אולם בעקבות ספר יצירה הוא כורך אותה עם אותיות בג"ד כפ"ת בקבוצה אחת — בג"ד כפר"ת.19 האותיות הוז חטי לנס עצק נתפסות אצלו כאותיות 'פשוטות', שכן אין להן מימוש כפול בהגייה. האות ש' הגייתה משתנה בהתאם למיקום הנקודה הדיאקריטית. כאשר היא מימינה של האות הרי היא מבוטאת כשי"ן, וכאשר היא בשמאלה היא מבוטאת כסמ"ך.

			כללי הנקודות

			אביא את כללי הדקדוק הנוגעים לסימני הניקוד, כפי שהם עולים מניסוחיו של ר' יוסף ג'יקטילה ומהדוגמות שהביא. הצורות שהביא להדגמת הניקוד הן צורות של שמות, לרוב חד־הברתיים, וצורות פועל בסיסיות סלקטיביות. מובן שאין ב'שער הנקוד' ניסיון להציג שיטה דקדוקית סדורה על כל פרטיה.

			[א]. חולם

			החולם הוא תנועה שאינה משתנה בנטייה: 'ולא תמצאהו מתפעל...ולא מתהפך'. הוא מצוי במלים קצרות בנות הברה אחת, כגון: שמות עצם 'כגון אור, יום טוב'. עוד הוא מצוי בצורת הבינוני הפועל: 'בדרך הפעולה והממשלה כגון פועל אומר יושב'. כמו כן הוא נמצא בצורות פעול, אמור, חשוב. יש להניח, שהכוונה לצורת הציווי של בניין קל, על דרך לשון חכמים. החולם מצוי בצורת הבינוני של בניין התפעל בגזרת עו"י וכפולים: 'מתבונן מתקומם מתפועל מתגולל'. 

			ר' יוסף ג'יקטילה מדגיש, שלמרות צורתם של פעלים אלו הדומה לבניין התפעל אין הם סבילים ו'מתפעלים' במשמעות הפילוסופית של המלה, אלא הם פעלים פעילים. ההוכחה שהוא מביא הינה הסרת התחילית 'מת-': 'ואם תמצאהו בענין מתבונן מתקומם... אל תחשוב שהוא מתפעלים בסלקך שתי אותיות ראשונות שהם מתפעלות תמצאהו יושב על ממשלתו', דהיינו, מתגולל = מִת + גולל. החולם נקרא 'מלא פום' — מלוא הפה, שפירושו פתיחה גמורה של הפה, דבר התואם את אופן הגיית התנועה /O/. השם 'חלם' מתפרש מלשון שלמות, והוא מקביל אפוא לשם "מלא פום".

			[ב]. השורוק

			השורוק מופיע תמיד כנקודה באות ו', כגון הצורה של בניין קל, גוף שלישי רבים: 'כענין אמרו שמרו עשו'. וריאנט של השורוק הנ"ל כאשר אינו בא עם ו' הוא שלוש נקודות זו על גב זו, כלומר קיבוץ: 'ולפי שהחרק משתוקק ומתאוה להדבק בשורק, תמצא השורק באות ואו שהוא סוד החבור והדיבוק האמיתי וסוד הייחוד השלם'. ג'יקטילה מדבר כאן על הואו כואו החיבור, שלפני שווא ניקודה הוא שורוק. גם חיריק תימצא בו' החיבור כאשר היא מופיעה לפני י'. יתכן שיש כאן התייחסות למוצאי חיתוך העיצורים ולסימון התנועה גם יחד. 

			[ג]. הצירה

			הצירה אינו מצטרף לשבא ליצירת תנועה חטופה כדרך שאר התנועות:20 'אינו מתאחז עם השבא לשאר הניקודים המתחברים'. הצירה והשווא מתמזגים לתנועה אחת שהיא הסגול: 'אין הצרי והשבא מתחברים באות אחת ביחד אלא בניקוד סגול שהוא מתווך בינתים'.

			[ד]. השווא

			השווא אינו מופיע בהברה נפרדת העומדת בפני עצמה. 'וכמו שניקוד שבא אינו יכול לעמוד בפני עצמו אם לא יתחבר לאחד משאר הניקודים'. 'נקודת שבא... אינה עומדת בפני עצמה ואין לה בית מיוחד', מה שאין כן בשאר התנועות, שלכל תנועה יש אפשרות להופיע בהברה נפרדת: 'כל ניקוד וניקוד יש לו תיבה מיוחדת לו בפני עצמה'. ניקוד שווא מופיע מחובר לתנועות אחרות: 'ניקוד שבא לעולם לא תמצאהו [אלא] מחובר לאחד משאר הנקודים כגון בְּנִי, שְׁמִי, שְׁמַע, סְלַח'. הצורה 'שבא' הינה צורת ציווי. 'והמבין סוד שבא הוא סוד ציור לקיום הדבר וכן הפסוק אומר שבה עמדי'. כמובן ג'יקטילה מתכוון לצורה 'שבה', צורת הציווי המוארך מן השורש י.ש.ב., שהיא המופיעה בפסוק.

			[ה]. החטפים

			החטף־פתח מופיע בצמוד לפתח: 'ולפיכך תמצא כי השבא סמוך לפתח לעולם באומרך אַחֲרונים כַּעֲלוֹת'. חטף קמץ קרוב בהגייתו לחולם: 'כשהשבא הוא סמוך לקמץ כגון אעלה אתכם מֵעֳנִי מצרים וכיוצא בהם תמצאם שנקראו בהברתם קרוב להברת חלם... כמו שאמרו יס"ב'.

					18	ספר יצירה פרק ב' משנה ג': עשרים ושתים אותיות יסוד חקוקות בקול חצובות ברוח קבועות בפה בחמשה מקומות אהח"ע בומ"ף גיכ"ק דטלנ"ת זסשר"ץ' — ספר יצירה, הוצאת ישיבת החיים והשלום, ירושלים תש"ן, עמ' 76. להרחבה עיינו: ספר יצירה עם פירוש וביאור מאת מרדכי קפלן, תל־אביב 1997, עמ' 100–103.

				

				
					19	ועוד על כך ובהקשר לספר יצירה ראו: יהודה ליבס, 'שבע כפולות בג"ד כפר"ת; על הריש הכפולה ועל רקעו של "ספר יצירה", תרביץ סא, ב (תשנ"ב), עמ' 237-247; שלמה מורג, 'שבע כפולות בגד כפרת' בתוך עיונים בעברית, בארמית ובלשונות היהודים, ירושלים תשס"ד, עמ' 207-242; שלמה מורג, 'על שבע כפולות בג"ד כפר"ת ב"ספר יצירה" ועל "שרי"-"שרה" ו"אברם"-"אברהם". תרביץ סג, א (תשנ"ד), עמ' 135-142; תשובה של יהודה ליבס שם, עמ' 143-144.

				

				
					20	חטף פתח, חטף קמץ וחטף סגול.

				

			

		

	
		
		

	
		
			עולמות בסוד נקודות

			ביסוד מבנה היש של ר' יוסף ג'יקטילה ב'שער הנקוד' עומדת הקוסמולוגיה האריסטוטלית, כפי שנתפרשה בימי הביניים, עולם עליון — עולם המלאכים שהם השכלים הנבדלים, עולם אמצעי — עולם הגלגלים, ועולם תחתון — העולם השפל.21 בכך הוא צועד בעקבי תורת העולמות שצייר לו בחיבורו 'גנת אגוז'. 

			ברם, לאחר שכתב את החיבור 'גנת אגוז' הוא אימץ את תורת הספירות וקבע ב'שער הנקוד' את הכוחות האלוהיים במבנה של עשר ספירות. כל המבקש להתחקות על תורת העולמות ב'שער הנקוד' מבחין כיצד מאחה ג'יקטילה ביד מסורבלת את תורת שלושת העולמות הפילוסופית, שבה החזיק בספרו 'גנת אגוז', עם תורת הספירות שנתחדשה לו לאחר מכן. 

			בחיבורו 'שער הנקוד' קובע ר' יוסף ג'יקטילה כי 'כָּל הָעוֹלָמוֹת כֻּלָּם מְיֻסָּדִים עַל סוֹד הַנִּקּוּד'. תכליתו של פרק זה לנתח בדקדקנות קביעה זו ולבחון את מערך הנקודות כבסיס סימבולי ואלגורי להתבוננות בשרשרת ההוויה הגדולה, קרי הספירות, עולם עליון, עולם אמצעי ועולם תחתון. 

			ספירות בסוד נקודות

			מערכת הספירות מושתתת על תפיסת ההוויה האלוהית כעשרה כוחות המכונים בשם 'ספירות', ועל היציאה וההאצלה של עשרה כוחות אלוהיים אלו בבריאה, שקבעו את דמות היקום, האדם וערכיהם, ובהם מודדים את העברת השפע האלוהי אל האדם והעולם הפיסי.

			מערכת הספירות מורכבת מעשרה מושגים המצטרפים ומשתלבים בסדר קבוע ובתבנית ציורית מסוימת לכלל מערכת אחת. במאה השלוש־עשרה הלך והתגבש בקבלה השימוש במושג 'ספירות' לתיאור מבנה האלוהות. ראשיתו של המושג בספר יצירה, אם כי שם משמעו ספירה חשבונית, מספר. המספר 'עשר' כמערכת שלמה עבר מן המדעים לפילוסופיה של ימי הביניים, שם גלגלו הרבה בעשרת הגלגלים השמימיים, שאליהם צורפו עשרת השכלים. מושג ה'שכלים' אִפשר לרמב"ם "לייהד" את השקפת אריסטו. מלבד השכל הראשון, שהוא האלוה, מונה הרמב"ם עשרה שכלים לפי מספר הגלגלים.22 

			ר' יוסף ג'יקטילה היה אמון על כתבי הרמב"ם וחדור במושגים ובחשיבה של הפילוסופיה האריסטוטלית. בספרו הגדול 'גנת אגוז' הושם דגש על חשיבות המספר עשר בדרך הצטרפותם של ארבעת המספרים הראשונים שצוינו על ידי אותיות. ומכאן גם חשיבותה של האות י', בנוסף להיותה פותחת את השם המפורש. לעומת זאת בחיבוריו התיאוסופיים של ג'יקטילה, כגון חיבורו 'שערי אורה', מערכת הספירות מציינת כוחות שונים בתוך האלוהות. לעיתים מציירים אותם כמידות, ולכן כתבי קבלה מסוימים תוהים על הקשר בין שלוש עשרה המידות לבין עשר הספירות ומה מידת החפיפה בין שתי המערכות. לעתים הם מצטיירים כמערכת של צינורות המריקים את מי השפע מן העולם העליון לעולם התחתון, ולעיתים — במושגי אור השופע ומאיר את העולמות והממדים שמתחת, מעליון לתחתון בהדרגה עד בסיס המערכת — ספירת המלכות, וממנה — אל העולם התחתון. 

			תבנית המערכת — ושמות הספירות אף הן — גם היא השתנתה למן ההיכרות הראשונה עמה ב'ספר הבהיר':23 מרשימת עשרה מאמרות — לתבנית מסועפת של אילן בעל גזע מרכזי וענפים צידיים לימין ולשמאל, היוצאים במרחקים קבועים ויוצרים תבניות משניות של משולשי ספירות. חלקי התבנית ואף הספירות מקבלים לעיתים אפיונים וכינויים של אברי הגוף וחלקיו, כגון ראש וגוף, ידיים ורגליים, ובכך יוצרים את דמות האלוהות כדמות אדם. בתחילה היו שמות נרדפים רבים למושג ספירות, ואלה אחדים מהם: כתרים, כוחות, מאמרים, מידות, מראות, מבועין ועוד.24 במהלך הדורות התגבשה מערכת הספירות ושמותיהן לצורה המצויה כבר ב'שער הנקוד', והרי היא לפניכם:

			 

			 

			 

			 

			 

			 

			כתר

			חכמה         בינה

			חסד         גבורה

			 

			תפארת

			נצח          הוד

			יסוד

			מלכות

			 

			צורה זו נתפסת גם כתבנית הספירות בדמות אדם. הספירות כתר, חכמה ובינה נחשבות לראש, ויתר שבע הספירות נחשבות לגוף. אין זו תמונת ראי, כך שצד ימין של תבנית הספירות, או כפי שהוא מכונה בלשון המקובלים קו ימין, מיצג את צד ימין בגוף האלוהי. ספירת כתר נמצאת מעל הקדקוד, חכמה מעל האונה הימנית של המוח ובינה מעל האונה השמאלית של המוח. ספירות חסד וגבורה מסמלות את הידיים, ואילו תפארת — את הלב או את הגו. ספירה זו נחשבת לאמצע האילן גם בכיוון שמלמעלה למטה וגם בכיוון שמימין לשמאל, ובמלים אחרות — היא שוכנת על הקו האמצעי של האילן. ספירות נצח והוד הן הירכיים או הרגלים. ספירת יסוד, המכונה לעתים 'צדיק' מקבילה לאבר המין הזכרי, ואילו המלכות היא בסיס הגוף, הספירה התחתונה, הנקבה, השואבת ומקבלת אליה את האנרגיות של הספירה הזכרית יסוד, ובאמצעותה — את האנרגיות של כל הספירות שמעליה. 

			ב'שער הנקוד' מופיעות מטפורות אלה פה ושם, ברם הדימוי המרכזי בחיבור זה הוא סמל הנקודה. כל ספירה מיוצגת על ידי גרעין האור שבה כנקודה. מעגל האור הספירתי הצטמצם לנקודת המרכז, וזו מזוהה עם הנקודה של סימני הניקוד העבריים, בין שהיא סימן ניקוד בפני עצמו, כגון החולם או החיריק, ובין שהינה חלקיק של סימן ניקוד, כגון אחד המרכיבים של הצירה או הסגול. לפיכך סימן ניקוד עשוי להיות מזוהה עם ספירה יחידה, או עם שתי ספירות ויותר. הכל תלוי במבנהו. 

			הנקודות הבודדות — הווה אומר חולם, שורוק וחיריק — יימצאו על העמוד המרכזי של תבנית הספירות. הסימנים המכילים שתי נקודות ישתרעו על שתי ספירות על פי צורתן: אם לרוחב, כגון הצירה, ואם לאורך, כגון השווא. הסגול, המכיל שלוש נקודות, אכן ישתרע על פני שלוש ספירות. צורתו כמשולש, האופייני לתבנית הספירות, מאפשרת למקמו במקומות שונים על האילן ואף בצורה הפוכה, וכך הוא הופך סמל לעצם מבנה האילן.

			התנועות, ובעיקר סימני התנועות המסומנות בנקודות בלבד, מייצגות אפוא תבניות ויחסים בעולם הספירות. הנקודה האחת, בהיותה תנועה מלאה כגון חולם, או בהיותה חלק מצירוף נקודות כגון צירה או קיבוץ, מייצגת את הספירה, עיגול האור הספירי, או מוקד האור שבו. הנקודה, המייצגת בזוהר בעיקר את ספירת החכמה, מייצגת אצל ר' יוסף ג'יקטילה כל ספירה וספירה. יתרה מזאת, צירוף נקודות מייצג זוגות או קבוצות של ספירות בעלות משמעות כקבוצה ותבנית בתוך אילן הספירות.

			כאן יש לסייג ולדייק בעקבות דיוקו של ג'יקטילה. אמנם 'צירוף' של שני אלמנטים, כל אלמנט שהוא, למן הדק כנקודה ועד המופשט כצורת המלאכים, הריהו בלשונו 'בנין'. ברם בענין הספירות מזהיר ג'יקטילה מלהתייחס אליהן כבניין, ומציע לראותן כמבועים וצינורות להזרמת השפע:

			 

			וְאַחַר שֶׁהוֹדַעְנוּךָ הַשֵּׁשׁ מַעֲלוֹת בִּשְׁלֹשֶׁת מִינֵי הַנִּקּוּד בְּסוֹד ג' נְקֻדּוֹת יְסוֹדִיּוֹת עַל סוֹד שְׁלֹשֶׁת הָעוֹלָמוֹת, שֶׁהֵם עוֹלַם הַמַּלְאָכִים וְעוֹלַם הַגַּלְגַּלִּים וְעוֹלַם הַשָּׁפָל, בְּסוֹד חוֹלָם שׁוּרֻק חִירִיק, וְהוֹדַעְנוּךָ כֵּיצַד הֵם רוֹמְזוֹת עַל סוֹד הַכֶּתֶר וְהַתִּפְאֶרֶת וְהַמַּלְכוּת, וּכְמוֹ כֵן הוֹדַעְנוּךָ סוֹד צֵרֵי וְסֶגּוֹל וּשְׁבָא שֶׁהֵם גַּם כֵּן מוֹרוֹת עַל סוֹד כְּגוֹן שְׁלֹשָה עוֹלָמוֹת עוֹלַם הַמַּלְאָכִים וְעוֹלַם הַגַּלְגַּלִּים וְעוֹלַם הַשָׁפָל, וְהוֹדַעְנוּךָ כֵּיצַד הֵם מוֹרוֹת עַל סוֹד תְּכוּנַת הַסְּפִירוֹת, לֹא בְּצַד בִּנְיָן חֲלִילָה וְחַס, אֶלָּא עַל סֵדֶר תְּכוּנָתָן וְסֵדֶר יְנִיקָתָן וְדֶרֶךְ הַצִּנּוֹרוֹת הַנִּמְשָׁכוֹת עַל יְדֵיהֶן אֵלּוּ לָאֵלּוּ.

			 

			הנקודות חושפות לא רק את המבנה של עולם האלהות25 במבנה של עשר ספירות אלא גם תהליכים דינאמיים הגנוזים בעולם האלוהי, כגון תהליכים של חורבן וגאולה באלהות עצמה מחד גיסא ושל עם ישראל ושיבתו לארצו מאידך גיסא. 

			בקבלה התיאוסופית נתפסה הגאולה כדרך רוחנית והתרוממות מעל למציאות הארצית, וארץ ישראל כמושא נחשק שמעבר לממשות, כמציאות רוחנית. גישה זו משתקפת בזוהר26 כמו גם בספר 'שערי אורה' לר' יוסף ג'יקטילה שנכתב לאחר 'שער הנקוד'27. בספר 'שערי אורה' מתוארים מעמדם של ישראל ושל ארץ ישראל בסמלי הספירות. ארץ ישראל מזוהה עם הספירה התחתונה, ספירת המלכות. כמו כן מזוהה עם ישראל עם ספירת המלכות, המכונה גם 'שכינה' ו'כנסת ישראל'. וכך כותב אליעזר שביד:

			 

			כאשר עם ישראל חי על־פי התורה מתאחדת ספירת המלכות עם הספירות העליונות (ביחוד עם ספירת התפארת באמצעות ספירת היסוד) ומושכת שפע רב לעם ישראל, ובאמצעותו לכל העולם, אבל כאשר עם ישראל חוטא ניתק החיבור בין ספירת המלכות לספירות העליונות, והשפע נפסק.28 

			 

			כאשר עם ישראל מקבל את השפע, נהנות ממנו גם אומות העולם, ובאמצעות ארץ ישראל נהנות שאר הארצות. המצוות והתפילה הן הכלים למשיכת השפע מהעליונים, ומכאן שנוצרת תנועה דו־סטרית, ממטה כלפי מעלה — מעשי האדם, וממעלה כלפי מטה — ירידת השפע.

			ב'שער הנקוד' דן ר' יוסף ג'יקטילה בגלות ובגאולה דרך הפריזמה של סודות הניקוד, ולשונו נחרצת: 'והנה כל הגאולה היא תלויה בשורק שהוא סוד הקו האמצעי המתאחז במלכות, והמלכות מתאחזת בישראל'. השורוק מסמל את הקו האמצעי, דהיינו החיבור של הכתר והתפארת עם המלכות, בהיותו הנקודה שבאמצע האות ו', והאות ו' הרי צורתה כקו אנכי. לשורוק יש גם מופע של שלוש נקודות, שהוא סימן הניקוד קיבוץ. גם בצורתו זו מסמל השורוק את איחוד שלוש הספירות כתר, תפארת ומלכות. 

			ג'יקטילה משחק בלשונו במלים 'קו' ו'תקווה', שיתכן ששורשם הלשוני זהה: 'ועל ידי הקו האמצעי שהוא התקוה יש לישראל תקוה לחזור למקומם'. במילה 'תקווה' החוזרת ונשנית בציטוטים אחדים יש קונוטציה ל'תקות חוט השני', אותו החוט האדום שתלתה רחב על ביתה שבחומה, והוא שעזר לה להינצל, תוך דבקות בישראל ואמונתו, ולעם ישראל להיכנס ולקבל את ארץ ישראל. לפי ר' יוסף ג'יקטילה השורוק והקיבוץ כמקדמי גאולה נרמזים כבר בפסוק המקראי: 'אשרקה ואקבצם כי פדיתם' (זכריה י, 8). לחילופין אם השורוק מתפרק ונפרד מן החיריק, אז מתגשמת תקוות האויבים הצרים על ירושלים, והיא נמסרת בידיהם.

			השורוק מסמל אפוא את התקווה לגאולה ולשיבה לארצם המפעמת בעם. מכיון שתקווה זו היא הקו האמצעי בעמוד הספירות, היורד עד המלכות, ומכיוון שהמלכות היא מקומה של השכינה, כאמרו: 'במלכות שהיא השכינה ונקראת אחרית',29 יוצא אפוא שהשכינה היא היא המצפה לגאולת ישראל ונאחזת בתקווה, שישראל ישובו למקומם: 'והשכינה נאחזת לישראל לחזור לגבוליה',30 כאם ההולכת בעקבות בניה: גבולה של השכינה הוא גבולם של ישראל, 'כאומרו ויש תקוה לאחריתך ושבו בנים לגבולם'. נוצרת תמונה של קו אנכי שמחבר את השכינה שלמעלה עם ישראל שלמטה, וכשיש תזוזה לישראל לכיוון ארצם, גם השכינה מגיעה עמהם באמצעות עמוד האור של קו השורק. 

			מתחת לרובד הגלוי של הדימוי לאם ובנים קיים הרובד הנסתר, שהוא הנימה הארוטית־סקסואלית המתקשרת לשכינה ולגאולה. עם איחוד הכוחות האלוהיים של הזכר והנקבה תושב ההרמוניה ותבוא הגאולה. השורוק מסמל את הפאלוס על ידי צורת האות ו', כמו גם על ידי הקו האמצעי של עמוד הספירות, העולה עד הכתר ויורד דרך ספירת היסוד31 הזכרית אל המלכות. 

			בניגוד לשורוק, המסמל את הגאולה, מסמל החיריק את החורבן. הסמל נוצר מתוך קונוטציה מקראית לשם התנועה. השם 'חיריק', שנגזר מחריקת השנים בביצועו, מזכיר לר' יוסף ג'יקטילה פסוקי קינה לחורבן. החורבן הוא הפרדת השורק מן החיריק:

			 

			אֲבָל בִּשְׁעַת הַחֻרְבָּן כְּשֶׁנִּפְרַד הַשּׁוּרֻק מִן הַחִירִיק וְנֶחְרַב הַבַּיִת וְגָלוּ יִשְׂרָאֵל מָה כְּתִיב בָּאֻמּוֹת: שָׁרְקוּ וַיַּחַרְקוּ שֵׁן32 אָמְרוּ בִּלַּעְנוּ, כְּלוֹמַר כְּבָר נִפְרַד הַשּׁוּרֻק מִן הַחִירִיק, אַךְ זֶה הַיּוֹם שֶׁקִּוִּינוּהוּ מָצָאנוּ רָאִינוּ, כִּי בַּתְחִלָּה לֹא הֶאֱמִינוּ מַלְכֵי אֶרֶץ וְכָל יוֹשְׁבַי תֵּבֵל כִּי יָבֹא צַר וְאוֹיֵב בְּשַׁעֲרֵי יְרוּשָׁלַיִם33

			ב'הפרדת השורוק מן החיריק' מתייחס ר' יוסף ג'יקטילה להבחנה הפונולוגית, שכל התנועות מבוצעות בחיתוך הפה והלשון גם יחד, בעוד שהשורוק מבוצע בעיקרו מחוץ לפה, על ידי השפתיים בלבד. מה משמעות החורבן? כאשר השורוק מסמל את הזכר, והחיריק כמלכות מסמל את הנקבה, הרי שהחורבן הינו הפרדת הזיווג בין הזכר לנקבה. 

			כשם שהשורוק עלול להיות הן שריקת השמחה לאיד על החורבן והן שריקת השמחה של האל הגואל ומקבץ את נדחי ישראל, כך השווא. הוא עלול לסמל ישיבת עראי או אפילו אסון פתאומי, בבחינת 'ותפל שבא ותקחם' (איוב א, 15), אך הוא עשוי גם להוות ציווי לישיבה בטוחה וסמוכה, הנתמכת ביסודות מוצקים, ומקימה את 'סוכת דוד הנופלת', היא המלכות. השווא מפעיל תמיכה זו ע"י חיבור המלכות לנצח והוד שמעליו, שבתוך כך נוצר הסגול במשולש הספירות התחתון, ההופך את עם ישראל לעם סגולה. 'סמיכה' במובן תמיכה מתפרשת ע"י ג'יקטילה גם במובן של קרבה וצמידות, והיא המבארת את הלכות התפילה, של סמיכת גאולה לתפילת שמונה־עשרה, המסמלות יסוד ומלכות.

			כללו של דבר, ב'שער הנקוד' הגלות והגאולה מיוצגים ומחוזקים באמצעות סמלי הניקוד. אף על פי שהנקודות מסמלות ישויות אלוהיות עליונות כספירות הרי הן מוצגות באופן דינמי וארוטי, ובכך נותנות מבע מוחשי יותר לנושא החורבן והגאולה ומחזקות את הרעיון, שהתפילה כדיבור מנוקד מביאה את הגאולה.

			עולם עליון, אמצעי ותחתון בסוד נקודות

			ר' יוסף ג'יקטילה מסווג את הנקודות לשלוש רמות המייצגות את שלושת העולמות בתפיסה הפילוסופית של ימי הביניים: העולם העליון הוא עולם השכלים, עולם של צורה ומהות פנימית ללא חומר, עולמם של המלאכים. העולם האמצעי הוא עולם החומר והצורה, עולמם של הגלגלים והמאורות, שנתפסו כבעלי חומר וצורה גם יחד. העולם התחתון הוא עולם ההרכבה וההפסד, עולם היצורים והאדם, שיש בו ריבוי ושינוי, ולפיכך חלים עליו חוקי הטבע של התנוונות וכיליון. 

			שלושת העולמות — לפי שמותיהם כך מיקום יסודותיהם: העולם האמצעי יסודו באמצעיתו; העולם העליון יסודו מעליו, והעולם התחתון יסודו מתחתיו. העולמות משפיעים בכיוון שמלמעלה למטה — מן העליון אל זה שמתחתיו והלאה.

			 

			בטבלה זו אציג את תמצית תורת שלושת העולמות עם סמליות הנקודות:

			 

			
				
					
					
					
					
					
				
				
					
							
							
							
							יסוד       

						
							
							בניין      

						
							
					

					
							
							עולם עליון      

						
							
							שכלים      

						
							
							חולם       

						
							
							צירה      

						
							
							צורה        

						
					

					
							
							עולם תיכון       

						
							
							גלגלים       

						
							
							שורוק       

						
							
							סגול      

						
							
							חומר וצורה      

						
					

					
							
							עולם תחתון       

						
							
							הויה והפסד       

						
							
							חיריק       

						
							
							שווא      

						
							
							הרכבה חומר וצורה 

						
					

				
			

			 

			חלוקת הנקודות על פני שלושת העולמות נעשית בעזרת הקטגוריות 'יסוד', 'בניין' ו'תנועה':

			 

			
				
					
					
					
					
				
				
					
							
							חולם       

						
							
							שורוק      

						
							
							וחיריק      

						
							
							— נקודות ה'יסוד'

							סגול      

						
							
							ושווא      

						
							
							— נקודות ה'בניין'

						
					

					
							
							קמץ      

						
							
							פתח      

						
							
							
							— נקודות ה'תנועה'

						
					

				
			

			 

			ר' יוסף ג'יקטילה מחלק את הנקודות בהתאם לתבניות של 'יסוד', 'בניין' ו'תנועה' ובהתאמה לתורת העולמות. במהלך דיון זה אנתח את ייחודן של נקודות היסוד, הבניין והתנועה.

			נקודות היסוד 

			סימני הניקוד היסודיים, הבנויים מנקודה אחת — הלוא הם חולם, שורוק וחיריק — מייצגים את תכונת היסוד, ולפיכך מסמלים את היסודות של שלושת העולמות בהתאמה. יסוד בפילוסופיה האריסטוטלית הוא המרכיב הפנימי של דבר מה, שאינו ניתן לחלוקה נוספת. כל מה שנחשב לפשוט, הדבר הקטן ביותר, האחד או הנקודה הוא יסוד. 'דבר הוא יסוד בדבר אחר כאשר הוא ראשון ופנימי לו, פנימי באופן שאין להעמידו על דבר מה שונה באיכותו'.34 

			נקודות היסוד הן סימני הניקוד העשויים נקודה אחת. להם קורא ג'יקטילה 'נקודות פשוטות', שכן כל עיקרן הוא סימן פשוט ובסיסי ביותר ללא כל תחכום. למעשה, זהו הסימן הראשון הנוצר במגעו של הקולמוס על הנייר: נקודה. החולם, השורוק והחיריק מכונים יסודות גם בשל יחסם הגרפי לסימנים הבאים: כל סימן אחר יכיל את נקודת היסוד, אפילו הקמץ והפתח, כפי שיוסבר בעניינם. 

			נקודות הבניין

			סימנים המורכבים משתי נקודות ומעלה — צירה, סגול ושווא — מהווים את קבוצת נקודות הבניין, ומסמלים אף הם את שלושת העולמות העליון, התיכון והתחתון בהתאמה. בצד שלוש הקטגוריות הבסיסיות הללו משתמש ר' יוסף ג'יקטילה באפיונים מסַווגים נוספים: 'פשוט' ו'מורכב' — מושגים שאינם עצם הסימן בלבד, אלא נובעים גם מן הקשר לאות, הווה אומר מיקומו של הסימן בשורת הכתב. שני יסודות המונחים זה לצד זה יוצרים בניין. אם הם במנח אופקי, הרי הם בניין פשוט, ואם הם במנח אנכי — הרי הם בניין מורכב. על פני הדו־ממד של הנייר יש התייחסות למישור ולגובה האות, בדיוק כמו בשרטוטים גיאומטריים, המציירים את גובה המשולש. במקביל לשורת הכתב, כגון צירה, הרי זה מישור, בניין פשוט; כאנך מתחת לשורת הכתב, דהיינו השווא, — הרי זה בניין מורכב. הקבוצה השלישית והנפרדת היא סימני הניקוד המכילים קו, המכונים, כאמור, נקודות התנועה. לחלוקה זו יש אפוא משמעות גרפית, פילוסופית וקבלית.

			ר' יוסף ג'יקטילה מודע ליחסיות הקיימת בכל מדרג שהוא. לשיטתו הן החולם והן השורוק והחיריק הן נקודות יחידות, אך בעוד שהחולם הוא יסוד, השורוק שמתחתיו הוא בניין, ואילו החיריק שתחת השורוק — בניין מורכב. בנוסף, נקודת השורוק, הנחשבת לבניין ביחס לחולם ולעולם שמעליה, מהווה יסוד ביחס לחיריק ולעולם התחתון. המושג יסוד מציין את תכונתן הבסיסית של סימני הניקוד חולם, שורוק וחיריק, בהיותן סימן של נקודה יחידה. כשם שעל היסוד נבנה הבית, והיסוד מאפשר את קיומו של הבית, כך נקודות היסוד מאפשרות בנייה של סימנים מורכבים, המצטרפים מכמה נקודות. למעשה, ג'יקטילה רואה בכל אחת מנקודות אלה יסוד לתנועה המכונה בניין, אך גם יסוד של אחד העולמות. תנועת החולם הינה גם יסוד לשאר היסודות, השורוק והחיריק, ולפיכך, אם שתים אלו משמשות יסוד בשני ממדים, תנועת החולם משמשת יסוד בשלושה ממדים. זהו המצע התיאורטי לתפיסתו את נקודות היסוד כקודש, ואת החולם — כקודש קודשים. 

			נקודות התנועה

			הסימנים המכילים בצורתם קו, הלוא הם קמץ ופתח, מסמלים את התנועה בעולמות, את היסוד הדינאמי בעולמות. מושג התנועה הוא כמעט שם נרדף למלה ניקוד. התנועות שבפיו במבטאו הספרדי הן חמש, ועליהן אומר הוא ב'גנת אגוז' 'כי אלו החמשה מיני ניקוד הן המורות לנו סוד תכונת כל העולם'.35 

			כיצד? הדרך לכך מורכבת, אך בעיקרה נובעת היא מכך שהמושג 'תנועה' משמש גם בפיסיקה וגם במטאפיסיקה של ימי הביניים כאחד ממושגי היסוד המציינים שינוי במציאות. 'תנועה' היא מושג מפתח בפילוסופיה ובפיסיקה האריסטוטלית בהבנת היקום הפיסי על כל רבדיו והקשר ביניהם, כמו גם מושג מפתח להבהרת דעות והשקפות מטפיסיות באשר לאושיותיו של עולם: 'הניקוד והאותיות הם המורים לנו צורת כל העולם וסוד התכונות כולן וסדר המרכבות'.36 

			כך המושג תנועה ב'שער הנקוד' מציין את השינוי שעוברות האותיות — הווה אומר השתנות ניקודן: 'דע כי ארבע אותיות של שם המיוחד שהוא יהו"ה ית' עומדות בכל מקום מיני הניקוד, והם מניעות כל האותיות שבעולם לכל צד תנועה שאפשר להם להתנועע'. ועוד: אות אל"ף אינה עומדת במקום תנועה ובמקום נקודה.

			כשם שהמלה יסוד קבלה משקל של מונח טכני ב'שער הנקוד' בצד שימושיה האחרים, כך גם המלה תנועה. מלבד השימושים הפילוסופיים לציון העתקה או העתקות ממקום למקום ולציון שינוי באופן כללי היא מציינת תכונה הקשורה לקמץ־פתח — פתיחה ונעילה של התנועה במובן המטפיסי. 

			כאן נכנס לתמונה מונח שנגזר ממושג התנועה והוא המניע או המניע הראשון. אם אריסטו טען, שרק השמש משפיעה, אומר ג'יקטילה בהשפעת תפיסות אסטרולוגיות,37 שרבים מחכמינו החזיקו בהן, שגם שבעת הכוכבים וכן המזלות משפיעים על התנועה בעולם החומר ועל ירידת השפע. אולם מעליהם נמצאים המלאכים, או השכלים הנפרדים, ומעליהם המניע הראשון — הבורא, שבראם יש מאין.

			מן הפרטים האלו עולה תמונה מדרגית של התנועה. בעולם התחתון התנועה מקרית ומגוונת, משתנה ובלתי יציבה. בעולם הגלגלים התנועה יציבה, קבועה ומובחנת כחלק מן המהות של הגלגל. בעולם המלאכים התנועה מתונה ובלתי נתפסת. ומעל כולם המניע הראשון, שמקומו מלא עולם, ולכן המושג תנועה אינו תופס כלל לגביו, המניע הבלתי מונע, 'הקדמון הממציא כל הנמצאים הוא המניע שאין לו מניע'.

			כשם שהתנועה באיכויותיה השונות היא הקו המבחין בין סוגי האותיות, כך גם שם הוי"ה נושא בחובו את 'סדר התנועה לכל העולמות'. כיצד? כשם שהשם יתברך מניע את כל הנבראים, אך נבדל ונסתר מהם, כך שמו של השם מניע את האותיות, אך נבדל ונסתר מהן. מערך הנקודות משתלב הן בשלושת העולמות — העליון, התיכון והתחתון והן במערכת הספירות. 

					31	השוה: ‘היסוד הוא סוד הגאולה כי הגאולה תלויה בברית מילה שזהו היסוד ובהתחבר היסוד עם המלכות הרי הגאולה סמוכה למלכות' (שער הנקוד [לעיל הערה 10], יג ע"ב).

				

				
					32	למעשה, זה מקורם של שמות התנועות האלה — על שם צליל מוכר, שמצב השפתיים בעת ביצועו מזכיר את אופן הגיית התנועה: ‘חרק... ונקרא חרק שהוא חורק השנים, שרק... ונקרא שרק שהוא שורק בשפתים' — מספר הורית הקורא מתוך משה צבי סגל, יסודי הפוניטיקה העברית, ירושלים תרפ"ח, עמ' 115; ‘וקוראים לתנועה ולסימנה “חרק", מלשון חרוק שנים, שמתאים להוצאת תנועת הקול הזו מהפה — בנימין זאב בכר, ניצני הדקדוק, תל־אביב תרפ"ז, עמ' 21.

				

				
					33	שער הנקוד (לעיל הערה 10), לד ע"א.

				

				
					34	אריסטו, המטפיסיקה/ספר דלתא, תרגמו מיוונית והוסיפו ביאור מרסל דיבואה ואביטל וולמן, ירושלים תשנ"ח, עמ' 106.

				

				
					35	גנת אגוז (לעיל הערה 7), עמ' תיז.

				

				
					36	גנת אגוז (לעיל הערה 7), עמ' תיג.

				

				
					37	על תפיסות כאלה ואחרות ראו למשל דב שוורץ, אסטרולוגיה ומגיה בהגות היהודית בימי הביניים, רמת־גן תשנ"ט.

				

			

		

	
		
			אותיות בסוד נקודות

			ר' יוסף ג'יקטילה רואה בשפה העברית מערכת המשקפת בתבניתה ובהתנהגותה את העולם על כל מערכותיו. בהתאם להשקפתו הדתית־הפילוסופית כל התופעות הינן שרשרת של סיבה ומסובב ועולם התופעות נתפס כשינויים ותנועות. ה'סיבות' מניעות את האירועים ויוצרות תנועה ושינוי בעולם. הגורם הראשון בקיומו של העולם הוא המניע הראשון, הוא הקדוש ברוך הוא. 

			מושג התנועה או 'המניע' מתוך הפילוסופיה הזדהה עם המושג 'תנועה' מתורת הדקדוק, בלעז — ווקאל (vowel).38 המושג 'מניע' מאפשר לר' יוסף ג'יקטילה להציג את האותיות על קבוצותיהן השונות, כמו גם את היחס בין הניקוד לאותיות, ביחס היררכי זו לזו, כמשקפות את היחס בין האל לעולמו ובין הרבדים השונים, כעולה מן המושג 'שלושת העולמות'.

			ר' יוסף ג'יקטילה מחלק ב'שער הנקוד' את כל אותיות השפה העברית לשלוש קבוצות בהתאם לתפקידן כמדריכות את קריאת המילה הכתובה. שלוש הקבוצות מכונות אותיות חשמל, אותיות חיות ואותיות אופנים והן מרכיבות את המרכבה האלוהית. אותיות חשמל הן ארבע אותיות שם הוי"ה; האותיות הנקראות חיות הן אלה שבנוטריקון שמ"י נא"ה לכתו"ב; האותיות הנקראות אופנים הן אלה שבנוטריקון גז"ע צד"ק פר"ח ט"ס.

			הוא מעניק לקבוצות האותיות הללו שמות השאובים מחזון המרכבה שראה הנביא יחזקאל אך מעניק להן פרשנות מטפורית. וכך נאמר בחזון המרכבה של הנביא יחזקאל:

			וָאֵרֶא וְהִנֵּה רוּחַ סְעָרָה בָּאָה מִן הַצָּפוֹן עָנָן גָּדוֹל וְאֵשׁ מִתְלַקַּחַת וְנֹגַהּ לוֹ סָבִיב וּמִתּוֹכָהּ כְּעֵין הַחַשְׁמַל מִתּוֹךְ הָאֵשׁ (יחזקאל א, 4); וָאֵרֶא הַחַיּוֹת וְהִנֵּה אוֹפַן אֶחָד בָּאָרֶץ אֵצֶל הַחַיּוֹת לְאַרְבַּעַת פָּנָיו (שם, 15); וָאֵרֶא כְּעֵין חַשְׁמַל כְּמַרְאֵה־אֵשׁ בֵּית־לָהּ סָבִיב מִמַּרְאֵה מָתְנָיו וּלְמָעְלָה וּמִמַּרְאֵה מָתְנָיו וּלְמַטָּה רָאִיתִי כְּמַרְאֵה־אֵשׁ וְנֹגַהּ לוֹ סָבִיב (שם, 27).

			שלושת הפסוקים הללו הכוללים את החשמל, החיות והאופנים נתפסים אצלו כיסוד החלוקה לשלוש הנמצאת בבסיס היקום, כגון במערכת שלושת העולמות, שלושת היסודות, חלוקה לשלושה מושגי יסוד של עולם-שנה-נפש ועוד. 

			ב'שער הנקוד' אין ר' יוסף ג'יקטילה מתאר את המרכבה האלוהית עצמה, לה הקדיש חיבור מיוחד, 'פירוש המרכבה'.39 הוא מעניק משמעות מטפורית למרכבה כדי לתאר את מעשה המרכבה הלשוני — הרכב השפה העברית — מבחינה מאוד מוגדרת, והיא: הנעת האותיות, אשר אותה הוא מכנה בשם 'מרכבת האותיות'. 

			אותיות החשמל

			המלה חשמל40 זוכה אצלו לפירוש חדש — אותיות 'חשמל', האותיות הנחות, הן 'נסתרות וממללות'. בהיותן 'נסתרות' הן מסמלות את כוחות הנסתר בעולם, ובראש וראשונה את הנסתר מכול — הבורא ושמו הבלתי־נהגה. הן אף 'ממללות' — כלומר מאפשרות את המילה. 

			אותיות החשמל הן הכוח העליון השולט במרכבה ומפעיל ומניע את החיות, שהן מצידן שורות על האופנים ומניעות אותם: וּבְלֶכֶת הַחַיּוֹת יֵלְכוּ הָאוֹפַנִּים אֶצְלָם (יחזקאל א, 19). האופנים אינם בעלי יכולת הנעה אלא ניעה בלבד, ותנועתם נובעת מן הכוחות המניעים אותם. 

			כך בעולם הגשמי, השכל מניע את הגוף — אולם אין הוא או תנועתו נתפסים בחושים. אותיות החיות מסמלות תנועה של יצור חי או אברי הגוף, שהם בעלי תנועה עצמית מובחנת. ואילו אותיות האופנים, ממש כגלגלי העגלה או כאבן ביד האדם, אינן בעלות יכולת תנועה — אלא הן נעות מכוחו של המניע אותן, כאותו הקולמוס הנע בתוך יד האדם הכותב. זוהי תנועת הדומם.

			אותיות חשמל הן ארבע אותיות שם הוי"ה. מבחינה לשונית אותיות שם הוי"ה הן בעצם שלוש בלבד; אף כי הוא מתייחס אליהן לעתים כקבוצה של שלוש ולעתים כארבע אותיות. אותיות שם הוי"ה הינן למעשה אימות הקריאה. 

			ר' יוסף ג'יקטילה קובע, כי ארבע אותיות שם המפורש מכילות בתוכן את חמש התנועות הבסיסיות, ולפיכך בכוחן לכוון את הקורא בהגייה התנועתית הנכונה של כל האותיות. כיצד? האות יו"ד מייצגת חיריק וצירה; האות ה"א מצביעה על קמץ ופתח, והאות וא"ו מסמנת חולם או שורוק. אגב סיכום הוא מתקן את מספר האותיות ומעמידן על שלוש אותיות ניקוד, כשם שיעשה בהמשך החיבור לארבע התנועות וארבעת היסודות ויעמידם על המספר שלוש. למעשה הוא מציב פה זהות של אותיות שם המפורש עם האותיות המשמשות כאימות קריאה בעברית, וזאת הוא משיג תוך התעלמות מהאות אל"ף.

			אותיות חשמל הן אותיות שם השם יה"ו. כשם שהחשמל הוא ההשגה הפנימית והעליונה ביותר במעשה מרכבה, לדעת ג'יקטילה, כך אותיות אלה הן הנעלות ביותר. והן 'פנימיות' במובן שהן היחידות בעלות התכונה של 'היעלמות' ו'היאלמות', דהיינו שבתפקידן כאותיות ניקוד הן אותיות 'נחות', הנכתבות ואינן נשמעות. האותיות מהקבוצות האחרות תמיד נהגות כעיצורים גם בתפקיד של הדרכת הקריאה. 

			ר' יוסף ג'יקטילה מאציל לאותיות יה"ו כמו לשם הוי"ה תכונה המיוחסת בכתבים הפילוסופיים לבורא: שאין לו כל תכונה ואינו משתנה, הוא עצם ולא מקרה. ההשתנות היא מנת חלקם של כל שאר שמות הקודש, כגון 'אל' ההופך ל'לא', או 'אלהים' ההופך ל'מי [ישום] אלם'.41 כמו כן עצם קיומם בא להם משם הוי"ה. כלומר, לא רק הוויית העולם ניזונה משם הוי"ה, אלא גם הווייתם של שמות הקודש עצמם ניזונה משם הוי"ה.

			אותיות החיות

			האותיות 'שמי נאה לכתוב', או ברצף שונה: 'שמלאכתו בינה' הן אותיות השימוש. אילו הן האותיות המצטרפות כמוספיות לשורש בשם העצם — כמיליות קישור וחיבור (ש, ו), מיליות יחס (בכל"ם) ותווית היידוע (ה), ובפועל — לציון הזמן והגוף לפני או אחרי השורש. להמחשה אביא אחדות מדוגמאותיו של ר' יוסף ג'יקטילה: שפעל, לפעול, נפעל, הפועל — ניקוד האותיות פ.ע.ל. משתנה בכל מילה בהתאם לתחילית. אחת עשרה אותיות אלה נותנות לדעת ג'יקטילה את כל הצורות האפשריות לשינויים בשורש לפי המשקל והבניין, וזוהי תכונה אופיינית ללשון העברית. להבדיל מאותיות הקבוצה הראשונה, שהן אותיות נחות, אותיות אלה נהגות בעצמן וגם מורות על צורת המילה בכללותה.

			'החיות' הוא שמן של אותיות הקבוצה השנייה, 'שמלאכתו בינה'. אלה הן אותיות המצטרפות לשורש המילה ומשפיעות מתוך כך על קריאת המילה בטקסט הבלתי־מנוקד. באפשרויות שינוי אלה תולה ג'יקטילה את המהות המיוחדת של השפה העברית כשפת קודש, שיש בה דקלינציה — הטית השורש לפי המשקל [בשם] ולפי הבניין [בפועל]. מכיוון שמספרן אחת עשרה, גם השינויים האפשריים הם אחד עשר — ולזאת מייחס ר' יוסף ג'יקטילה משקל רב, כפי שעשויים אנו להיווכח מעיון ב'גנת אגוז',42 שכן הם משקפים את מבנה היקום על פי תפיסתו, עשרת הגלגלים המקבילים לעשרת השכלים, והמניע הראשון והיחיד, המקביל לי"א. ב'גנת אגוז' נוצרת משוואה בין האל ובין שמו. הכוח המניע נתפס כהוי"ה, או אפילו 'חצי השם' — הצרוף ו"ה מתוך שם השם'.43 דברים אילו מבוארים בקצרה אף ב'שער הנקוד' ומחוזקים ברמזים כגון המלה 'וסתריהם', מתוך הנחה שהקורא מצוי אצל העניינים שבוארו בפרוטרוט על יריעה רחבה בספרו הקודם 'גנת אגוז'.

			קבוצה זו כוללת למעשה גם את אותיות הקבוצה הראשונה יה"ו כאשר הן עיצוריות, כגון ה"א הידיעה וּ־וא"ו החיבור, ובמצבן זה אין הן קודש. הן עשויות להופיע גם בתוך הקבוצה השלישית כחלק מאותיות השורש, ואז הן משתנות בהתאם לכללים החלים על שאר האותיות, והן מותרות למחיקה, בעוד שכאשר הן מופיעות ברצף הידוע כשם הוי"ה, הרי הן קודש ואסורות במחיקה. 

			אותיות האופנים

			לבסוף, אותיות הקבוצה השלישית, 'גזע צדק פרח טס', הן אותיות עיצוריות ושורשיות בלבד, ואינן מצביעות על אופן הקריאה או אופי התנועות במילה. בכך מרחיב ג'יקטילה למעשה את המושג אותיות ניקוד וכולל בהן מלבד ארבע אימות הקריאה גם אותיות נוספות. 

			סידורן של אותיות הקבוצה השלישית למלים מוכרות אינו אלא להקלת הזיכרון, ואין לו כל משמעות סמלית או קבלית. לכן אותן האותיות עשויות להופיע גם בסדר שונה ובהרכב מלים שונה, ולא רק אצל מחברים אחרים אלא אף בחיבור זה עצמו. 

			אותיות אלה מתאפיינות בכך שאין להן איכות של ניקוד כלל, הן עיצוריות טהורות. לכן בטקסט הבלתי מנוקד נקראות אותיות אלה בעזרת קבוצת אותיות החשמל — יה"ו, או בעזרת אותיות החיות 'שמלאכתו בינה', שהן אותיות שימוש, והן מרמזות על הקריאה הנכונה של התיבה. קריאה זו האחרונה מסתמכת למעשה על הבנת ההקשר והתוכן ולא על כללי ברזל דקדוקיים, שכן אין שום כלל המחייב הופעת ניקוד מסוים באות שאחרי אות הקישור ש', למשל. נהפוך הוא, חלק מאותיות 'שמלאכתו בינה' משנות את ניקודן בהתאמה לאותיות שאחריהן.44 כאשר קריאתן מסומנת על ידי אותיות החשמל השכליות יה"ו, נחשבת תנועתן ע"י ג'יקטילה לתנועה 'שכלית', בעוד שכאשר הן נקראות — ובלשונו של ג'יקטילה 'מונעות' מכוח אותיות 'החיות', הרי שהן מונעות בתנועה 'גופנית'. 

			שימושו של ר' יוסף ג'יקטילה במושגים שכל וגוף איננו טכני בלבד מכוח נתינת השם לקבוצת האותיות הנידונה, אלא יש לה איזו שהיא איכות מטפורית. השכל, הוא הנשמה,45 נסתר, אינו נראה באדם, ואין רואים בעיני הבשר כיצד הוא מניע ומפעיל את הגוף. אך אין כל ספק בכך שהוא קיים ואכן מפעיל את האדם. לעומתו אם הרגליים נעות ומניעות את הגוף או הידיים משליכות אבן — הרי שזוהי תנועה מובחנת.

			כך בקריאה: כאשר אותיות יה"ו מניעות, אין הן נשמעות בדיבור, הן 'נסתרות' בדיבור, הווה אומר — אין הן עיצוריות, ולכן הנעתן נתפסת כהנעה שכלית, פנימית. ואילו אותיות 'שמלאכתו בינה' נשמעות בדיבור כעיצורים הנוספים לבסיס המילה, ולכן הן נחשבות למניעות באופן גופני. שמיעה וראיה מזדהות לעניין זה כחושים המאשרים ותופסים את המציאות. ה'נסתר' כאן קשור לא לראיה אלא לשמיעה: אלו אותיות הנראות בכתיבה אך "נסתרות" מהאוזן השומעת.

			סיכום

			אותיות הקבוצה הראשונה, חשמל, משמשות למעשה בכל שלוש הקבוצות; אותיות הקבוצה השניה, חיות, משמשות בשתי הקבוצות התחתונות — שניה ושלישית, לבד מאותיות יה"ו שביניהן, המשמשות כאמור בכל שלוש הקבוצות, ואילו אותיות הקבוצה השלישית, אופנים, משמשות אך ורק בשלישית, ותלויות בשתי הראשונות.

			תנועת הניקוד מחוללת את הכוח שמניע את ההוויה הגדולה על כל שלביה, מדרגותיה ואצילויותיה. מרכבת יחזקאל מתפרשת ב'שער הנקוד' באופן מיסטי ככוח של ההנעה, התלות והזרימה הקיימות בין העולמות במרחבי היקום. הניקוד הולך ומתפשט על פני העולמות מהעליון לתחתון, מעולם האלוהות עד עולם הטבע והאדם. בנקודות מצטייר מבנה הספירות האלוהיות. אף האותיות העבריות בהן נברא העולם, בחלקן הן פועלות כמכוונות תנועה. שם הוי"ה העומד בבסיס ההנעה של היקום פועל גם כבסיס הניקוד. לא החיות בדמות שור, אריה ונשר הן המניעות את המרכבה האלוהית; ה'חיה' הרביעית, האדם, כמו בלעה את שאר החיות, ושפתה העברית מנצחת על התזמורת היקומית. כללו של דבר, הניקוד עומד בסוד ויסוד המרכבה האלוהית המניעה את היקום כולו.

			כ"י בר־אילן 1038

			

			
				
					38	ראו מרטיני (לעיל הערה 6), עמ' 62 ואילך, עמ' 87 ועוד.

				

				
					39	אסי פרבר ודניאל אברמס, פירוש המרכבה לרי"ג', לוס אנג'לס תשנ"ח.

				

				
					40	על היכל החשמל והקשרו לצפייה במרכבה אצל רי"ג' ראו גוטשל (לעיל הערה 5) עמ' 227.

				

				
					41	ב'גנת אגוז' של רי"ג'' וב'שערי אורה' מופיעים צרופים שונים: אלה"ים = מי אלה.

				

				
					42	גנת אגוז (לעיל הערה 7), קמג-קנא.

				

				
					43	הצירוף י"ה בשם הוי"ה מייצג לפי רי"ג' את כוח הפעולה, ואילו הצירוף ו"ה מייצג את כח התנועה, ראו ג"א עמ' קמז.

				

				
					44	כגון לפני אחת מאותיות אהח"ע הגרוניות או לפני שווא.

				

				
					45	‘כמו שהנשמה השכלית מניעה את הגוף' — שער הנקוד (לעיל הערה 10), לג ע"א.

				

			

		

		
			
			

		

		
			

		
			
			

		

		
			

		
			

		
			
			

		

		
			
			

		

		
		

	
		
			שער שני

			מהדורה ביקורתית
של שער הניקוד

			 

			
				
					[image: ]
				

			

		

	
		
			מבוא למהדורה ביקורתית 
של 'שער הנקוד'

			מטרתי בהכנת מהדורה זו הינה להציג בפני הקורא המשכיל טקסט נוח ומהימן לעיון ולקריאה ב'שער הנקוד' לר' יוסף ג'יקטילה. לשם כך ערכתי מהדורה ביקורתית זו, המבוססת על כתב־יד אוקספורד ־בודליאנה, עם תיקונים קלים הכרחיים בהתאם למצוי בכתבי היד הידועים האחרים. לבד מנוסח החיבור יובאו שינויי נוסחאות לפי מספרי השורות בטקסט, ובנפרד מביאורי המלים והעניינים. חילופי הנוסח מוגשים בצורה ידידותית כך שייתן לקורא את הטקסט בקריאה רציפה.

			'שער הנקוד' נדפס לראשונה בספר 'ארזי לבנון' יחד עם חיבורו 'סוד החשמל' ועוד חיבורי קבלה בוונציה שס"א (1601), והגופן הוא כתב רש"י. מהדורה נוספת יצאה בקוריץ בשנת תקמ"ה (1785), עם ספרו 'שערי צדק ו'חיבורו 'סוד החשמל' וכן עם 'מעין החכמה'. לאחרונה יצאו מהדורות נוספות, באחת מהן סדר הכתובים אינו כראוי ואף חלקי. לצורך מהדורה זו עיינתי בכתבי היד הידועים, ופרטיהם כדלהלן.

			רשימת כתבי היד של 'שער הנקוד' לפי הקטלוג של המכון לתצלומי כתבי־יד בספריה הלאומית בירושלים כוללת תשעה כתבי־יד. אחד הוא חיבור בתורת הדקדוק, אחר — ליקוטים בקבלה, ועוד שלושה הם העתקות תימניות של 'שער הנקוד' שנעשו במאה הי"ט, לאחר המצאת הדפוס, ואפשר שהועתקו מדפוסים. נותרו ארבעה כתבי־יד רלוונטיים לצורך קביעת הטקסט. מתוכם כתב־יד אוקספורד ־בודליאנה הוא הארוך ביותר ונראה כחיבור השלם. הוא מקביל לדפוס ונציה שס"א. יתר כתבי היד חסרים בראשם, באמצעם או בסופם. כתב היד החמישי אותר ברשימה אחרת בקטלוג תחת הכותר 'ספר הנקוד'.

			כתבי היד שנבדקו לצורך הכנת הטקסט הינם כדלהלן:

			1.	בר־אילן 1038 [F22888] [לשעבר מוסיוף 63], עמודים כט ע"א–מא ע"ב.

			2.	ניו־יורק־בהמ"ל 3/2203 [F11301] עמודים 101א-106א.

			3.	אוקספורד ־בודליאנה, קטלוג נויבאואר 1565/9 [F16933], דף 31א–49ב.

			4.	לונדון־הספריה הבריטית, קטלוג מרגליות 3/771, עמודים 103א-108א. לפי הקטלוג של המכון לכתבי יד בירושלים כ"י ניו־יורק 2203 מקביל ללונדון 771.

			5.	ניו־יורק, בית המדרש לרבנים, 2127 [F11225], עמודים 2ב-11א.

			תיאור כתבי היד של שער הניקוד

			תיאור כתבי־היד לקמן לקוח מקטלוג המכון לתצלומי כתבי־יד בספריה הלאומית בירושלים, בעיקר סגנון הכתיבה ותאריך כתיבת כתב־היד, לעתים הערת קולופון וכד'. יתר הפרטים הם סקירתי.

			בר־אילן 1038

			כתיבה ספרדית, מתוארכת למאה הט"ז–י"ז, דפים כט ע"א-מא ע"ב. הסוף חסר.

			פותח במלים 'בשם יי' אל עולם ראיתי ידיד נפשי'.

			מסיים במשפט 'והמבין עיקרים גדולים בחדרי המרכבות הפנימיות יבין'.

			מונה 14 דפים; עם ספרור באותיות עבריות; ליגטורה — במלה אל, גם של חול; קיצורי מלים מקובלים, כגון ית' = יתברך, בע"ה = בעזרת ה', {אבל גם 'באמר' = באמרי/באמרנו}; שמות קודש ואותיות קיצור לשם השם מסומנים באופנים שונים: ע"י שלש נקודות כעין סגול הפוך (סגולתא) מעל האות, ע"י קו מאוזן עם לולאות בקצותיו מעל המלה או שם האות [יוד, הא]; שם השם בשלש נקודות, מעין שלוש יו"ד ועוד קו מסולסל; תיבות הפתיחה של פסקות אחדות מצוינות באותיות גדולות ומודגשות באמצע שורה; בסופי שורה משתנה לפעמים הכתב לכתב רהוט; בעל שולים קבועים; יש שומר עמוד; בשולי הטקסט רשומות פה ושם מלים בודדות או חלקי משפטים להשלמת הטקסט, לפעמים בלתי קריאות; יש מלים מנוקדות; יש ציור של שני מעגלים קטנים זה מעל זה לציון שווא בדף לג ע"ב ולד ע"ב וכן לציון 'שתי אבנים זו על זו' ו'זו בצד זו' בדף לב ע"ב.

			ניו־יורק 2127 בהמ"ל 2/2127 

			כתיבה איטלקית, משנת שכ"ט [1569], דפים 2-11.

			הערת קולופון: "כתיבת ידי הקטן שבישראל ברוך פוייט בן לאדוני... אליעזר פוייט יצ"ו יום רביעי עשרים לירח שבט שנת שכ"ט לפ"ק [דף 11א]; כתיבת ידי הקטן שבישראל נאם ברוך בר אליעזר פוייטו יצ"ו היום יום ב' יא ניסן שנת ה' שכ"ט לפ"ק" [20ב].

			כותר: 'סוד הנקוד שפרש החכם הגדול ר' יוסף ן' גיקיטיליא זצ"ל'.

			פותח: 'ראיתי ידיד נפשי לפתוח לך שער במה שתכנס לראות בחדרי התורה'.

			מונה 9 דפים — דף מס' 5 (דהיינו מפתח 4ב ו־5א) אינו מופיע במיקרופילם, ותחתיו נמצא דף 6 פעמיים; עם ספרור; קיצורי מלים מקובלים; שמות קודש ואותיות קיצור לשם השם מסומנים באופנים שונים: ע"י שלש נקודות — סגולתא, החוזרת לעתים פעמים אחדות מעל המלה, לעתים גרשיים ארוכים המופיעים שלוש פעמים מעל המלה; שם ה' בשתי יו"ד וקו מסולסל ולעתים שם השם בקיצור באות ה'; תיבות הפתיחה של פסקות אחדות מצוינות באותיות גדולות ומודגשות באמצע שורה; בסופי שורה משתנה לפעמים הכתב לכתב רהוט; בעל שולים קבועים; יש שומר עמוד; בשולי הטקסט רשומות פה ושם מלים בודדות או חלקי משפטים להשלמת הטקסט, לפעמים בלתי קריאות; יש מלה מנוקדת שאינה קשורה לתוכן הטקסט: נבֻאה, בדף 5ב. בדף 7ב יש רווח באמצע השורה שלאחריו עם הדגשת סגולתא מעל כל מלה: 'כאן חסר בהעתק'. ואכן חסר הרבה, לפי הטקסט שערכנו: מאמצע שורה 144 עד שורה 343. מסיים בשורה 407: 'נסתרת בקריאתה אע"פ שאינה מניעה... נכללת עם שאר אותיות השורש... ברא קרא' ומתחת באותיות גדולות: 'ע"כ מצאתי מדברי הרב ז"ל'.

			לונדון 771

			הספריה הבריטית, קטלוג מרגליות 3/771.

			כתיבה ספרדית, מתוארכת למאה הט"ו.

			כותר: 'בשם יי' אל עולם'.

			פותח: 'ראיתי ידיד נפשי'.

			מונה 6 דפים; עם ספרור; ליגטורה — במלה אל, גם של חול (אלו); קיצורי מלים מקובלים ופחות מקובלים; שמות קודש ואותיות קיצור לשם השם מסומנים באופנים שונים: שם השם בנקודה וקו אלכסוני, אולי הקו אמור להיות בין שתי נקודות ומתמזג עם השניה; ע"י שתי נקודות אלכסוניות מעל האות, ע"י קו מאוזן מעל המלה או שם האות [יוד, הא]; תיבות הפתיחה של פסקות אחדות מצוינות באותיות גדולות ומודגשות באמצע שורה; בעל שולים קבועים; יש שומר עמוד; בשולי הטקסט רשומה תוספת מלה או משפט להשלמת הטקסט, לפעמים בלתי קריאות; המלים 'עניו' 'בניו' מנוקדות בפתח בעמ' 107ב; לציון שווא מסומן נקודתיים בעמ' 105ב. מסיים: 'נקראו באלו השמות הראשונים אלו מאלו'.

			ניו־יורק־בהמ"ל 3/2203

			לפי קטלוג המכון לכתבי יד בירושלים כ"י ניו־יורק 2203 מקביל ללונדון 771. 

			כתיבה ספרדית, מתוארכת למאה הט"ו.

			בראש כתב היד ציון בעלים: קנה... לבית הכנסת של מדינת צנעא... מדמי משפחות ומההקדשות שנת ח'פ'ש'ה' ליצירה... וקנה אותו סעיד בן דאוד דרין", "זכיתי ופדיתי זה הספר מנדרי ההקדש לכניסה מהרי"ף... כסלי"ו ב'רל"ב [1920]... סאלם ן' סלים צלאח יצ"ו". 

			מונה 6 דפים; עם ספרור; ליגטורה — במלה אל, גם של חול; קיצורי מלים מקובלים ואחרים; שמות קודש ואותיות קיצור לשם השם ושמות האותיות ועוד, מסומנים באופנים שונים: ע"י שתי נקודות באלכסון מעל האות או המלה ולעתים שלוש נקודות אלכסוניות בדמות התנועה קיבוץ, ולעתים כסגולתא; נקודות בודדות אחת מעל כל אות [אבגד]; ע"י קו מאוזן קצר מעל שם הוי"ה או אדנות או אלקים; שם השם בשתי נקודות ועוד קו מסולסל; תיבות הפתיחה של פסקות אחדות מצוינות באותיות גדולות ומודגשות באמצע שורה; בעל שולים קבועים; יש שומר עמוד; יש מלים מנוקדות; ציור של שני מעגלים קטנים זה מעל זה לציון שווא. העמודים אינם מסודרים בהתאם לטקסט שערכנו.

			אוקספורד ־בודליאנה קטלוג נויבאואר 1565/9 

			כתיבה פרובנצלית, מאה טו טז 31א-45ב.

			פותח: זה סוד הניקוד לר' יוסף ב"ר אברהם נ"ע גקטיליא זצ"ל בשם יי' אל עולם ראיתי ידיד נפשי'.

			מונה 15 דפים; עם ספרור במספרים; ליגטורה — במלה אל, גם של חול; קיצורי מלים מקובלים ופחות מקובלים; שמות קודש ואותיות קיצור לשם השם מסומנים באופנים שונים: שם השם בשתי י ועוד קו קשתי: יי); ע"י שלש נקודות כעין סגול הפוך (סגולתא) מעל שם אות, נקודות בודדות אחת מעל כל אות [עצק], ע"י קו מאוזן מעל שם הוי"ה או שתי נקודות כעין גרשים; תיבות הפתיחה של פסקות אחדות מצוינות באותיות גדולות ומודגשות באמצע שורה; בעל שולים קבועים; יש שומר עמוד; בשולי הטקסט רשומה פעם אחת תוספת להשלמת הטקסט בדף 31ב; יש מלים מנוקדות; ציור של שני מעגלים קטנים זה מעל זה לציון שווא בדף 36ב וכן לציון 'שתי אבנים זו על זו' ו'זו בצד זו' בדף 37ב.

			על בחירת כתבי היד של שער הניקוד

			הנוסח הרציף והמנחה את עריכת הטקסט הוא זה של כ"י אוקספורד ־בודליאנה, [א], ושינויי הנוסח מתייחסים לבר־אילן 1038 (לשעבר מוסיוף 63) [ב], ניו־יורק 2127 [נ], לונדון 771 [ל], ניו־יורק 2203 [ני] ודפוס ונציה שס"א [ו].

			הליגטורות (אל, אלא, אלהים) נפתחו;

			קיצורי שם ה' בליגטורה יי) נרשמו יי; נשמרו הדגשות אותיות ומלים שבמקור; שמות (שמות קודש, ספירות, אותיות וסימני ניקוד), שסומנו בכתב־היד בסגולתא, הודגשו באותיות עבות; כך נעשה גם למלים שסומנו בנקודתיים במעין זקף אלכסוני. נוסף פיסוק מודרני לא מלא, וכן חלוקה לפסקות לנוחות הקראיה.

			לרגל הגשת נוסח 'שער הנקוד' בטקסט מנוקד נפתחו גם ראשי תיבות רגילים. כמו כן הושמטו ווי"ן ויודי"ן בהתאמה לכתיב המנוקד. בציטוט פסוקים מהתנ"ך הותאם הכתיב לכתיב המקראי. שמות התנועות שורוק וחיריק, שנכתבו במקור בכ"י אוקספורד ־בודלו שרק, חרק, נכתבות בנוסח המנוקד שערכנו שורק, חיריק. 

			בחילופי הנוסח לא צוינו חילופים הנוגעים להתאמות מין, יחיד ורבים, סיומת נ' במקום מ', ו' החיבור או העדרה, מלים דומות שאינן משנות את המשמעות הכללית וכד'. גם שינוי קבוע, כגון 'יחידאה' בכ"י בר־אילן ובדפוס ונציה לעומת 'יחידה' בכ"י אוקספורד ־בודליאנה לא צוין יותר מפעם אחת. בדפוס ונציה ניכרת נטייה להשלמת הפסוקים, ועל הרוב לא הערתי על כך בחילופי הנוסח. בין כ"י בר־אילן לדפוס ונציה ניכרת התאמה מרובה, הווה אומר שמרבית שינויי הנוסח לאוקספורד ־בודליאנה תואמים לשניהם. חילופי הנוסח כתובים בדפוס רגיל. 

			אף שהנוסח הרציף נעשה לפי כ"י אוקספורד ־בודליאנה, יש שהוספתי משפטים על פי בר־אילן והדפוס, שניכר כי הם חסרים באוקספורד ־בודליאנה בעיקר מכיוון שהמלים הן חלק מתבנית, כגון שלושת העולמות, הספירות, אותיות שם הוי"ה וכיו"ב, לדוגמה: 'לפי שמות העולמות כך יסודותן באמצעיתן <לפי שמותם, העולם העליון יסודו למעלה הימנו, העולם האמצעי יסודו באמצעיתו,> העולם השפל יסודו למטה הימנו'. 

			ביותר ניכר החוסר על־פי התוכן והסגנון באוקספורד ־בודליאנה בעמוד 43א, שם חסר עמוד שלם, שהוספתיו לטקסט הרציף במקום המתאים על־פי בר־אילן 1038. ההשמטה היא באורך של כעמוד וחצי בכ"י בר־אילן, ומקבילה תיאורטית לשטח כיסוי של כשני עמודים בכ"י אוקספורד ־בודליאנה. יתכן שבכתב היד ששימש לו להעתקה היה חסר דף, או ש"נדבקו" הדפים שלפניו בעת ההעתקה. מכל מקום ציינתי את התוספות במקומות הראויים, והתוספת סומנה בסוגרים מחודדים. פעמים רבות ניכרת הסיבה לטעות המעתיק באחד מכתבי היד, והיא כשיש מלה חוזרת, והמלים שנשמטו נמצאות בין המלים החוזרות. אמנם לעתים יתכן שבאחד מכתבי היד נעשו גיבוב וחזרה תוך כדי העתקה. לכן השתדלתי לציין השמטות מסוג זה רק בהערות חילופי הנוסח, למעט המקרים שההשמטות הן חלק מתבנית אופיינית ל'שער הנקוד', כגון אותיות שם הוי"ה. דוגמה לשיבוץ כזה בטקסט במקום ששם הובאה השלמה מכ"י לונדון עמ' 108 א, תוספת הכרחית להשלמת התבנית יה"ו, מה עוד שללא השינויים המשפט לקוי. לכן במקום: 'כי במקום הזה אות יוד שהיא מאותיות השם מן השורש' ערכתי את הנוסח הבא:

			וצריכין אנו למסור בידך כלל גדול. דע כי כל האותיות כלן בהיותן מצטרפות אלו עם אלו לתכונת תיבות הלשון, כולן לפעמים מתערבות אלו עם אלו, בין האותיות המניעות בין האותיות המתנועעות, וכולן נעשות במקומות הרבה שורש מלה, כענין אמרך חי, כי במקום הזה אות יו"ד שהיא מאותיות השם נעשית שורש <במלה אינה מניעה. וכן באמרך מהר כי אות ה"א במקום זה היא שרש במלה, כאמרך מהר ימהרנה תמהר, כי אות ה"א גם היא> מן השרש וכן אות ו"ו כי לפעמים היא שורש מלה, באומרך אקוה יקוה תקוה, ובדרך זה בשאר כל האותיות כלן.

			מהדורה זו המבוססת על כתב־יד אוקספורד ־בודליאנה עם תיקונים קלים הכרחיים בהתאם למצוי בכתבי היד הידועים האחרים, שתוכננה בעיקרה כמהדורה ביקורתית של כ"י מסוים אחד, הופכת במידת מה למהדורה אקלקטית. 

		

	
		
			שַׁעַר הַנִּקּוּד 

			 

			מהדורה ביקורתית

			זֶה סוֹד הַנִּקּוּד

			לְרִבִּי יוֹסֵף בֵּן רִבִּי אַבְרָהָם נוּחוֹ עֵדֶן גִּ'קָטִילְיָא

			זֵכֶר צַדִּיק וְקָדוֹשׁ לִבְרָכָה

			 

			בְּשֵׁם יְיָ אל עוֹלָם (בראשית כא, 33)

			 

			רָאִיתִי יְדִיד נַפְשִׁי לִפְתֹחַ לְךָ שַׁעֲרֵי בִּינָה וְתִכָּנֵס לִרְאוֹת בְּחַדְרֵי הַתּוֹרָה הַפְּנִימִיִּים הַגְּנוּזִים בְּכַמָּה מַנְעוּלִים חֶדֶר לִפְנִים מֵחֶדֶר, וְהוּא עִנְיַן הַנִּקּוּד.

			דַּע יְדִידִי אַף עַל פִּי שֶׁהוֹדַעְתִּיךָ כַּמָּה מַעֲלוֹת טוֹבוֹת בְּעִנְיַן הַסְּפִירוֹת וְהַמֶּרְכָּבוֹת,1 וּצְרִיכִין אָנוּ לְהוֹדִיעֲךָ כִּי כְּמוֹ שֶׁהַגּוּף מִתְנוֹעֵעַ מִכֹּחַ מֵנִיעַ, אִם מֵת אִם חַי,2 הַמֵּת – כְּדִמְיוֹן הַקֻּלְמוֹס הַמִּתְנוֹעֵעַ בְּיַד אָדָם הַחַי, וְהַחַי – כְּדִמְיוֹן גּוּף הָאָדָם הַמִּתְנוֹעֵעַ מִכֹּחַ נֶפֶשׁ הַחִיּוּנִי שֶׁבּוֹ,3 כָּךְ יֵשׁ בְּאוֹתִיּוֹת הַתּוֹרָה שֶׁהֵם כ"ב אוֹתִיּוֹת מֵהֶם אוֹתִיּוֹת שֶׁנִּקְרָאוֹת חַשְׁמַל,4 בָּהֶן מְנִיעוֹת אֶת שְׁאָר הָאוֹתִיּוֹת כְּמוֹ שֶׁהַנֶּפֶשׁ מְנִיעָה אֶת הַגּוּף; וּמֵהֶן אוֹתִיּוֹת הַנִּקְרָאוֹת חַיּוֹת5 וְגַם מְנִיעוֹת אֶת שְׁאָר הָאוֹתִיּוֹת, אֲבָל לֹא כִּתְנוּעַת אוֹתִיּוֹת חַשְׁמַל, אֶלָּא בְּשָׁעָה שֶׁהֵם מְנִיעוֹת גַּם הֵם מִתְנוֹעֲעוֹת עִמָהֶם, וְנִמְצְאוּ שְׁתֵּי תְּנוּעוֹת מְשֻׁנּוֹת בָּאוֹת כְּאַחַת; וּמֵהֱיוֹת6 אוֹתִיּוֹת הַנִּקְרָאוֹת אוֹפַנִּים7 וְאֵינָם מְנוֹעֲעוֹת עַצְמָן כְּלָל אִם לֹא יְנִיעוּם הָאוֹתִיּוֹת הַנִּקְרָאוֹת חַשְׁמַל אוֹ הָאוֹתִיּוֹת הַנִּקְרָאוֹת חַיּוֹת בְּאַחַת מִמִּינֵי הַתְּנוּעוֹת הַמְּיֻחָדוֹת לְכָל אַחַת מֵהֶן.

			וּלְפִי דֶּרֶךְ זֶה צְרִיכִין אָנוּ לְהַרְחִיב לְךָ הַבֵּיאוּר וְלוֹמַר, כִּי כְּמוֹ שֶׁהַנְּשָׁמָה הַשִּׂכְלִית מְנִיעָה אֶת הַגּוּף וְהִיא אֵינָהּ מִתְנוֹעַעַת כְּלָל, כָּךְ יֵשׁ בְּסוֹד הַשֵּׁם הַגָּדוֹל יִתְבָּרֵךְ סֵדֶר תְּנוּעָה לְכָל הָעוֹלָמוֹת, בְּסוֹד הֱיוֹת שֵׁם יְהֹוָה יִתְבָּרֵךְ מֵנִיעַ אֶת הַכֹּל וְהוּא נִבְדַּל מִמָּה שֶׁהוּא מֵנִיעַ, וּכְמוֹ שֶׁהוּא יִתְבָּרֵךְ מֵנִיעַ אֶת כָּל הַנִּבְרָאִים וְהוּא נִבְדָּל מֵהֶם וְנִסְתָּר מֵהֶם וּמְנִיעָם, כָּךְ שְׁמוֹ יְהֹוָה יִתְבָּרֵךְ הוּא מֵנִיעַ אֶת כָּל הָאוֹתִיּוֹת וְנִבְדָּל מִן הָאוֹתִיּוֹת וְנִסְתָּר מֵהֶם בְּשָׁעָה שֶׁמְּנִיעָם, לְהוֹרוֹת עַל גְּדֻלַּת הַשֵּׁם יִתְבָּרֵךְ שֶׁהוּא מִתְיַחֵד בְּשֵׁם זֶה. וְאַחַר שֶׁעוֹרַרְנוּךָ עַל זֶה נִכָּנֵס לְהוֹדִיעֲךָ סוֹד מַעֲלוֹת הַנְּקֻדּוֹת וְסִדְרֵיהֶם8 וּמַעַרְכוֹתֵיהֶם אֵלּוּ עַל גַּבֵּי אֵלּוּ, כִּי גָּבוֹהַּ מֵעַל גָּבוֹהַּ שׁוֹמֵר (קהלת מ, 7).9

			 

			 

			 

			

			
				
					1אע"פ שהודעתיך כמה מעלות טובות בענין הספירות והמרכבות. רי"ג' רומז לחיבורו הקודם 'שערי צדק' ושמא אף ל'פירוש למרכבת יחזקאל', ו'גנת אגוז'. מעלות. כפשוטו — תכונות טובות, אך גם דרך לעליה והתקרבות לבורא, ומתוך כך כינוי לספירות כמלה נרדפת בשפתו של רי"ג' בחיבור זה. ספירות. עשר המידות או הפנים השונות בתפיסת האלוהות בקבלה. מרכבות. משחק מלים בין המרכבה האלוקית ו'מורכבות'. המרכבה האלוקית שמחזון יחזקאל זכתה לספרות ההיכלות ולפירושי מרכבה מאת מקובלים. היתה אף תפיסה קבלית של שתי מרכבות או יותר. רי"ג' בספרו 'שערי צדק' מזכיר מרכבה פנימית ומרכבה חיצונית. 

				

				
					2גוף. עצם. אם מת אם חי. עצם דומם או יצור חי. המת כדמיון הקולמוס. תנועת הדומם כגון עט הנע ביד האדם, ואין לו כוח תנועה משל עצמו.

				

				
					3נפש החיוני. נפש חיה, כוח החיים, להבדיל מנפש הצומחת — כוח הצמיחה, או נפש המדברת — כוח הדיבור, שהן "נפשות" אחרות בתפיסת העולם העתיק.

				

				
					4חשמל. 'ומתוכה כעין החשמל מתוך האש' — יחזקאל א, 4. מעין זוהר, גוון או תופעה באור האש (ועיינו רש"י על אתר). ולדעת רז"ל כינוי למלאך.

				

				
					5חיות. 'ומתוכה דמות ארבע חיות' — שם, 5.

				

				
					6ומהיות: בנוסחים אחרים ומהם, מהם.

				

				
					7אופנים. 'מראה האופנים' — יחזקאל א, 16.

				

				
					8וסדריהם: בנוסח אחר — כתריהם. 

				

				
					9גבוה מעל גבוה שומר. משפט נוסחאי בכתבי הקבלה, אצל ג'יקטילה במיוחד, לציון המערכת ההיררכית ביקום, ועיינו רמב"ם, הלכות יסודי התורה פ"ב ה.

				

			

		

	
		
			[נקודות היסוד]

			[מעלת החולם]

			 

			רֵאשִׁית כָּל הַנְּקֻדּוֹת וּמַעֲלוֹת כָּל הַסֻּלָּמוֹת הִיא הַנְּקֻדָּה הַנִּקְרֵאת חוֹלָם. הַנְּקֻדָּה הַזֹּאת הִיא נְקֻדָּה פְּשׁוּטָה10 יְסוֹדִית, קֹדֶשׁ קָדָשִׁים, וְהִיא הַיּוֹשֶׁבֶת בְּרֹאשׁ סוֹד הַמַּעֲלוֹת.

			וְהִנְנִי מְבָאֵר. דַּע כִּי אוֹת יוֹד הִיא הַדַּקָּה הַפְּנִימִית11 שֶׁבְּכָל הָאוֹתִיּוֹת, כְּמוֹ שֶׁכְּבָר יָדַעְתָּ, וְהִיא אוֹת רִאשׁוֹנָה שֶׁל שֵׁם יְהֹוָה, וְרוֹמֶזֶת עַל סוֹד סְפִירַת הַחָכְמָה בְּעֶצֶם אֲמִתָּתָהּ,12 וְרוֹמֶזֶת עַל הַכֶּתֶר בְּקוֹצָהּ.13 וְהִנֵּה הַחוֹלָם הוּא מֵנִיעַ אוֹת יוֹד, וְהִיא לְמַעְלָה מִמֶּנָּה, וְהִיא סוֹד הַקּוֹץ לְגַמְרֵי, וְאִם הַיּוֹד קֹדֶשׁ כְּאָמְרוֹ: הָעֲשִׂירִי יִהְיֶה קֹדֶשׁ (ויקרא כז, 32). נִמְצָא הַחוֹלָם שֶׁעָלֶיהָ קֹדֶשׁ קָדָשִׁים.

			וְהִנֵּה הַחוֹלָם עַל הַיּוֹד כְּמוֹ הַנְּשָׁמָה אֵצֶל הַלֵּב, וְלֹא תִּמְצָא בְּכָל כ"ב אוֹתִיּוֹת תְּנוּעַת חוֹלָם אֶלָּא בִּשְׁתֵּי אוֹתִיּוֹת, שֶׁהֵם סוֹד הָעֲשִׂירִיּוֹת אוֹת יוֹד וְאוֹת קוֹף.14 וְסוֹד הַחוֹלָם הוּא סוֹד רָם וְנִשָּׂא, (ישעיהו ו, 1), וּמָה שֶׁאָמְרוּ רַבּוֹתֵינוּ זִכְרוֹנָם לִבְרָכָה: בֹּא וּרְאֵה שֶׁאֵין מִדָּתוֹ שֶׁל הַקָּבָּ"ה כְּמִדַּת בָּשָׂר וָדָם: בָּשָׂר וָדָם הוּא לְמַטָּה וּמַשָּׂאוֹ לְמַעְלָה הֵימֶנּוּ, אֲבָל הַקָּבָּ"ה אֵינוֹ כֵּן, אֶלָּא הוּא לְמַעְלָה וּמַשָּׂאוֹ לְמַטָּה מִמֶּנּוּ, שֶׁנֶּאֱמַר: כִּי כֹה אָמַר רָם וְנִשָּׂא. וְזֶהוּ סוֹד שֶׁנִּקְרָא הַקָבָּ"ה 'מָקוֹם', לוֹמַר שֶׁהוּא מְקוֹם הָעוֹלָם,15 פֵּרוּשׁ נוֹשֵׂא אֶת הָעוֹלָם, אֲבָל מַשָּׂאוֹ לְמַטָּה מִמֶּנּוּ, וְזֶהוּ שֶׁאָמְרוּ: הָאָרוֹן נוֹשֵׂא אֵת נוֹשְׂאָיו בְּעִנְיַן הַיַּרְדֵּן. וְזֶהוּ שֶׁאָמְרוּ: וַיִּחַר אַף אֱלֹהִים בְּעֻזָּא וַיַּכֵּהוּ שָׁם עַל הַשָּׁל. (שמואל ב ו, 7). וְעַל דֶּרֶךְ זֶה תִּמְצָא נְקֻדַּת הַחוֹלָם נוֹשֵׂאת אֶת הַיּוֹד, וְהַיּוֹד הִיא קֹדֶשׁ אֵצֶל כָּל הָאוֹתִיּוֹת.

			וְדַע כִּי כְּמוֹ שֶׁאֵין הַגּוּף מִתְנוֹעֵעַ מִבְּלִי מֵנִיעַ, כָּךְ אֵין אֶחָד מִכָּל הָאוֹתִיּוֹת מִתְנוֹעֵעַ מִבְּלִי נְקֻדָּה, שֶׁלֹּא תִּמְצָא אַחַת מִכָּל הָאוֹתִיּוֹת מִתְנוֹעַעַת אֶלָּא בְּאַחַת מֵחָמֵשׁ נְקֻדּוֹת,16 שֶׁהֵם סוֹבְלִים17 תְּנוּעַת הָאוֹתִיּוֹת בְּסוֹד פִּתּוּחֵי חוֹתָם (שמות כח, 11),18 וְהֵם סוֹד כָּל הַנִּקּוּד.19

			וְדַע כִּי כָּל יְסוֹד שֶׁבָּעוֹלָם נִקְרָא אֶבֶן אַחַת, וּשְׁתֵּי אֲבָנִים20 נִקְרָאִים בִּנְיָן כְּמוֹ שֶׁאָמַר בְּסֵפֶר יְצִירָה: אֶבֶן אַחַת יְסוֹד שְׁתַּיִם בִּנְיָן. אֲבָל יֵשׁ יְסוֹדוֹת שֶׁהֵם לְמַעְלָה מִן הַבִּנְיָן, יֵשׁ יְסוֹדוֹת בְּאֶמְצַע הַבִּנְיָן, וְיֵשׁ יְסוֹדוֹת לְמַטָּה מִבִּנְיָנָם, וְהַכֹּל בְּדֻגְמַת הָעוֹלָמוֹת. הָעוֹלָם הָעֶלְיוֹן הַנִּקְרָא עוֹלָם הַמַּלְאָכִים יְסוֹדָם לְמַעְלָה, בְּסוֹד רָם וְנִשָּׂא שֶׁאָמַרְנוּ לְעֵיל, וְזֶהוּ סוֹד הִשְׁתּוֹקְקוּת הַמַּלְאָכִים לְהַשִּׂיג סוֹד הַשֵּׁם יִתְבָּרֵךְ, לְהַשִּׂיג הַשֶּׁפַע וְהָאֲצִילוּת מֵאִתּוֹ יִתְבָּרֵךְ, וְזֶהוּ סוֹד הַחוֹלָם לְמַעְלָה וְהָאוֹת הַמֵּנִיעַ הוּא לְמַטָּה מִמֶּנּוּ.

			וּלְפִי דֶּרֶךְ זֶה הִתְבּוֹנֵן סוֹד עִנְיָן הַחוֹלָם עַל שִׁמּוּשׁ לְשׁוֹן הַקֹּדֶשׁ, וְלֹא תִּמְצָאֵהוּ מִתְפַּעֵל בְּשׁוּם צַד וְעִנְיָן וְלֹא מִתְהַפֵּךְ,21 אֲבָל תִּמְצָאֵהוּ בְּסוֹד תְּכוּנַת שְׁמוֹת הָעֶצֶם לְכָל דָּבָר שֶׁיֵּשׁ לוֹ שֵׁם, כְּגוֹן אוֹר יוֹם טוֹב, וּשְׁאָר כָּל הַשֵּׁמוֹת, וְתִמְצָאֵהוּ בְּדֶרֶךְ הַפְּעֻלָּה וְהַמֶּמְשָׁלָה,22 כְּגוֹן פּוֹעֵל, אוֹמֵר, יוֹשֵׁב וְעוֹשֶׂה, אוֹ פָּעוּל, אָמוּר, תָּשׁוּב, וְכַיּוֹצֵא בָּהֶם. וְאִם תִּמְצָאֵהוּ בְּעִנְיַן מִתְבּוֹנֵן וּמִתְקוֹמֵם מִתְפּוֹעֵל מִתְגּוֹלֵל, אַל תַּחְשֹׁב שֶׁהוּא כֵּן, כִּי בְּסַלֶּקְךָ שְׁתֵּי אוֹתִיּוֹת רִאשׁוֹנוֹת שֶׁהֵם מִתְפַּעֲלוֹת23 תִּמְצָאֵהוּ יוֹשֵׁב עַל מֶמְשַׁלְתּוֹ. סוֹף דָּבָר, אֵין לְךָ נְקֻדָּה בְּכָל הַנְּקֻדּוֹת לְמַעְלָה מִנְּקֻדַּת הַחוֹלָם.

			וְאַל תִּתְפַּתֶּה בְּדַעְתְּךָ לְסִכְלוּת מִי שֶׁכּוֹתֵב מֵאֵלּוּ הַמִּתְפַּתִּים מִדַּעְתָם לִמְצֹא דִּבְרֵי חֵפֶץ בְּזוּלַת דְּבָרִים הַלָּלוּ, וְכֵן אִם תִּמְצָא שְׁאָר עִנְיָנִים שֶׁתַּעֲלֶה בְּדַעְתְּךָ שֶׁהֵם קוּשְׁיָא אֵצֶל דְּבָרַי – אֵינוֹ כֵּן. אִם תָּבִין הַדְּבָרִים עַל צַד הָאֱמֶת, תִּמְצָא דְּבָרַי כֻּלָּם נְכוֹחִים לַמֵּבִין וִישָׁרִים לְמֹצְאֵי דָּעַת (משלי ח, 9). וְדַע כִּי נְקֻדַּת חוֹלָם הִיא נְשָׁמָה לַנְּשָׁמוֹת, רֶמֶז עַל הַכֶּתֶר, וְכֵן נְקֻדַּת חוֹלָם שְׁלשׁ אוֹתִיּוֹתֶיהָ כָּל הַדִּבּוּר, בְּסוֹד סִתְרֵי סִדְרֵי יְצִיאָתָן עַל תְּכוּנַת הַבְּרִיאָה, כִּי אוֹת חֵית תְּחִלַּת אוֹתִיּוֹת הַגָּרוֹן, לָמֶד אוֹתִיּוֹת הַלָּשׁוֹן בָּאֶמְצַע, מֵם אוֹתִיּוֹת הַשְּׂפָתַיִם בַּסּוֹף, שֶׁהוּא כּוֹלֵל רֹאשׁ וְסוֹף לְכָל הַלְּשׁוֹנוֹת, וּלְפִיכָךְ נִקְרָא מְלָאפוּם.

			[מעלת השורוק]

			הנְּקֻדָּה הַשֵּׁנִית הַיְּסוֹדִית הִיא לְמַטָּה מִנְּקֻדַּת חוֹלָם הִיא נְקֻדַּת שׁוּרֻק וְגַם הִיא נְקֻדָּה פְּשׁוּטָה יְחִידָה דַּקָּה, אֲבָל אֵינָהּ בְּמַעֲלַת הַחוֹלָם, לְפִי שֶׁהַחוֹלָם יְחִידָה וְהִיא לְמַעְלָה מִן הָאוֹת, וּנְקֻדַּת הַשּׁוּרֻק הִיא בְּאֶמְצַע הָאוֹת, כְּמוֹ שֶׁיֵּשׁ נְקֻדָּה לְמַעְלָה הֵימֶנָּה וְהִיא הַחוֹלָם. וְדַע כִּי נְקֻדַּת הַשּׁוּרֻק לְעוֹלָם הִיא בְּאוֹת וָאו, וְהִיא בְּאֶמְצַע הַוָּאו כְּעִנְיָן אָמְרוּ, שָׁמְרוּ, עָשׂוּ, וְכֵן כָּל כַּיּוֹצֵא בַּזֶּה, וְהִיא סוֹד בְּרִיאַת עוֹלַם הַגַּלְגַּלִּים, הַשָּׁמַיִם וְצִבְאוֹתָם.

			וְדַע כִּי כָּל גַּלְגַּל יְסוֹדוֹ בְּאֶמְצָעִיתוֹ, שֶׁלֹּא תִּמְצָא גַּלְגַּל בְּלִי נְקֻדָּה אֶמְצָעִית שֶׁהִיא תְּחִלַּת בְּרִיאַת הַגַּלְגַּל, וְזוֹ הִיא עֵדוּת בְּרוּרָה כִּי הַגַּלְגַּלִּים24 יֵשׁ לָהֶם מֵנִיעַ חוּצָה לָהֶם לְמַעְלָה מִצַּד תְּכוּנַת יְסוֹדָם, כִּי יְסוֹד כָּל גַּלְגַּל בְּאֶמְצָעִיתוֹ, וּבְהֶכְרֵחַ יֵשׁ נְקֻדָּה לְמַעְלָה מִן הָאֶמְצַע שֶׁמִּמֶּנָּה יָבֹא שֶׁפַע לָאֶמְצַע, וְאֵין לְךָ כָּל גַּלְגַּל מְסוֹבָב שֶׁיַּחֲזֹר בְּחָלִילָה25 אֶלָּא עַל הַנְּקֻדָּה הָאֶמְצָעִית.

			וְהִנֵּה סִבּוּב כָּל הַגַּלְגַּלִּים וּנְקֻדָּתָם סוֹבְבִים תָּמִיד לְהַשִּׂיג רָם וְנִשָּׂא הַמּוֹשֵׁל עַל כֻּלָּם, וּמִתּוֹךְ כָּךְ כָּל הַפְּעֻלּוֹת נִמְצָאוֹת בָּעוֹלָם, וּבְאֶמְצָעוּת סִבּוּב הַגַּלְגַּל, הַצּוּרוֹת וְהַזְּמַנִּים נִמְצָאִים בָּעוֹלָם הַתַּחְתּוֹן,26 שֶׁאִלְמָלֵא כֵן אֵין צוּרָה מִתְחַדֶּשֶׁת וְלֹא מִתְקַיֶּמֶת בָּעוֹלָם הַשָּׁפָל. נִמְצֵאתָ לָמֵד כִּי בְּהִשְׁתּוֹקְקוּת נְקֻדָּה אֶמְצָעִית שֶׁבְּעֵין הַגַּלְגַּלִים27 לְהַשִּׂיג הַנְּקֻדָּה הָעֶלְיוֹנָה שֶׁעֲלֵיהֶם28 הֵם מִתְקַיְּמִים עוֹלָם הַשָּׁפָל, שֶׁהוּא סוֹד הַנְּקֻדָּה הַתַּחְתּוֹנָה, כְּמוֹ שֶׁנְּבָאֵר בְּעֵזֶר הַשֵּׁם.

			וְעַתָּה בְּנִי הִתְבּוֹנֵן, כִּי הַנְּקֻדָּה הַנִּקְרֵאת שׁוּרֻק הִיא סוֹד קֶשֶׁר הַתַּחְתּוֹנִים בָּעֶלְיוֹנִים,29 וְהִיא הָעוֹלָה לְמַעְלָה וְיוֹרֶדֶת לְמַטָּה, (ע"פ קהלת ג, 21)30 סָבִיב סָבִיב הוֹלֵךְ הָרוּחַ (ע"פ קהלת א, 6),31 וּבְסֵדֶר תְּנוּעַת הַשּׁוּרֻק יִתְקַיְּמוּ כָּל הַנִּבְרָאִים לְמִינֵיהֶם וּבָא לָהֶם שֶׁפַע הַבְּרִיאָה מֵאֵת הַבּוֹרֵא יִתְעַלֶּה וְיִתְבָּרַךְ, וְזֶהוּ סוֹד תְּכוּנַת הַשָּׁמַיִם וְהַכּוֹכָבִים וְהַמַּזָּלוֹת שֶׁכֻּלָּם מִתְנוֹעֲעִים בְּסוֹד נְקֻדַּת הַשּׁוּרֻק, וּבְאֶמְצַע32 תְּנוּעָתָם לְהַשִּׂיג שֶׁפַע הַשֵּׁם יִתְבָּרַךְ מַשְׁפִּיעִים בָּאָרֶץ כָּל הַכֹּחוֹת לְמִינֵיהֶם, וְזֶהוּ סוֹד וַיִּתֵּן אוֹתָם אֱלֹהִים בִּרְקִיעַ הַשָּׁמַיִם (בראשית א, 17), וְזֶהוּ שְׂאוּ  ־מָרוֹם עֵינֵיכֶם וּרְאוּ מִי  ־בָרָא אֵלֶּה (ישעיהו מ, 26), שְׂאוּ מָרוֹם בְּוַדַּאי שֶׁהוּא סוֹד נְקֻדַּת הַחוֹלָם, הַמּוֹצִיא בְמִסְפָּר צְבָאָם (שם), הִתְבּוֹנֵן בִּינָה גְּדוֹלָה בְּמָקוֹם זֶה.

			וְדַע כִּי כְּמוֹ שֶׁהַשָּׁמַיִם הֵם בָּאֶמְצַע33 בֵּין עוֹלָם הָעֶלְיוֹן שֶׁהוּא עוֹלָם הַמַּלְאָכִים וּבֵין עוֹלָם הַשָּׁפֵל כָּךְ יְסוֹדָם בְּאֶמְצָעִיתָם34 כְּמוֹ שֶׁבֵּאַרְנוּ, וְעוֹלָם הָעֶלְיוֹן יְסוֹדוֹ לְמַעְלָה הֵימֶנּוּ, וְעוֹלָם הָאֶמְצָעִי יְסוֹדוֹ בְּאֶמְצָעִיתוֹ, וְעוֹלָם הַתַּחְתּוֹן יְסוֹדוֹ בְּתַחְתִּיתוֹ. וְאַחַר שֶׁיָּדַעְתָּ זֶה, דַּע כִּי הַשּׁוּרֻק שֶׁהִיא נְקֻדָּה יְחִידָה בְּאֶמְצַע אוֹת וָאו מַמָּשׁ שֶׁהוּא סוֹד קַו הָאֶמְצָעִי, וְהִיא עוֹלָה לְמַעְלָה וְיוֹרֶדֶת לְמַטָּה, מְקַבֶּלֶת שֶׁפַע מִן הַכֶּתֶר וּמַשְׁפַּעַת לְמַטָּה בְּלִי רִבּוּי וּפֵרוּד אֶלָּא אַחְדוּת מַמָּשׁ בְּוַדַּאי.

			וְעַתָּה יֵשׁ לָנוּ לְעוֹרֶרְךָ מָה טַעַם הַשּׁוּרֻק פְּעָמִים בִּנְקֻדָּה יְחִידָה בָּאוֹת וָא"ו וּפְעָמִים בְּשָׁלֹשׁ35 זוֹ עַל גַּב זוֹ, כָּזֶה ◌ֻ . דַּע כִּי זוֹ הִיא עֵדוּת בְּרוּרָה עַל מָה שֶׁבֵּאַרְנוּ. כְּבָר הוֹדַעְנוּךָ כִּי נְקֻדַּת הַשּׁוּרֻק הִיא בְּאֶמְצַע הַוָּאו, וְיֵשׁ נְקֻדָּה לְמַּטָּה, וּכְשֶׁעוֹמֶדֶת בְּאוֹת וָאו הִיא נְקֻדָּה יְחִידָה בְּאֶמְצַע וָאו, וַהֲרֵי אוֹת וָאו הִיא רֶמֶז לְמַעְלָה וּמַטָּה וְאֶמְצַע, וּכְשֶׁאֵינָהּ עוֹמֶדֶת עִם אוֹת וָאו הֲרֵי הִיא בְּשָׁלֹשׁ נְקֻדּוֹת זוֹ עַל גַּב זוֹ, לְהוֹדִיעַ שֶׁיֵּשׁ נְקֻדָּה לְמַעְלָה הֵימֶנָּה וְהִיא חוֹלָם, וּנְקֻדָּה לְמַטָּה הֵימֶנָּה וְהִיא חִירִיק. וּלְפִי שֶׁהַחִירִיק מִשְׁתּוֹקֵק וּמִתְאַוֶּה לְהִדָּבֵק בַּשּׁוּרֻק, תִּמְצָא הַשּׁוּרֻק בָּאוֹת וָאו, שֶׁהוּא סוֹד הַחִבּוּר וְהַדִּבּוּק הָאֲמִתִּי וְסוֹד הַיִּחוּד הַשָּׁלֵם.36

			 

			 

			 

			

			
				
					24הגלגלים. כוכבי הלכת ומסלוליהם. יסוד כל גלגל באמצעיתו. כל מעגל נוצר על ידי נקודת המרכז שבו.

				

				
					25שיחזור בחלילה. תנועה מחזורית סביב נקודת מרכז (דמיונית).

				

				
					26ובאמצעות סיבוב הגלגל הצורות והזמנים נמצאים. תנועת גרמי השמים גורמת לשינויים בעולם התופעות הנראות ולמחזוריות הזמן. 

				

				
					27שבעין הגלגלים. נקודת המרכז של הגלגל המשותפת לכל הגלגלים.

				

				
					28שעליהם הם מתקיימים. בכ"י נ"י 2203 — שעליה, כלומר מדייק: לא על הגלגלים, אלא עליה — על הנקודה — עומדים העולמות התחתונים.

				

				
					29סוד קשר התחתונים בעליונים. קשר בין העולמות המצויים זה מעל זה.

				

				
					30והיא העולה למעלה ויורדת למטה. התנועה האנכית. 

				

				
					31סביב סביב הולך הרוח. התנועה הסיבובית שמסמל השורוק בנוסף לתנועה האנכית.

				

				
					32ובאמצע תנועתם. ובאמצעות תנועתם (אמנם בכל כתבי היד שנבדקו וגם בדפוס ונציה כתוב 'ובאמצע').

				

				
					33כמו שהשמים הם באמצע. השמים הם המרחב האסטרונומי — הגלגל האמצעי.

				

				
					34באמצעיתם. בנקודת המרכז של הגלגלים הקונצנטריים.

				

				
					35בשלש נקודות. סימן הקיבוץ (קובוץ).

				

				
					36הייחוד השלם. בהיותו נקודה יחידה מסמל השורוק את אחדותו ויחידותו של האל, בניגוד לקיבוץ, המייצג אותה תנועת הגייה, אך מורכב משלוש נקודות, ובכך מסמל את הפירוד והשוני הקיימים באדם ובבריאה.

				

			

		

	
		
			[מעלת החיריק]

			הַנְּקֻדָּה הַשְּׁלִישִׁית הַיְּסוֹדִית הִיא סוֹד הַשּׁוּרֻק, וְנִקְרֵאת חִירִיק, וְהִיא סוֹד עוֹלָם הַתַּחְתּוֹן הַנִּקְרָא אֶרֶץ. וּכְמוֹ שֶׁלֹּא תִּמְצָא בִּנְיָן שֶׁאֵין יְסוֹדוֹ לְמַטָּה הֵימֶנּוּ, כָּךְ לֹא תִּמְצָא נְקֻדַּת חִירִיק אֶלָּא לְמַטָּה מִן הָאוֹת שֶׁהִיא מְנִיעָה. וּכְמוֹ שֶׁעוֹלָם הָאָרֶץ הוּא עוֹלָם הַשָּׁפֵל, כָּךְ יְסוֹדוֹ לְמַטָּה הֵימֶנּוּ כְּמוֹ שֶׁכְּבָר בֵּאַרְנוּ לְמַעְלָה. 

			נִמְצֵאתָ לָמֵד, כִּי לְפִי שְׁמוֹת הָעוֹלָמוֹת כָּךְ יְסוֹדוֹתָם בְּאֶמְצָעִיתָן37 <לְפִי שְׁמוֹתָם, הָעוֹלָם הָעֶלְיוֹן יְסוֹדוֹ לְמַעְלָה הֵימֶנּוּ, הָעוֹלָם הָאֶמְצָעִי יְסוֹדוֹ בְּאֶמְצָעִיתוֹ> הָעוֹלָם הַשָּׁפֵל יְסוֹדוֹ לְמַטָּה הֵימֶנּוּ. וְזֶהוּ דֶּרֶךְ שָׁלֹשׁ נְקֻדּוֹת יְחִידִיּוֹת חוֹלָם שׁוּרֻק חִירִיק, שְׁלָשְׁתָּם עֵדוּת עַל סֵדֶר הָעוֹלָמוֹת וְהַמַּעֲלוֹת, וְכֵן הֵם מְיֻסָּדוֹת בָּאוֹתִיּוֹת38 לְמַעְלָה וּלְמַטָּה וּבָאֶמְצַע.

			 

			 

			

			
				
					37יסודותם באמצעיתן. המלה 'באמצעיתן' מיותרת.

				

				
					38מיוסדות באותיות. מסומנות מעל האות, באמצע הוא"ו ומתחת לאות.

				

			

		

	
		
			[נקודות היסוד והספירות]

			וְאַחַר שֶׁהוֹדַעְנוּךָ זֶה הָעִקָּר הַגָּדוֹל בִּתְכוּנַת הַמַּעֲלוֹת וְהָעוֹלָמוֹת צְרִיכִין אָנוּ לְהוֹדִיעֲךָ עִקָּרִים גְּדוֹלִים פְּנִימִיִּים. וְדַע, כִּי הַחוֹלָם וְהַשׁוּרֻק וְהַחִירִיק שְׁלָשְׁתָּם הֵם סוֹד39 אֶהְיֶה יְהֹוָה אֲדֹנָי, בְּסוֹד כֶּתֶר לְמַעְלָה, תִּפְאֶרֶת בָּאֶמְצַע, סוֹד אֲדֹנָי40 לְמַטָּה. וְהִנֵּה הַכֶּתֶר סוֹד הַחוֹלָם, וְהַתִּפְאֶרֶת הוּא סוֹד הַשּׁוּרֻק, וְהוּא בָּאֶמְצַע בְּסוֹד וָאו עוֹלֶה וּמִתְאַחֵז בַּכֶּתֶר וְיוֹרֵד וּמִתְאַחֵז בַּמַּלְכוּת עַל יְדֵי יְסוֹד.41 

			וְהִנֵּה כָּל הַגְּאֻלָּה הִיא תְּלוּיָה בַּשּׁוּרֻק שֶׁהוּא סוֹד הַקַּו הָאֶמְצָעִי הַמִּתְאַחֵז בַּמַּלְכוּת, וְהַמַּלְכוּת מִתְאַחֶזֶת בְּיִשְׂרָאֵל. וְעַל יְדֵי הַקַּו הָאֶמְצָעִי שֶׁהוּא הַתִּקְוָה יֵשׁ לְיִשְׂרָאֵל תִּקְוָה לַחֲזֹר לִמְקוֹמָם. וְכֵן הוּא אוֹמֵר: וְיֵשׁ תִּקְוָה לְאַחֲרִיתֵךְ נְאֻם יְיָ וְשָׁבוּ בָנִים לִגְבוּלָם (ירמיהו לא, 16). עַל יְדֵי הַקַּו הָאֶמְצָעִי שֶׁהִיא הַתִּקְוָה הַנֶּאֱחֶזֶת בַּמַּלְכוּת שֶׁהִיא הַשְּׁכִינָה וְנִקְרֵאת אַחֲרִית, וְהַשְּׁכִינָה נֶאֱחֶזֶת בְּיִשְׂרָאֵל לַחֲזֹר לִגְבוּלָם כְּאָמְרוֹ: וְיֵשׁ תִּקְוָה לְאַחֲרִיתֵךְ (ירמיהו לא, 16), וּבְדֶרֶךְ זֶה כְּתִיב: אֶשְׁרְקָה וַאֲקַבְּצֵם כִּי פְדִיתִם (זכריה י, 8). כִּי בִּהְיוֹת הַשּׁוּרֻק שָׁרוּי בַּמַּלְכוּת אֲזַי יִתְקַבְּצוּ נִדְחֵי יִשְׂרָאֵל,42 וְכָל זֶה בִּהְיוֹתוֹ שׁוֹכֵן מִלְּמַעְלָה.

			אֲבָל בִּשְׁעַת הַחֻרְבָּן כְּשֶׁנִּפְרַד הַשּׁוּרֻק מִן הַחִירִיק וְנֶחְרַב הַבַּיִת43 וְגָלוּ יִשְׂרָאֵל מָה כְּתִיב בָּאֻמּוֹת: שָׁרְקוּ וַיַּחַרְקוּ שֵׁן אָמְרוּ בִּלַּעְנוּ (איכה ב, 16), כְּלוֹמַר כְּבָר נִפְרַד הַשּׁוּרֻק מִן הַחִירִיק, אַךְ זֶה הַיּוֹם שֶׁקִּוִּינוּהוּ מָצָאנוּ רָאִינוּ, כִּי בַּתְחִלָּה לֹא הֶאֱמִינוּ מַלְכֵי אֶרֶץ וְכָל יוֹשְׁבַי תֵּבֵל כִּי יָבֹא צַר וְאוֹיֵב בְּשַׁעֲרֵי יְרוּשָׁלַיִם (איכה ד, 12).

			

			
				
					39הם סוד וכו'. הם מייצגים וכו', הם עניין ה-.

				

				
					40סוד אדני. ספירות יסוד ומלכות. בסוד וא"ו. האות ו' בצורתה כקו מסמלת את הקו האמצעי באילן הספירות.

				

				
					41ומתאחז בכתר ויורד ומתאחז במלכות ע"י יסוד. כתר, תפארת, יסוד ומלכות הן הקו האמצעי באילן הספירות. 

				

				
					42יתקבצו נדחי ישראל. בעקבות דברים ל 4 וישעיהו יא 12.

				

				
					43בשעת החרבן כשנפרד השורק מן החירק ונחרב הבית. הפרדה בין תפארת למלכות בעולם האלוקי משקפת את חורבן בית המקדש ואת ההפרדה בין עם ישראל לבית המקדש, דהיינו הגלות.

				

			

		

	
		
			[על החלומות]

			וְעַתָּה דַּע וְהָבֵן, כִּי כָּל הַחַיִּים וְכָל הַטּוֹב תְּלוּיִים בַּחוֹלָם, וְכֵן הוּא אוֹמֵר: וְהַחֲלִימֵנִי וְהַחֲיֵנִי (ע"פ ישעיהו לח, 16). וְדַע כִּי אִלְמָלֵא שֶׁמִּתְעָרֵב עִם הַחֲלוֹמוֹת עֵרוּב הַסִּיגִים הַגּוּפָנִיִּים כַּמָּה הָיוּ גְּדוֹלִים44 לִבְנֵי אָדָם. כִּי שֵׁם חֲלוֹם הוּא רֶמֶז כְּשֶׁאֶחָד מִבְּנֵי הָעוֹלָם מַשִּׂיג יוֹתֵר מִמָּה שֶׁהַחֹמֶר שֶׁלּוֹ מַשִּׂיג,45 וְזֶהוּ עִנְיָן הַחֲלוֹמוֹת, וּלְפִיכָךְ חֲלוֹם שֶׁל נְבוּאָה מְבֹרָר46 אַף עַל פִּי שֶׁיֵּשׁ בּוֹ קְצָת מְשְָלִים, וּשְׁאָר הַחֲלוֹמוֹת אִלְמָלֵא הַתֶּבֶן וְהַסְּיָג הַמְּעֹרָב עִמָּהֶם דָּבָר גָּדוֹל הוּא. וְזֶהוּ שֶׁאָמְרוּ חֲזַ"ל: כְּשֵׁם שֶׁאִי אֶפְשָׁר לַבָּר בְּלֹא תֶּבֶן כָּךְ אִי אֶפְשָׁר לַחֲלוֹם בְּלֹא דְּבָרִים בְּטֵלִים. הוֹדִיעוּנוּ, שֶׁאִלְמָלֵא הַדְּבָרִים הַבְּטֵלִים הַמִּתְעָרְבִים עִם הַחֲלוֹם וַאֲפִלּוּ חֲלוֹם הֶדְיוֹט אֶחָד מִשִּׁשִּׁים מִנְּבוּאָה,47 וְקוֹרִין לָאָדָם שֶׁהוּא מַשִּׂיג יוֹתֵר מִמָּה שֶׁהַגּוּף מַשִּׂיג חוֹלֵם, כְּאָמְרוֹ: וּפַרְעֹה חֹלֵם (בראשית מא, 1), וּמָה שֶׁאָמַר לוֹ יוֹסֵף: אֵת אֲשֶׁר הָאֱלֹהִים עוֹשֶׂה הֶרְאָה אֶת פַּרְעֹה (בראשית מא, 25).

			הִתְבּוֹנֵן בְּדַקּוּת הַדְּבָרִים שֶׁאֲנִי אוֹמֵר וְתִמְצָא, כִּי שֵׁם חֲלוֹם הוּא רֶמֶז לְהַשָּׂגַת בְּנֵי אָדָם בָּעוֹלָם הַשָּׁפֵל כְּשֶׁהֵם עוֹלִים לְהַשִּׂיג מַעֲלָה גְּדוֹלָה יוֹתֵר מִמָּה שֶׁהַגּוּפִים מַשִּׂיגִים, וְאִם אֵין הַחֲלוֹמוֹת שְׁלֵמִים, אֵין חֶסְרוֹנָם אֶלָּא לְרֹב עִרְבּוּב48 יִהְיֶה גֹּדֶל הַחִסָּרוֹן בַּחֲלוֹם, וְזֶהוּ מָה שֶׁאָמַר: הַנָּבִיא אֲשֶׁר אִתּוֹ חֲלוֹם יְסַפֵּר חֲלוֹם וַאֲשֶׁר דְּבָרִי אִתּוֹ יְדַבֵּר דְּבָרִי אֱמֶת מַה לַתֶּבֶן אֶת הַבָּר נְאֻם יְיָ (ירמיהו כג, 28). וּפֵרוּשׁ הַפָּסוּק כָּךְ הוּא: הַנָּבִיא שֶׁרוֹאֶה לִפְעָמִים וְלֹא נִתְכַּוֵּן לַנְּבוּאָה וְאֵין אוֹתוֹ חֲלוֹם בְּמַרְאֶה הַנְּבוּאָה – יְסַפֵּר חֲלוֹם, יֹאמַר כִּי הוּא חֲלוֹם בְּעָלְמָא, וְאֵין אוֹתוֹ הַחֲלוֹם אֶפְשָׁר שֶׁאֵין עִמוֹ דְּבָרִים בְּטֵלִים. אָמְנָם הַנָּבִיא אֲשֶׁר אִתּוֹ דְּבָרִי אַף עַל פִּי שֶׁהוּא בַּחֲלוֹם כֻּלּוֹ אֱמֶת, שֶׁאֵין דְּבַר הַנָּבִיא כּוֹזֵב וַאֲפִלּוּ נְקֻדָּה, וּלְפִיכָךְ אָמַר בַּסּוֹף: מַה לַתֶּבֶן אֶת הַבָּר נְאֻם יְיָ, כְּשֵׁם שֶׁאִי אֶפְשָׁר לַבָּר בְּלֹא תֶּבֶן כָּךְ אִי אֶפְשָׁר לַחֲלוֹם שֶׁאֵינוֹ שֶׁל נְבוּאָה בְּלֹא דְּבָרִים בְּטֵלִים, וְהָבֵן זֶה מְאֹד. 

			וּמָה שֶׁאָמְרוּ זַ"ל: דִּבְרֵי חֲלוֹמוֹת אֵינָם מַעֲלִין וְלֹא מוֹרִידִין,49 לֹא אָמְרוּ דָּבָר זֶה אֶלָּא לְהוֹצִיא מָמוֹן בְּדִין עַל יְדֵי חֲלוֹם, וְעַל אוֹתוֹ עִנְיָן אֲמָרוּהוּ, אֲבָל הַחֲלוֹם לִשְׁאָר דְּבָרִים חוֹשְׁשִׁין עָלָיו. וַהֲלֹא אֵינְךָ רוֹאֶה כַּמָּה הוּא חָמוּר הַשַּׁבָּת וְכַמָּה אָנוּ חַיָּיבִין לְהִתְעַנֵּג בּוֹ כְּאָמְרוֹ: וְקָרָאתָ לַשַּׁבָּת עֹנֶג (ישעיהו נח, 13), וְאִם כֵּן מָה טַעַם לְרַזַ"ל שֶׁמִּתְעַנִּין בְּשַׁבָּת בְּתַעֲנִית חֲלוֹם אִלּוּ לֹא הָיָה בּוֹ עִקָּר גָּדוֹל. אֶלָּא שֶׁאִי אֶפְשָׁר לַחֲלוֹם שֶׁאֵינוֹ שֶׁל נְבוּאָה שֶׁיִּהְיֶה כֻּלּוֹ אֱמֶת כְּמוֹ שֶׁאָמְרוּ זַ"ל בְּמַסֶּכֶת בְּרָכוֹת פֶּרֶק הָרוֹאֶה (נה ע"א): לֹא חֲלוֹם טוֹב מִתְקַיֵּם כֻּלּוֹ וְלֹא חֲלוֹם רַע מִתְקַיֵּם כֻּלּוֹ, וְהָאוֹמֵר: חֶלְמָא בִּישָׁא קָשֶׁה מִכְּנֶגְדַאי,50 שֶׁנֶּאֱמַר: וְהָאֱלֹהִים עָשָׂה שֶׁיִּרְאוּ מִלְּפָנָיו (קהלת ג, 14).

			נִמְצֵאתָ לָמֵד מִכָּל הַדְּבָרִים כִּי בִּהְיוֹת הָאָדָם הַשָּׁפֵל מַשִּׂיג יוֹתֵר מִמָּה שֶׁחֹמֶר שֶׁלּוֹ רָאוּי לְהַשִּׂיג קוֹרִין לְאוֹתָהּ הַשָּׂגָה חֲלוֹם, מִלְּשׁוֹן חוֹלָם, כִּי נְקֻדַּת חוֹלָם מִתְנוֹצְצִים מִמֶּנּוּ אֶלֶף אַלְפֵי אֲלָפִים וְרִבֵּי רְבָבוֹת שֶׁל מְאוֹרוֹת, וְזָכָה זֶה לְהִתְגַּלּוֹת לוֹ קְצָת מִכַּמָּה מְאוֹרוֹת הַמִּתְנוֹצְצִים מִנְּקֻדַּת חוֹלָם, וּלְפִי כֹּחַ הַמָּאוֹר הַמִּתְנוֹצֵץ בְּאוֹתוֹ הָרוֹאֶה חֲלוֹם מֵאֲצִילוּת נְקֻדַּת חוֹלָם כָּךְ יִהְיֶה חֲלוֹמוֹ אֲמִתִּי, אִם מִתְנוֹצֵץ בּוֹ מְעַט יִהְיֶה מִעוּט חֲלוֹמוֹ קַיָּם.51 וְהַיּוֹדֵעַ סוֹד סְתָרִים הַלָּלוּ הַגְּנוּזִים בְּעִנְיַן חוֹלָם יֵדַע סוֹד הַשָּׂגַת הַחֲלוֹם, וְיֵדַע כִּי בְּשָׁעָה שֶׁאָדָם יָשֵׁן נַפְשׁוֹ אוֹמֶרֶת לַכְּרוּב וְהַכְּרוּב אוֹמֵר לַמַּלְאָךְ.52 וְעַתָּה הִתְבּוֹנֵן מְאֹד וְתִרְאֶה סוֹד מַעֲלַת הַחוֹלָם עַל שְׁאָר נְקֻדּוֹת.

			כְּבָר הוֹדַעְנוּךָ בַּמְּקוֹמוֹת הַלָּלוּ סוֹד הַחֲלוֹמוֹת וְהֵיאַךְ הֵם תְּלוּיִים בַּחוֹלָם שֶׁהִיא סוֹד הַנְּקֻדָּה הָעֶלְיוֹנָה, וּכְפִי הַשֶּׁפַע הַיּוֹרֵד מִמֶּנָּה יָבוֹאוּ הַהַשָּׂגוֹת לְמִינֵיהֶם, בֵּין שֶׁל נְבוּאָה בֵּין שֶׁל שְׁאָר הַדְּבָרִים.

			 

			 

			

			
				
					44כמה היו גדולים. החלומות.

				

				
					45משיג יותר ממה שהחומר שלו משיג. השגה שמעבר לחומר, מעבר לחמשת החושים, כגון בצורת חלום.

				

				
					46מבורר. יש לברור בתוכן החלום את הבר מן התבן.

				

				
					47ואפילו חלום הדיוט אחד מששים מנבואה. שילוב של שתי אמרות: 'חלום — אחד מששים לנבואה' (ברכות נז ע"ב), ו'אל תהי ברכת הדיוט קלה בעיניך' (מגילה טו ע"א).

				

				
					48לרוב ערבוב. כגודל הערבוב.

				

				
					49אינם מעלין ולא מורידין. סנהדרין ל ע"א.

				

				
					50מכנגדאי. ממלקות. בעקבות ברכות נה ע"א, ושם: נגדא. חלום רע קשה לאדם ממלקות כיון שגורם לדאגה. והאלהים... מלפניו. מצוטט בתלמוד לענין חלום ונגדא, והכוונה, שחלום רע נועד להגביר את יראת השם.

				

				
					51מיעוט חלומו קיים. יש להשלים: ואם רב יהיה — רוב חלומו קיים. מידת הארת החולם קובעת את שיעור נכונותו והתגשמותו של החלום.

				

				
					52נפשו אומרת לכרוב והכרוב אומר למלאך. נפש, כרוב, מלאך מתייחסים זה לזה כשלושת העולמות. בעקבות הרמב"ם האומר, שכח הדמיון נקרא מלאך והשכל נקרא כרוב, ומבסס את דבריו על מדרש קהלת (י כ): 'בשעה שאדם ישן נפשו אומרת למלאך, ומלאך אומר לכרוב, הנה כבר בארו למי שיבין וישכיל שהכח המדמה ג"כ יקרא מלאך, ושהשכל יקרא כרוב' (מורה נבוכים חלק ב פרק ו). ובמדרש ויקרא רבא לב ב לפסוק בקהלת: 'א"ר אבין בשעה שהאדם הזה ישן הגוף אומר לנשמה והנשמה לנפש והנפש למלאך והמלאך לכרוב והכרוב לבעל כנפים ובעל כנפים יגיד דבר לפני מי שאמר והיה העולם'.

				

			

		

	
		
			[סיכום נקודות היסוד]

			וְהוֹדַעְנוּךָ סוֹד שְׁלֹשֶׁת הָעוֹלָמוֹת וְהַיְּסוֹדוֹת שֶׁלָּהֶם עַל סֵדֶר תְּכוּנַת חוֹלָם שׁוּרֻק חִירִיק.

			וְהוֹדַעְנוּךָ סוֹד הַשּׁוּרֻק שֶׁהוּא פְּעָמִים בְּאֶחָד פְּעָמִים בְּשָׁלֹשׁ,53 וְהַטַּעַם כִּי הַכֹּל כְּפִי תְּנוּעָתָם וְהוּא בָּאֶמְצַע, וְהוֹדַעְנוּךָ כִּי שְׁלֹשֶׁת הַנְּקֻדּוֹת הַלָּלוּ הֵם סוֹד הַכֶּתֶר וְהַתִּפְאֶרֶת וְהַמַּלְכוּת,54 וְאִם תִּזְכֶּה עוֹד תָּבִין רְמָזִים שֶׁכָּתַבְנוּ לְמַעְלָה סוֹד הַנֶּפֶשׁ נֶאֱחָז בָּרוּחַ וְהָרוּחַ בַּנְּשָׁמָה,55 וְדֶרֶךְ הַשָּׂגַת הַחֲלוֹמוֹת56 וּשְׁאָר הַשָּׂגוֹת, בֵּין בְּמַרְאֶה הַנְּבוּאָה בֵּין בִּשְׁאָר הַדְּבָרִים. 

			וְאַחַר שֶׁהוֹדַעְנוּךָ אֵלּוּ הָעִקָּרִים עַל דֶּרֶךְ הָעִקָּר יֵשׁ לָנוּ לַחֲזֹר לִשְׁאָר הַנְּקֻדּוֹת שֶׁהֵם סוֹד הַבִּנְיָן.

			 

			 

			 

			

			
				
					53פעמים באחד פעמים בשלש. השורוק בנקודה אחת והקיבוץ בשלוש נקודות.

				

				
					54הכתר והתפארת והמלכות. שלוש הספירות שעל הציר האמצעי של אילן הספירות, המייצגות לעתים את האילן כולו: הכתר למעלה, המלכות למטה והתפארת באמצע.

				

				
					55הנפש נאחז ברוח והרוח בנשמה. אפשר שרי"ג' רומז לדרגות הנשמה כפי שהן ידועות מקבלה יותר מאוחרת, והרמז הוא שהנפש כנגד המלכות, הרוח כנגד התפארת והנשמה כנגד הכתר. התחתון "נאחז" בעליון, הווה אומר תלוי בעליון וממנו מקבל את כחו. חולם, שורוק וחיריק (או שלוש נקודות הקיבוץ) מסמלים גם את הקשר בין הנשמה, הרוח והנפש (בסדר זה) ומקבילים לשלושת העולמות: העליון, התיכון והתחתון.

				

				
					56ודרך השגת החלומות. רומז למה שאמר לעיל 'נפשו של אדם אומרת לכרוב והכרוב למלאך'.

				

			

		

	
		
			[נקודות הבניין]

			[על המלאכים]

			נְקֻדּוֹת הַבִּנְיָן גַּם הֵם מוֹרוֹת עַל הַמְּרְכָּבוֹת לְמִינֵיהֶם, וְרֹאשׁ כָּל הַנְּקֻדּוֹת הַמְּעִידוֹת עַל כָּל הַמַּעֲלוֹת הַפְּשׁוּטוֹת, וְעַתָּה תֵּן לִבְּךָ וְהִתְבּוֹנֵן. דַּע שֶׁאֵין לְךָ בְּכָל הַנִּבְרָאִים עֶלְיוֹנִים וְתַחְתּוֹנִים דָּבָר פָּשׁוּט בְּלִי הַרְכָּבָה מִלְּבַד הַשֵּׁם יִתְבָּרַךְ, שֶׁהוּא הַפָּשׁוּט, הָאֶחָד, הַנָּקִי שֶׁאֵין בּוֹ רִבּוּי כְּלָל. אָמְנָם כָּל שְׁאָר הַנִּמְצָאִים שֶׁבָּעוֹלָם אֲפִלּוּ הַשְּׂכָלִים הַנִּפְרָדִים57 הָעֶלְיוֹנִים הַנִּקְרָאִים מַלְאָכִים אֵין בָּהֶן אֶחָד שֶׁיִּהְיֶה פָּשׁוּט בְּלִי רִבּוּי. 

			וְאַף עַל פִּי שֶׁקָּרְאוּ הַפִילוֹסוֹפִים לַמַּלְאָכִים שְׁכָלִים הַנִּפְרָדִים וְצוּרוֹת נִפְרָדוֹת, אַף עַל פִּי שֶׁהֵם נִפְרָדוֹת מֵחֹמֶר כְּחֹמֶר שֶׁלָּנוּ – חֹמֶר פְּנִימִי דַּק שִׁכְלִי עֶלְיוֹנִי פָּשׁוּט יֵשׁ לָהֶם. אֵין לוֹ דִּמְיוֹן לַחֹמֶר שֶׁלָּנוּ, אֲבָל מֵאֵיזֶה מִין חֹמֶר פָּשׁוּט עַד מְאֹד יֵשׁ לָהֶם. וְדָבָר זֶה מְפוֹרָשׁ בְּכַמָּה מְקוֹמוֹת בַּתַּלְמוּד: מִיכָאֵל מַיִם גַּבְרִיאֵל אֵשׁ.58 וְהַמִּקְרָא מַכְרִיז וְאוֹמֵר: עֹשֶׂה מַלְאָכָיו רוּחוֹת מְשָׁרְתָיו אֵשׁ לֹהֵט (תהלים קד, 4). 

			וְאַל יַעֲלֶה בְּמַחְשַׁבְתְּךָ וְדַעְתְּךָ מָה שֶׁפֵּרֵשׁ רַמְבַּ"ם ז"ל59 בְּפָסוּק זֶה וְהַדּוֹמִים לוֹ שֶׁאָמַר עַל יְדֵי שְׁלִיחוּת שֶׁהַשֵּׁם יִתְבָּרַךְ עוֹשֶׂה עַל יְדֵי הַיְּסוֹדוֹת נִקְרָאִים הַיְּסוֹדוֹת כְּמוֹ מַלְאָכִים. וְאִם בֶּאֱמֶת כִּי כָּל עוֹשֶׂה שְׁלִיחוּת מִכָּל הַדְּבָרִים שֶׁבָּעוֹלָם, עֶלְיוֹנִים וְתַחְתּוֹנִים, נִקְרָא מַלְאָךְ בְּעֵת שְׁלִיחוּתוֹ, אֲפִילוּ הַנְּחָשִׁים וְהָעַקְרַבִּים וְהַחֻלְדּוֹת וְכַיּוֹצֵא בָּהֶם, אֵין כַּוָּנָתֵנוּ בְּמָקוֹם זֶה זוּלָתִי לוֹמַר בְּוַדָּאי,60 כִּי כָּל הַמַּלְאָכִים הָעֶלְיוֹנִים מְיֻסָּדִים מֵחֹמֶר עֶלְיוֹנִי, פָּשׁוּט, שִׂכְלִי, דַּק, פְּנִימִי, אֵינוֹ מִמִּין חֹמֶר שֶׁלָּנוּ.

			וְהִנֵּה הַמַּלְאָכִים נִבְרָאִים61 כָּמוֹנוּ וּבַעֲלֵי בִּנְיָן, אֲבָל לֹא כְּבִנְיָן שֶׁלָּנוּ, אֶלָּא הַבִּנְיָן שֶׁלָּהֶם בִּנְיָן פָּשׁוּט וְיֵשׁ בִּנְיָן מֻרְכָּב וּבִנְיָן עָגֹל. הַבִּנְיָן הַפָּשׁוּט קָרוֹב לֶהֱיוֹתוֹ כֻּלּוֹ יְסוֹד, לְפִי שֶׁהוּא בִּנְיָן מִן הַצַּד נִקְרָא בִּנְיָן לְעֵרֶךְ הַצַּד,62 וְנִקְרָא כֻּלּוֹ יְסוֹד לְעֵרֶךְ הַגֹּבַהּ.63 

			כֵּיצַד, כְּשֶׁאַתָּה מְסַדֵּר שְׁתֵּי אֲבָנִים זוֹ בְּצַד זוֹ בְּשָׁוֶה כְּצוּרָה זוֹ ○○ הֲרֵי אֵלּוּ שְׁתֵּי הָאֲבָנִים אֵינָן בִּנְיָן, שֶׁאֵינָן זוֹ עַל גַּב זוֹ, אֶלָּא שְׁתֵּיהֶן יְסוֹד, וּכְשֶׁיָּבוֹאוּ עֲלֵיהֶם אֲבָנִים אֲחֵרִים עַל גַּבֵּיהֶם נִקְרָאוֹת בִּנְיָן. וְגַם אֵינָן נִקְרָאוֹת יְסוֹד אֲמִתִּי, שֶׁאֵין יְסוֹד אֲמִתִּי אֶלָּא כְּשֶׁתָּשִׂים שְׁתֵּי אֲבָנִים זוֹ עַל זוֹ כְּצוּרָה זוֹ ○○      נִקְרָאוֹת בִּנְיָן אֲמִתִּי. 

			וְאַחַר שֶׁיָּדַעְתָּ זֶה דַּע כִּי כְּמוֹ שֶׁהַחוֹלָם הוּא הַיְּסוֹד הָאֲמִתִּי הָעֶלְיוֹן יְסוֹד כָּל הַיְּסוֹדוֹת וְנִשְׁמַת כָּל הַנְּשָׁמוֹת, וְהוּא לְמַעְלָה וּבִנְיָנוֹ לְמַטָּה הֵימֶנּוּ, כָּךְ הַבִּנְיָן שֶׁהוּא מִמִּין הַחוֹלָם הוּא הַנִּקּוּד הַנִּקְרָא צֵרֵי שֶׁהוּא בִּנְיָן פָּשׁוּט כְּצוּרָה זוֹ ○○, וְזֶהוּ סוֹד בִּנְיָן עוֹלָם הַמַּלְאָכִים.64

			

			
				
					57השכלים הנפרדים. צורה ללא חומר, מעין מהות רוחנית פנימית שאינה מתלבשת בחומר.

				

				
					58מיכאל מים גבריאל אש. כך בכתבי קבלה במקומות רבים, בעקבות חז"ל שראו במיכאל שר של שלג, ובגבריאל שר של אש. כגון שיר השירים רבה ג: 'מיכאל שר של שלג וגבריאל שר של אש ולא זה מכבה זה'. 

				

				
					59במקור: רמז"ל. רבנו משה ז"ל, דהיינו הרמב"ם. במסגרת דיונו על מלאכים ב'מורה נבוכים' כתב הרמב"ם: 'היסודות יקראו גם כן מלאכים, עושה מלאכיו רוחות משרתיו אש לוהט, והנה יתבאר לך שהמלאך יאמר על השליח מן האנשים' (מו"נ, ירושלים תש"ך, חלק שני פרק ו עמ' כג), ורי"ג' שולל שתי דעות אלה.

				

				
					60אין כוונתנו במקום זה זולתי לומר. כוונתו של רי"ג' היא שהמלאכים אינם מטפורות, סמלים וכיוצא בכך אלא הינם ישויות אונטולוגיות, קיימות ממש, אם כי לא בחומר הפיסי המוכר לנו.

				

				
					61המלאכים נבראים. המלאכים אינם קדמוניים אלא הם יצורים מחודשים, שנבראו ע"י בורא העולם. בנין פשוט. צורה מורכבת (בעלת יותר מאלמנט אחד) שטוחה, דו־ממדית; בניקוד כפי שנראה להלן — הצירה. בנין מורכב. צורה מורכבת תלת־ממדית, בעלת גובה; בניקוד — השווא. בנין עגול. צורה מורכבת ועגולה; בניקוד — הסגול.

				

				
					62לערך הצד. על פי מימד המישור, דו־מימד.

				

				
					63ערך הגבה. המימד השלישי. 'יסוד לערך הגבה' פירושו: מבחינת הגובה הוא שטוח, חסר המימד השלישי.

				

				
					64סוד בנין המלאכים. הצירה על שתי נקודותיו רומז למבנה המלאך, המכיל בתוכו שני מרכיבים: חידוש וצורה.

				

			

		

	
		
			[מעלת הצירה]

			וְהִנֵּה הַחוֹלָם וְהַצֵּרֵי שְׁנֵיהֶם יְסוֹד כָּל הַנְּקֻדּוֹת:65 הַחוֹלָם סוֹד הַנִּקּוּד הַיְּסוֹדִי וְהַצֵּרֵי עִקַּר כָּל נִקּוּד הַבִּנְיָן, זֶה בְּאֶחָד וְזֶה בִּשְׁתַּיִם.66 וְהַסּוֹד הַגָּדוֹל67 יְהֹוָה – יוֹד הֵא חוֹלָם צֵרֵי.68

			וְדַע כִּי הַכֶּתֶר הָעֶלְיוֹן יִתְבָּרַךְ הוּא בְּדִמְיוֹן הַחוֹלָם, וּשְׁתֵּי סְפִירוֹת לְמַטָּה מִן הַכֶּתֶר בְּשָׁוֶה חָכְמָה וּבִינָה הֵם כְּדִמְיוֹן צֵרֵי, וְחָלִילָה חָלִילָה לִהְיוֹת שָׁם בִּנְיָן וְלֹא חִבּוּר וְלֹא פֵּרוּד, אֶלָּא יִחוּד אֲמִתִּי שָׁלֵם. אָמְנָם כָּל נְקֻדָּה וּנְקֻדָּה מִשְּׁתֵּי נְקֻדּוֹת הַצֵּרֵי הוּא רוֹמֵז לְסוֹד הַסְּפִירוֹת הַשְּׁתַּיִם הַנֶּאֱחָזוֹת בְּכֶתֶר בְּסוֹד חָכְמָה וּבִינָה, וּכְשֶׁאַתָּה מְסַדֵּר סוֹד יְהֹוָה יִתְבָּרַךְ וְסוֹד נִקּוּד קְרִיאַת שְׁתֵּי אוֹתִיּוֹת69 הַלָּלוּ עַל דֶּרֶךְ שְׁמוֹתָם תִּמְצָא עֶצֶם הָאוֹתִיּוֹת מוֹרֶה עַל עֶצֶם הַסְּפִירוֹת הַלָּלוּ, וְעֶצֶם הַנִּקּוּד מוֹרֶה עַל עִנְיְנֵיהֶם וּפְנִימִיּוֹתֵיהֶם בְּסוֹד חוֹלָם לְמַעְלָה חָכְמָה וּבִינָה לְמַטָּה.

			וְהִנֵּה הָאוֹתִיּוֹת וְהַנִּקּוּד מוֹרוֹת צוּרוֹת עֶלְיוֹנוֹת70 וְכַמָּה מַעֲלוֹת71 טוֹבוֹת, וְהִנֵּה כָּל הַנִּכְנָס לְסוֹד סְתָרִים הַלָּלוּ יִרְאֶה כַּמָּה חֲדָרִים גְּדוֹלִים תְּלוּיִין בְּשַׂעֲרָה,72 וְיִרְאֶה דְּבָרִים שֶׁהֵם כִּבְשׁוֹנוֹ שֶׁל עוֹלָם מְסוּרִים בְּיָדוֹ. 

			וְעַתָּה הִתְבּוֹנֵן עִקַּר מָה שֶׁבֵּאַרְנוּ לְךָ בְּסוֹד שְׁלֹשֶׁת הַסְּפִירוֹת הָעֶלְיוֹנוֹת בְּ'שַׁעֲרֵי צֶדֶק'73 וְתִרְאֶה סוֹדוֹת פְּנִימִיּוֹת גְּלוּיִים לְךָ בַּנִּקּוּד. וְהִנֵּה הַחוֹלָם וְהַצֵּרֵי שְׁתֵּיהֶן סוֹד מַעֲלוֹת כָּל הַנְּקֻדּוֹת,74 וְהֵם מוֹרוֹת עַל סוֹד תְּכוּנַת עוֹלָם הַמַּלְאָכִים שֶׁהֵם בִּנְיָן הַפָּשׁוּט,75 וֶהֱיוֹתָם מִשְׁתּוֹקְקִים לַיְּסוֹד הָעֶלְיוֹן שֶׁהוּא לְמַעְלָה מֵהֶן בְּסוֹד מִתְנַשְּׂאִים לְעֻמָּתָן מְשַׁבְּחִים וְאוֹמְרִים בְּסוֹד רָם וְנִשָּׂא.76

			וְדַע כִּי יְסוֹד הָאֵשׁ הָעוֹלָה לְמַעְלָה77 הוּא מְחֻבָּר עַל יְסוֹד הַחוֹלָם וְהַצֵּרֵי,78 וְהַמֵּנִיעַ79 לָדַעַת עִנְיָן זֶה יֵדַע סוֹד אוֹר וְסוֹד אֵשׁ. וְהִנֵּה בִּהְיוֹתוֹ הַהוּא בִּהְיוֹת הָאֵשׁ מְאִירָה, וּכְשֶׁאֵינָהּ מְאִירָה נִקְרֵאת 'אֵשׁ' וְנִקְרֵאת 'חֹשֶׁךְ',80 וַיַּבְדֵּל אֱלֹהִים בֵּין הָאוֹר וּבֵין הַחֹשֶׁךְ (בראשית א, 4), אַחַר שֶׁנֶּאֱמַר וְחֹשֶׁךְ עַל פְּנֵי תְּהוֹם, וּכְשֶׁנֶּאֱמַר וְרוּחַ אֱלֹהִים מְרַחֶפֶת (שם, שם) אֲזַי וַיֹּאמֵר אֱלֹהִים יְהִי אוֹר וַיְהִי אוֹר (שם, 3) בְּוַדַּאי. 

			וְאַחַר שֶׁיָּדַעְתָּ זֶה הִתְבּוֹנֵן, בְּכָל מָקוֹם שֶׁאַתָּה מוֹצֵא בִּלְשׁוֹן הַקֹּדֶשׁ נִקּוּד צֵרֵי שֶׁהוּא מִתְנַהֵג לְאַט, וְהוּא סוֹד עוֹלָם הַמַּלְאָכִים, הוּא הוֹלֵךְ לְאַט בְּנַחַת, אֵינוֹ מִתְאַחֵז עִם הַשְּׁבָא81 לִשְׁאָר הַנִּקּוּדִים82 הַמִּתְחַבְּרִים לוֹ, לְפִי שֶׁהַצֵּרֵי הוּא סוֹד הַשֵּׂכֶל הַנִּפְרָד: אֵין חֹמֶר מְמַהֲרוֹ וְלֹא מְעַכְּבוֹ מֵאֲמִתָּתוֹ, לְפִיכָךְ לֹא תִּמְצָא נִקּוּד צֵרֵי נֶאֱחָז עִם הַשְּׁבָא, וַעֲדַיִן תַּשִּׂיג זֶה בְּעֵזֶר הַשֵּׁם יִתְבָּרַךְ בְּהַגִּיעֲךָ לְנִקּוּד שְׁבָא, וְתֵדַע כִּי כְּמוֹ שֶׁהָאֵשׁ וְהַמַּיִם אֵין מִתְחַבְּרִין אֶלָּא עַל יְדֵי הָרוּחַ הָרוּחָנִית,83 כָּךְ אֵין הַצֵּרֵי וְהַשְּׁבָא מִתְחַבְּרִים בְּאוֹת אַחַת בְּיַחַד אֶלָּא בְּנִקּוּד סֶגּוֹל שֶׁהוּא מְתַּוֵּךְ בֵּינְתַיִם84 וּכְמוֹ שֶׁאֵין הַנֶּפֶשׁ וְהַנְּשָׁמָה מִתְחַבְּרִים אֶלָּא עַל יְדֵי הָרוּחַ הָאֶמְצָעִי, וְזֶהוּ סוֹד וְחֹשֶׁךְ עַל פְּנֵי תְּהוֹם וְרוּחַ אֱלֹהִים מְרַחֶפֶת עַל פְּנֵי הַמַּיִם, מָה כְּתִיב בַּתְּרֵיהּ וַיֹּאמֶר אֱלֹהִים יְהִי אוֹר וַיְהִי אוֹר.

			וְאַחַר שֶׁיָּדַעְתָּ זֶה הִתְבּוֹנֵן, בְּכָל מָקוֹם שֶׁתִּמְצָא בִּלְשׁוֹן הַקֹּדֶשׁ נִקּוּד צֵרֵי שֶׁהוּא סוֹד הַצּוּרָה וְהַיְּצִירָה,85 וּמִמֶּנּוּ נֶאֱצָלוֹת עֶלְיוֹנוֹת וְתַחְתּוֹנוֹת לְמִינֵיהֶם, וְאִם יֵשׁ צוּרוֹת תַּחְתּוֹנוֹת וְצוּרוֹת עֶלְיוֹנוֹת, בַּתַּחְתּוֹנוֹת כְּתִיב וַיִּצֶר יְיָ אֱלֹהִים מִן הָאֲדָמָה כָּל חַיַּת הַשָּׂדֶה (בראשית ב, 19). וּבָעֶלְיוֹנוֹת כְּתִיב וַיִּיצֶר יְיָ אֱלֹהִים אֶת הָאָדָם עָפָר מִן הָאֲדָמָה (בראשית ב, 7), וְאִם כֵּן הֲרֵי לְךָ מְבֹאָר סוֹד הַחוֹלָם וְהַצֵּרֵי, שֶׁזֶּה כְּדִמְיוֹן יְסוֹד וְזֶה כְּדִמְיוֹן בִּנְיָן אֶצְלוֹ. וְאִם בַּמֶּרְכָּבוֹת הַנִּבְרָאוֹת מוֹרֶה הַצֵּרֵי סוֹד הַבִּנְיָן הִנֵּה בְּסוֹד עֶשֶׂר סְפִירוֹת מוֹרֶה הַצֵּרֵי סוֹד שְׁתֵּי סְפִירוֹת הַסְּמוּכוֹת לַכֶּתֶר שֶׁהֵם חָכְמָה וּבִינָה.

			וְעַתָּה הִתְבּוֹנֵן בְּסוֹד עִקָּרִים הַלָּלוּ, כִּי מִתּוֹכָן תּוּכַל לְהִכָּנֵס לְכַמָּה חֲדָרִים פְּנִימִיִּים שֶׁנִּסְגְּרוּ עֲלֵיהֶם הַשְּׁעָרִים, וְתִמְצָא שַׁעֲרֵי עוֹלָם פְּתוּחִים לְפָנֶיךָ, וְתָבִין סֵדֶר דֶּרֶךְ אוֹתִיּוֹת הַתּוֹרָה הַתְּמִימָה וְסוֹד הַנִּקּוּד הַנֶּעֱרָךְ לָהּ, וְתֵדַע וְתַשְׂכִּיל מִן מוֹצָא דָּבָר וְתִרְאֶה מַעֲלוֹת לְשׁוֹן הַתּוֹרָה וְעֹמֶק סְתָרֶיהָ בְּאוֹתִיּוֹת וְנִקּוּד.

			[מעלת הסגול]

			הַנִּקּוּד הַשֵּׁנִי מִנְּקֻדּוֹת הַבִּנְיָן וְהוּא הַנִּקְרָא סֶגּוֹל, וְהוּא סֵדֶר שָׁלוֹשׁ נְקֻדּוֹת, שְׁתַּיִם לְמַעְלָה וְאַחַת לְמַטָּה, וּשְׁלָשְׁתָּם כְּדִמְיוֹן עֲגֻלָּה בַּעֲלַת שְׁלוֹשָׁה שְׁטָחִים,86 אֹרֶךְ וְעֹמֶק וְרֹחַב, שֶׁאֵלּוּ הַשָּׁלוֹשׁ כּוֹלְלוֹת כָּל הַשְּׁטָחִים87 וְכָל הָעֲגֻלּוֹת88 לְמִינֵיהֶם. כְּבָר הוֹדַעְנוּךָ לְמַעְלָה כִּי הַשּׁוּרֻק הוּא סוֹד תְּכוּנַת הָעוֹלָם הַגַּלְגַּלִּים, וְאָמַרְנוּ כִּי כְּמוֹ שֶׁהַשּׁוּרֻק הוּא בְּאֶמְצַע אוֹת הַוָּאו, כָּךְ כָּל גַּלְגַּל יְסוֹדוֹ בְּאֶמְצָעִיתוֹ. 

			וְעַתָּה יֵשׁ לָנוּ לְהִתְבּוֹנֵן שֶׁאֵין לְךָ כָּל גַּלְגַּל שֶׁאֵין בּוֹ שְׁלֹשָׁה שְׁטָחִים מִתְפַּשְּׁטִים לְשֵׁשׁ קְצָווֹת89: הָאֶחָד אֹרֶךְ וְשֶׁכְּנֶגְדּוֹ קֹצֶר, וְהַשֵּׁנִי עֹמֶק וְשֶׁכְּנֶגְדּוֹ גֹּבַהּ, הַשְּׁלִישִׁי רֹחַב וְשֶׁכְּנֶגְדּוֹ צַר, וְאֵלּוּ הֵן שֵׁשׁ קַצְווֹת הָעוֹלָם: מַעְלָה וּמַטָּה, מִזְרָח, מַעֲרָב, צָפוֹן וְדָרוֹם – כֻּלָּם נִכְלָלִים בִּשְׁלֹשָׁה שְׁטָחִים, תִמְצָאֵם בְּסוֹד שׁוּרֻק נְקֻדָּה אֶמְצָעִית לְכָל גַּלְגַּל, וְתִמְצָא סֶגּוֹל שֶׁהוּא בִּנְיַן הַשּׁוּרֻק שָׁלשׁ נְקֻדּוֹת עֲגֻלּוֹת כְּצוּרַת שְׁלֹשָׁה קַוִּים,90 שֶׁהֵם בְּכָל גְּבוּל91 נְקֻדָּה אֶמְצָעִית וּשְׁתֵּי מַחְלְקוֹת הָעֲגֻלָּה בְּאֶמְצַע הַנְּקֻדָּה.92 

			וְהִנֵּה הַסֶּגּוֹל הוּא מוֹרֶה כָּל בִּנְיָן כָּל גַּלְגַּל שֶׁהוּא מְשֻׁלָּשׁ. וְיֵשׁ בּוֹ שְׁלשָׁה שְׁטָחִים בִּשְׁלשָׁה קַוִּים. וּכְשֶׁתָּשִׂים עִם הַוָּאו, תִּמְצָא אוֹת וָאו מְעִידָה סוֹד שֵׁשׁ קְצָווֹת, שֶׁהֵם בִּשְׁלֹשָׁה שְׁטָחִים שֶׁהֵם מַעְלָה וּמַטָּה, מִזְרָח וּמַעֲרָב, צָפוֹן וְדָרוֹם. וּבְדֶרֶךְ זֶה תִּמְצָא אוֹת וָאו כּוֹלֶלֶת בְּצוּרַת אוֹתִיּוֹת שֵׁם יְהֹוָה יִתְבָּרַךְ שֶׁכּוֹלֵל אוֹת וָאו שִׁשָּׁה שֵׁמוֹת גְּדֻלָּה גְּבוּרָה תִּפְאֶרֶת נֶצַח הוֹד יְסוֹד, כַּמָּה עֳמָקִים כְּלוּלִים בְּסֵדֶר זֶה. 

			וְהִנֵּה נִמְצֵאתָ לָמֵד כִּי נְקֻדַּת סֶגּוֹל הִיא סוֹד בִּנְיַן כָּל הַגַּלְגַּלִּים, שֶׁאֵין לְךָ גַּלְגַּל שֶׁאֵין בּוֹ שְׁלֹשָׁה קַוִּים, וְכָל גַּלְגַּל נֶחְלַק לִשְׁלֹשָׁה. נִמְצֵאתָ לָמֵד מִכָּל הַדְּרָכִים שֶׁבֵּאַרְנוּ סוֹד נְקֻדַּת סֶגּוֹל מְבֹאֶרֶת לְפָנֶיךָ, כִּי הוּא בִּנְיָן הַנְּקֻדָּה הַנִּקְרֵאת שׁוּרֻק, וְזֶה יְסוֹד וְזֶה בִּנְיָן.

			 

			 

			

			
				
					86עגולה בעלת שלשה שטחים. כדור, שהוא גוף בעל שלושה ממדים.

				

				
					87שטחים. מישורים.

				

				
					88עגולות למיניהם. עיגולים (דו־מימד) או כדורים (תלת־מימד), גם הגלגל השמימי.

				

				
					89מתפשטים לשש קצוות. בעקבות ספר יצירה: 'וחתם בהם שש קצוות' (ס"י פ"א מי"ג).

				

				
					90שלשה קווים. רומז לג' קווים שבמבנה עמוד הספירות.

				

				
					91גבול. שפה.

				

				
					92ושתי מחלקות העגולה באמצע הנקודה. שני חלקי העיגול משני עברי הקוטר העובר בנקודת המרכז.

				

			

		

	
		
			[מעלת השווא]

			 

			הַנִּקּוּד הַג' מִנְּקֻדַּת הַבִּנְיָן הוּא הַנִּקּוּד הַנִּקְרָא שְׁבָא, וְהוּא נִקּוּד מוֹרֶה עַל בִּנְיַן עוֹלָם הַשְּׁפָלִים הַנִּקְרָא אֶרֶץ, מֶרְכָּבוֹ הֹוִים וְנִפְסָדִים, וּמִתְגַּלְגְּלִים בְּד' יְסוֹדוֹת, חוֹזְרִים וּמִתְהַפְּכִים, וְאֵין לָהֶם קִיּוּם תְּמִידִי כְּקִיּוּם הַשָּׁמַיִם וְהַכּוֹכָבִים שֶׁהֵם קַיָּמִים תָּמִיד, וְשֶׁלְּמַטָּה הֹוִים וְנִפְסָדִים, וְדֻגְמָתָם נִקּוּד שְׁבָא מֵהֶם שְׁתֵּי נְקֻדּוֹת זוֹ עַל גַּב 
זוֹ ○○      וְאֵין לָהֶם קִיּוּם מִצַּד הַתְּמִידִי אֶלָּא לְפִי שָׁעָה, כְּדֻגְמַת כִּסֵּא שֶׁל רֶגֶל אֶחָד שֶׁאֵינָהּ מִתְקַיֶּמֶת בָּעֲמִידָה, וְכֵן הוּא קִיּוּם צֶאֱצָאֵי הָאָרֶץ. 

			וּכְמוֹ שֶׁנִּקּוּד שְׁבָא אֵינוֹ יָכֹל לַעֲמֹד בִּפְנֵי עַצְמוֹ אִם לֹא יִתְחַבֵּר לְאֶחָד מִשְּׁאָר הַנִּקּוּדִים, כָּךְ הַנִּמְצָאִים לְמַטָּה בָּעוֹלָם הַשָּׁפֵל אֵינָן יְכוֹלִים לְהִתְקַיֵּם אֲפִלּוּ שָׁעָה אַחַת אִם לֹא יִסְמְכוּם וִיקַיְּמוּם הַכֹּחוֹת הָעֶלְיוֹנִים שֶׁבַּשָּׁמַיִם וְהַכֹּחוֹת הָעֶלְיוֹנִים שֶׁהֵם בָּעוֹלָם הַשָּׁפֵל. וּשְׁמֹר זֶה הָעִקָּר הַגָּדוֹל שֶׁהוּא יְסוֹד וּמִשְׁעָן לְכַמָּה חָכְמוֹת פְּנִימִיּוֹת.93 וְעַל זֶה נֶאֱמַר הֲיָדַעְתָּ חֻקּוֹת שָׁמַיִם כִּי תָּשִׂים מִשְׁטָרוֹ בָאָרֶץ (איוב לח, 33), לְשׁוֹן מוֹשֵׁל. 

			לְפִיכָךְ לֹא תִּמְצָא בְּכָל הַתּוֹרָה כֻּלָּהּ מִלָּה אַחַת בִּפְנֵי עַצְמָהּ 94 כְּגוֹן אוֹר, אִם, אֶת. כִּי כָּל נִקּוּד וְנִקּוּד יֵשׁ לוֹ תֵּבָה מְיֻחֶדֶת לוֹ בִּפְנֵי עַצְמָהּ, אֲבָל נִקּוּד שְׁבָא לְעוֹלָם לֹא תִּמְצָאֵהוּ <אֶלָּא> מְחֻבָּר95 לְאֶחָד מִשְּׁאָר הַנִּקּוּדִים, כְּגוֹן בְּנִי, שְׁמִי, שְׁמַע סְלַח. אֲבָל לֹא תִּמְצָאֵהוּ בְּתֵבָה בִּפְנֵי עַצְמָהּ, כְּדִמְיוֹן הַנִּבְרָאִים בָּאָרֶץ שֶׁאֵין לָהֶם קִיּוּם וַעֲמִידָה אֶלָּא עַל יְדֵי הַגַּלְגַּלִּים וְהַכּוֹכָבִים אוֹ עַל יְדֵי הַכֹּחוֹת הָעֶלְיוֹנוֹת הַשְִּכָלִים וּבִכְלָל הַנִּסִּים וְהַנִּפְלָאוֹת. 

			וְאַחַר שֶׁבֵּאַרְנוּ לְךָ הָעִקָּר הַגָּדוֹל הַזֶּה, הִתְבּוֹנֵן הַשְּׁבָא כִּי לְעוֹלָם עָנִי כְּדִמְיוֹן הַסּוֹמֵךְ עַל שֻׁלְחָן אֲחֵרִים, שֶׁאֵין לוֹ שֻׁלְחָן96 וְלֹא בַּיִת מְיֻחָד, וְעָלָיו נֶאֱמַר תְּפִלָּה לְעָנִי כִי   ־יַעֲטֹף (תהלים קב, 1), וְחַיָּיו תְּלוּיִין בְּזוּלָתוֹ, וְעַל זֶה נֶאֱמַר וְהָיוּ חַיֶּיךָ תְּלוּיִים לְךָ מִנֶּגֶד (על פי דברים כח, 66). 

			 

			

			
				
					93חכמות פנימיות. חכמת הנסתר.

				

				
					94מלה אחת בפני עצמה. מלה בת הברה אחת שתנועתה שווא אינה קיימת בעברית.

				

				
					95לא תמצאהו מחובר. לא תמצאהו אלא מחובר ונסמך על תנועה אחרת, כגון בְּנִי.

				

				
					96שאין לו שלחן. אינו נחשב להברה בזכות עצמו.

				

			

		

	
		
			[נקודות הבניין והספירות]

			 

			וְעַתָּה פְּקַח עֵינֶיךָ וּרְאֵה נִפְלָאוֹת. אַחַר שֶׁהוֹדַעְנוּךָ הַדָּבָר בְּמַרְכְּבוֹת הַתַּחְתּוֹנִים97 יֵשׁ לָנוּ לְהוֹדִיעֲךָ סְתוּמוֹת וְנֶעֱלָמוֹת.98 דַּע כִּי כְּמוֹ שֶׁהַחוֹלָם הוּא דֶּגֶל הַחָכְמָה וְהַבִּינָה99 וְסוֹד הַכֶּתֶר וְהַחָכְמָה וְהַבִּינָה וְסוֹד חוֹלָם וְצֵרֵי,100 כָּךְ סוֹד הַשּׁוּרֻק וְהַסֶגּוֹל סוֹד גְדֻלָּה וּגְבוּרָה וְתִפְאֶרֶת עַל פִּי שֶׁהוּא כּוֹלֵל סוֹד כֶּתֶר תִּפְאֶרֶת101 מִצַּד ג' נְקֻדּוֹת זוֹ עַל גַּב זוֹ, וְגַם הַסֶּגּוֹל כּוֹלֵל נֶצַח הוֹד יְסוֹד.102 

			אָמְנָם הַחִירִיק וְהַשְּׁבָא הֵם סוֹד יְסוֹד וּמַלְכוּת.103 הַמַּלְכוּת הוּא סוֹד הַחִירִיק בִּפְנֵי עַצְמוֹ לְמַטָּה מֵעֶשֶׂר סְפִירוֹת, וְהַשְּׁבָא הֵם סוֹד יְסוֹד, וּמַלְכוּת שְׁתֵּי נְקֻדּוֹת זוֹ עַל גַּב זוֹ כְּצוּרָה זוֹ: ○○      וְאִלְמָלֵא יְסוֹד סוֹמֵךְ לְמַלְכוּת בְּסוֹד נֶצַח וְהוֹד104 שֶׁהֵם סוֹד צֵרֵי וְסוֹד סֶגּוֹל, וְעַל יְדֵי יְסוֹד מִתְקַשֶּׁרֶת הַמַּלְכוּת בִּשְׁאָר הַסְּפִירוֹת105 – כִּמְעַט נָפְלָה בְּסוֹד שְׁבָא,106 וְזֶהוּ סוֹד אָקִים אֶת סֻכַּת דָּוִד הַנּוֹפֶלֶת (עמוס ט, 11),107 סוֹמֵךְ יְיָ לְכָל הַנּוֹפְלִים (תהלים קמה, 14).

			הַמֵּבִין עִקָּרִים הַלָּלוּ יִכָּנֵס לְכַמָּה חֲדָרִים בְּסוֹד שְׁבָא, וְהַמֵּבִין סוֹד שְׁבָא108 הוּא סוֹד צִיּוּר109 לְקִיּוּם הַדָּבָר, וְכֵן הַפָּסוּק אוֹמֵר: שְׁבָה עִמָּדִי (בראשית כט, 19).110 וּמִטַּעַם זֶה הוּא סוֹד הַגָּלֻיּוֹת וְהַנְּפִילָה, נָפְלָה עֲטֶרֶת רֹאשֵׁינוּ (איכה ה, 16), וּכְתִיב קוּמִי אוֹרִי כִּי בָא אוֹרֵךְ (ישעיהו ס, 1), וְאִלְמָלֵא אוֹר הַלְּבָנָה נֶחְשֶׁכֶת111 שֶׁאֵין לָהּ אוֹר מֵעַצְמָהּ, הָבֵן זֶה מְאֹד. וּלְפִיכָךְ נִקְרֵאת 'יַבָּשָׁה' שֶׁאֵין הַמַּיִם הָעֶלְיוֹנִים נִשְׁפָּעִים בָּהּ, וְכֵן הוּא אוֹמֵר: וְתֵרָאֶה הַיַּבָּשָׁה (בראשית א, 9), יָבֵשׁ חָצִיר (ישעיהו מ, 7) יָבְשׁוּ נְאוֹת מִדְבָּר (ירמיהו כג, 10). וְעַל דֶּרֶךְ זֶה לְעוֹלָם מִדַּת הַמַּלְכוּת112 תְּלוּיִים בְּמַעֲשֵׂה הַתַּחְתּוֹנִים113 לְהָרִיק לָהּ מַיִם עֶלְיוֹנִים, וּלְשַׁבֵּר114 לָהּ הַצִּנּוֹרוֹת.

			וְעַל דֶּרֶךְ זֶה רָאוּי לָהּ לִהְיוֹתָהּ נִסְמֶכֶת, סַמְּכוּנִי בָּאֲשִׁישׁוֹת (שיר השירים ב, 5). וּמִטַּעַם זֶה רָאוּי לִסְמֹךְ גְּאֻלָּה לִתְפִלָּה,115 כִּי הַמַּלְכוּת צְרִיכָה סְמִיכָה, וּסְמִיכָה שֶׁלָּהּ גְּאֻלָּה, וְכֵן אָמְרוּ חֲזַ"ל: תֵּכֶף גְּאֻלָּה תְּפִלָּה (ברכות מב, א). וּכְבָר יָדַעְתָּ כִּי גְּאֻלָּה וּתְפִלָּה הֵם יְסוֹד וּמַלְכוּת.116

			וְכֵן הוּא אוֹמֵר: סוֹמֵךְ יְיָ לְכָל הַנּוֹפְלִים (תהלים קמה, 14), וּכְתִיב אָקִים אֶת סֻכַּת דָּוִיד הַנֹּפֶלֶת (עמוס ט, 11), וּכְתִיב אֵלֶּה תּוֹלְדוֹת פֶּרֶץ (רות ד, 18), וּכְתִיב וְגָדַרְתִּי אֶת פִּרְצֵיהֶן וַהֲרִסוֹתָיו אָקִים (שם, שם) וּכְתִיב כְּמֵשִׁיב יָדוֹ (בראשית לח, 29), וּכְתִיב מָה פָּרַצְתָּ עָלֶיךָ פָּרֶץ (שם, שם), וּכְתִיב וְאַחַר יָצָא אָחִיו אֲשֶׁר עַל יָדוֹ הַשָּׁנִי וַיִּקְרָא שְׁמוֹ זָרַח (שם, 30), וַיִּזְרַח לוֹ הַשֶּׁמֶשׁ (שם לב, 31), וְהָלְכוּ גּוֹיִם לְאוֹרֵךְ וּמְלָכִים לְנֹגַהּ זַרְחֵךְ (ישעיהו ס, 3), וּכְתִיב מִי הֵעִיר מִמִּזְרָח (שם מא, 2), וּכְתִיב מִמִּזְרָח אָבִיא זַרְעֶךָ (שם מג, 5), אֵלּוּ הַסְּתָרִים וְהַגְּנָזִים כֻּלָּם סְתוּרִים וּגְנוּזִים בְּנִקוּד שְׁבָא שֶׁהוּא סוֹד הַמַּלְכוּת שֶׁצְּרִיכָה סְמִיכָה, שֶׁאִם אֵין סְמִיכָה לַשְּׁבָא אֵינוֹ עוֹמֵד מֵאֵלָיו אִם לֹא יִהְיֶה סָמוּךְ לְנִקּוּד אַחֵר מִשְּׁאָר הַנִּקּוּדִים, וּשְׁמֹר זֶה הָעִקָּר הַגָּדוֹל.

			וְהַמֵּבִין זֶה הַסּוֹד יָבִין בְּעִנְיַן מִשְׁפָּטֶיךָ לְמֶלֶךְ תֵּן וְצִדְקָתְךָ לְבֶן מֶלֶךְ (תהלים עב, 1). וּכְתִיב בְּאוֹתוֹ מִזְמוֹר וִיחִי וְיִתֶּן לוֹ מִזְּהַב שְׁבָא117 וכוּ', (תהלים עב, 15), 'מִזְּהַב שְׁבָא' וְלֹא מִשְּׁאָר זָהָב, וּתְחִי בְּוַדַּאי, וַתְּחִי רוּחַ יַעֲקֹב אֲבִיהֶם (בראשית מה, 27), כִּי כְּשֶׁיִּתֵּן לוֹ מִזָּהָב זֶה118 בִּשְׁבָא אֲזַי תִּתְחַבֵּר לָהּ סְפִירָה הַנִּקְרֵאת חַיִּים.

			וּשְׁמֹר אֵלּוּ הָעִקָּרִים הַגְּדוֹלִים הַכְּלוּלִים בַּנִּקּוּד וְתִרְאֶה כָּל הָעוֹלָמוֹת כֻּלָּם מְיֻסָּדִים עַל סוֹד הַנִּקּוּד. הִנֵּה הוֹדַעְנוּךָ טַעַם סְמִיכַת גְּאֻלָּה לִתְפִלָּה וְטַעַם סוֹמֵךְ יְיָ לְכָל הַנּוֹפְלִים, וְטַעַם הֱיוֹת הַשְּׁבָא סוֹד בִּנְיַן עוֹלָם הַשָּׁפָל, וְסוֹד הַרְכָּבָה שֶׁלָּהֶם, שֶׁאֵינָהּ מִתְקַיֶּמֶת בְּלִי סְמִיכָה עֶלְיוֹנִית. וּמִתּוֹכָהּ הוֹדַעְנוּךָ עַל סֵדֶר הַפְּנִימִי סוֹד נִקּוּד שְׁבָא שֶׁהוּא סוֹד מַלְכוּת, וּצְרִיכָה סְמִיכָה. וְהַיְּסוֹד הוּא סוֹמֵךְ אוֹתָהּ, וְכֵן הוּא אוֹמֵר: זְכוֹר יְיָ לִבְנֵי אֱדֹם אֶת יוֹם יְרוּשָׁלַיִם הָאוֹמְרִים עָרוּ עָרוּ עַד הַיְּסוֹד בָּהּ (תהלים קלז, 7), שֶׁהָיְתָה כַּוָּנָתָם לְעַרְעֵר הַבִּנְיָן הַתַּחְתּוֹן כְּדֵי לְהַפְרִיד יְסוֹד מִן מַלְכוּת לְמַעְלָה.119 וְלֹא תִּתְפַּתֶּה בְּדַעְתְּךָ לוֹמַר סִכְלוּת, מִנַיִן הָיוּ יוֹדְעִין בְּנֵי אֱדֹם דְּבָרִים הַלָּלוּ שֶׁיִּתְכַּוְּנוּ לָהֶם. 

			דַּע כִּי בְּאוֹתוֹ זְמַן הָיוּ מְפֻרְסָמוֹת כַּמָּה חָכְמוֹת פְּנִימִיּוֹת וַאֲפִלּוּ לְאֻמּוֹת הָעוֹלָם, וְעַכְשָׁו בַּעֲוֹנוֹתֵיהֶם הֵם סְתוּמוֹת אֲפִלּוּ מִיִּשְׂרָאֵל. לֹא לְחִנָּם הָיוּ הָאֻמּוֹת הָעוֹלָם גוֹזְרִין שְׁמָדוֹת עַל יִשְׂרָאֵל שֶׁלֹּא לְקַיֵּם הַמִּצְווֹת, אֶלָּא מִטַּעַם שֶׁהָיוּ יוֹדְעִים כִּי בַּעֲשִׂיָּיתָן יַצְלִיחוּ לְיִשְׂרָאֵל וְיִתְגַּבְּרוּ עֲלֵיהֶם וִינַצְּחוּם. וְהָבֵן זֶה מְאֹד כִּי צֹרֶךְ גָּדוֹל הוּא.

			וּמִתּוֹךְ נִקּוּד שְׁבָא וּסְמִיכָתוֹ תָּבִין סוֹד הַלְּבָנָה שֶׁאֵין לָהּ מָאוֹר מֵעַצְמָהּ, כְּשֶׁהִיא נִפְרֶצֶת לְעִתִּים, וְכָל מְאוֹרָהּ הוּא מִן הַחַמָּה. וְאִם תְּעַיֵּן בְּנִּקּוּד שְׁבָא יִתְבָּאֵר לְךָ הַכֹּל, וְהִתְבּוֹנֵן בּוֹ מְאֹד. כִּי צֹרֶךְ גָּדוֹל הוּא. 

			 

			 

			

			
				
					97במרכבות התחתונים. חוקיות העולם התחתון שבתפיסה הפילוסופית־מדעית, שהוא עולם מורכב, מאופיין בהשתנות והתנוונות ותלוי במערכות הכוכבים והגלגלים ובכוחות העליונים.

				

				
					98סתומות ונעלמות. מקומן של הנקודות בקבלת הספירות.

				

				
					99החולם הוא דגל החכמה והבינה. בנוסחים אחרים = רגל. החולם הוא בבחינת העמוד שעליו נשענות החכמה והבינה, הוא המקור להן ושוכן מעליהן בייצגו את ספירת הכתר.

				

				
					100וסוד הכתר והחכמה והבינה וסוד חולם וצרי. המבנה המשולש של הספירות (ראו מבוא) כמסומל על ידי סימני הניקוד חולם וצירה: הכתר כחולם למעלה, והחכמה והבינה זו מול זו כשתי נקודות הצירה.

				

				
					101כולל סוד כתר תפארת מלכות. השורוק במופע של קיבוץ, דהיינו שלוש נקודות, מסמל את שלוש הספירות שבקו האמצעי האנָכי של האילן — כתר, תפארת ומלכות.

				

				
					102וגם הסגול כולל נצח הוד יסוד. הסגול מסמל גם את משולש הספירות נצח, הוד ויסוד.

				

				
					103החיריק והשבא הם סוד יסוד ומלכות. השווא בהיותו שתי נקודות במצב אנכי מסמל את יסוד ומלכות הנמצאות זו מעל זו. החיריק מתמזג לעניין זה עם אחת מנקודות השווא — זו המייצגת את המלכות.

				

				
					104יסוד סומך למלכות בסוד נצ"ח והו"ד. ספירת היסוד, היונקת מספירות נצח והוד, מעבירה את השפע לספירת המלכות ובכך מקימה ומיצבת אותה. לספירת המלכות אין כוח משל עצמה, ואת זאת מסמל השווא, שאינו יכול להוות תיבה בפני עצמה. ספירות נצח והוד בתבנית הספירות כגוף אדם מסמלות את הרגלים וכן את אשכי הגבר, ולכן הן מזינות את היסוד, המקביל לאיבר המין, ואת המלכות, שהיא בסיס הגוף.

				

				
					105ועל ידי יסוד מתקשרת המלכות בשאר הספירות. ספירת יסוד היא הצינור המחבר את המלכות לשאר הספירות ובכך מזין ומקיים אותה, שכן אין לה קיום משל עצמה. 

				

				
					106נפלה בסוד שבא. על פי איוב טו א: 'ותפל שבא ותקחם' — לתיאור אבדן פתאומי, שהוא אחת מתכונותיה של המלכות, בהקבלה לעולם השלישי והתחתון — עולם השפל והכיליון.

				

				
					107סוכת דוד הנופלת. מלכות בית דוד בעולם הממשי וספירת המלכות בעולם האלוקי. 

				

				
					108והמבין סוד שב"א. 'שבא' מוצג כאן כזהה ל'שבה' — ציווי מוארך משרש י.ש.ב. .

				

				
					109ציור. בכל שאר הנוסחים: צווי.

				

				
					110שב"ה עמדי. לבן מעכב את יעקב אצלו: לכאורה ישיבה ויציבות, אך בעיני חז"ל זוהי התחלת הגלות.

				

				
					111ואלמלא אור הלבנה נחשכת. אילולא אור הלבנה — הייתה המלכות נחשכת, כלומר מחזוריות הירח קשורה להחזרת אור השמש. לפי נוסחים אחרים — 'נחשבת', כלומר הלבנה נחשבת כמי שאין לה אור משל עצמה. אור הלבנה. הלבנה מסמלת את ספירת המלכות. היבשה גם היא ספירת מלכות.

				

				
					112מדת המלכות. השפע המצוי במלכות.

				

				
					113תלויים במעשה התחתונים. במעשי בני אדם תלויה מידת השפע המגיע למלכות.

				

				
					114ולשבר לה הצינורות. לפי נוסחים אחרים: 'או לשבר לה הצינורות', והוא הנכון. דהיינו, מעשי האדם קובעים אם יזכה לשפע העליון או שחלילה הצינורות יישברו, ואז השפע הקיים תדיר לא יגיע אליו.

				

				
					115לסמוך גאולה לתפלה. ברכות ט ע"ב. מהלכות תפילת שמונה־עשרה.

				

				
					116גאולה ותפלה הם יסוד ומלכות. בתפילת שחרית נחשבת ברכת גאולה לספירת יסוד, ותפילת שמונה־עשרה (עמידה) נחשבת לספירת המלכות.

				

				
					117ויחי ויתן־לו מזהב שבא. תהלים עב טו. 'חי', היסוד, יתן משפע זהבו למלכות. הכינוי 'אל־חי', הנרמז במלה 'ויחי' מציין את ספירת יסוד.

				

				
					118זה. 'זה בשבא' מתפרק לשתי תיבות אחרות: זֶה בִּשְׁוָוא = זְהַב שווא — משחק מלים.

				

				
					119זכור... היסוד בה. תהלים קלז ז. החורבן הפיסי וקעקוע היסודות של הבניינים מתפרש כמעשה מגמתי להפרדת ספירת יסוד מספירת המלכות, כדי לקַבֵּע את חורבן ישראל.

				

			

		

	
		
			[מעלת הקמץ והפתח]

			 

			וְאַחַר שֶׁהוֹדַעְנוּךָ הַשֵּׁשׁ מַעֲלוֹת בִּשְׁלֹשֶׁת מִינֵי הַנִּקּוּד בְּסוֹד ג' נְקֻדּוֹת יְסוֹדִיּוֹת עַל סוֹד שְׁלֹשֶׁת הָעוֹלָמוֹת, שֶׁהֵם עוֹלַם הַמַּלְאָכִים וְעוֹלַם הַגַּלְגַּלִּים וְעוֹלַם הַשָּׁפָל, בְּסוֹד חוֹלָם שׁוּרֻק חִירִיק, וְהוֹדַעְנוּךָ כֵּיצַד הֵם רוֹמְזוֹת עַל סוֹד הַכֶּתֶר וְהַתִּפְאֶרֶת וְהַמַּלְכוּת, וּכְמוֹ כֵן הוֹדַעְנוּךָ סוֹד צֵרֵי וְסֶגּוֹל וּשְׁבָא שֶׁהֵם גַּם כֵּן מוֹרוֹת עַל סוֹד כְּגוֹן שְׁלֹשָה עוֹלָמוֹת עוֹלַם הַמַּלְאָכִים וְעוֹלַם הַגַּלְגַּלִּים וְעוֹלַם הַשָׁפָל, וְהוֹדַעְנוּךָ כֵּיצַד הֵם מוֹרוֹת עַל סוֹד תְּכוּנַת הַסְּפִירוֹת, לֹא בְּצַד בִּנְיָן חָלִילָה וְחַס, אֶלָּא עַל סֵדֶר תְּכוּנָתָן וְסֵדֶר יְנִיקָתָן וְדֶרֶךְ הַצִּנּוֹרוֹת הַנִּמְשָׁכוֹת עַל יְדֵיהֶן אֵלּוּ לָאֵלּוּ.

			וְעַתָּה יֵשׁ לָנוּ לְעוֹרֶרְךָ עַל עִקָּר גָּדוֹל בִּשְׁנֵי נִקּוּדִים הַנִּשְׁאָרִים וְהֵם סוֹד קָמָץ וּפַתָּח וְסוֹדָם פּוֹתֵחַ וְנוֹעֵל, כִּי שְׁנֵי אֵלּוּ הַנִּקּוּדִים מוֹרִים עַל פְּתִיחַת שַׁעֲרֵי צֶדֶק,120 וְעַל נְעִילַת שְׁעָרִים, שֶׁזֶּהוּ סוֹד פַּתָּח וְקָמָץ, וּלְפִיכָךְ תִּמְצָא כִּי הַשְּׁבָא סָמוּךְ לַפַּתָּח121 לְעוֹלָם בְּאָמְרְךָ אַחֲרוֹנִים כַּעֲלוֹת, וְכַיּוֹצֵא בָּהֶם. אָמְנָם כְּשֶׁהַשְּׁבָא סָמוּךְ לַקָּמָץ,122 כְּגוֹן אַעֲלֶה אֶתְכֶם מֵעֳנִי מִצְרַיִם וְכַיּוֹצֵא בָּהֶם, שֶׁנִּקְרְאוּ בַּהֲבָרָתָן קָרוֹב לְהַזְכָּרַת חוֹלָם,123 כְּלוֹמַר חָזַר גַּלְגַּל הַמַּעֲלוֹת לְהִתְאַחֵז בַּכֶּתֶר124, כְּמוֹ שֶׁאָמַרְנוּ עֶשֶׂר סְפִירוֹת בְּלִימָה קָשׁוּר רֹאשָׁן בְּסוֹפָן וְאַחֲרִיתָן נָעוּץ בִּתְחִלָּתָן.125 וְזֶהוּ סוֹד הַיִּחוּד הָאֲמִתִּי הַשָּׁלֵם יִתְבָּרַךְ שְׁמוֹ וְיִתְעַלֶּה זִכְרוֹ. 

			הֲרֵי לְךָ מְבֹאָר כְּסֵדֶר הַנִּקּוּדִים כֻּלָּם לְמִינֵיהֶם וְלֹא נִשְׁאַר בָּהֶם אֶחָד שֶׁאֵינוֹ מְסֻדָּר לְפָנֶיךָ. וְתַשִּׂיג מִתּוֹךְ מָה שֶׁבֵּאַרְנוּ וְתִרְאֶה מָה טַעַם נִקּוּד חוֹלָם לְעוֹלָם לְמַעְלָה וּבִנְקֻדָּה אַחַת, וְכֵן מָה טַעַם צֵרֵי בִּשְׁתַּיִם וּלְמַטָּה, וְאֵינָהּ מִתְעָרֶבֶת עִם נִקּוּד שְׁבָא,126 וְהוֹלֶכֶת לְאַט. וּכְמוֹ כֵן, טַעַם נְקֻדַּת סֶגּוֹל בְּשָׁלֹשׁ נְקֻדּוֹת וְהִיא מִתְעָרֶבֶת עִם נְקֻדַּת שְׁבָא שֶׁהִיא בִּשְׁתַּיִם זוֹ עַל גַּב זוֹ: וּלְעוֹלָם אֵינָהּ עוֹמֶדֶת127 בִּפְנֵי עַצְמָהּ, וְאֵין לָהּ בַּיִת מְיֻחָד,128 וְאֵינָהּ נִסְמֶכֶת אִם לֹא יִסְמְכוּהָ שְׁאָר נִקּוּדִים, וּמָה טַעַם פַּתָּח וְקָמָץ שְׁתֵּיהֶן מִתְחַבְּרוֹת לַשְּׁבָא,129 וְהַכֹּל מְבֹאָר וְתָלוּי, בֵּין בִּתְכוּנַת הָעוֹלָמוֹת לְמִינֵיהֶם, בִּיסוֹדוֹתָם וּבְבִנְיָנָם, בֵּין בְּרֶמֶז סִתְרֵי הַמֶּרְכָּבָה וּמַעֲרֶכֶת הַסְּפִירוֹת.

			 

			 

			

			
				
					120פתיחת שערי צדק. על פי הכתוב: 'פתחו לי שערי צדק' — תהלים קיח, 19. כמו כן רומז לשם ספרו הקודם של רי"ג' — 'שערי צדק'.

				

				
					121השבא סמוך לפתח. הכוונה לחטף־פתח: אחֲרונים, כעֲלות.

				

				
					122סמוך לקמץ. חטף קמץ: מעֳני.

				

				
					123קרוב להזכרת חלם. הגייתו של החטף־קמץ דומה להגיית החולם, בניגוד לקמץ הרגיל, בין גדול בין קטן, שהגייתו בספרד הייתה זהה להגיית הפתח.

				

				
					124חזר גלגל המעלות להתאחז בכתר. החטף־קמץ דומה בהגייתו לחולם, המייצג את ספירת הכתר, ולכן הוא יוצר מעין מחזוריות ומעגל אינסופי בין הספירות, כשספירת המלכות הופכת לספירת הכתר של המחזור הבא, מעין אורובורוס.

				

				
					125עשר ספירות... בתחילתן. ספר יצירה פ"א מ"ז. כלומר לא ניתן להפריד בין הספירות או לזהות את הבורא עם אחת מהן: כולן יחד מסמלות את האלוהות וזהו הייחוד השלם.

				

				
					126מתערבת עם נקודת שבא. חטף סגול.

				

				
					127ולעולם אינה עומדת. הכוונה לשווא.

				

				
					128אין לה בית מיוחד. בעברית אין השווא מופיע כהברה בפני עצמה, לא השווא הנח, שרי"ג' אינו מדבר עליו, ולא השווא הנע.

				

				
					129פתח וקמץ שתיהן מתחברות לשבא. חטף פתח וחטף קמץ.

				

			

		

	
		
			[אותיות שם המיוחד כאימות קריאה]

			 

			וְאַחַר שֶׁבֵּאַרְנוּ לְךָ עִקָּרִים הַלָּלוּ נִכָּנֵס לִשְׁאָר סְתָרִים, הֱיוֹת כָּל הַנִּקּוּד שֶׁלֹּא130 לְמִינוֹ תָּלוּי בְּד' אוֹתִיּוֹת שֶׁל שֵׁם הַמְּיֻחָד יְהֹוָה יִתְבָּרַךְ וְיִתְעַלֶּה. וְנֶאֱמַר כְּבָר הוֹדַעְנוּךָ בְּסֵפֶר הַנִּקְרָא 'שַׁעֲרֵי צֶדֶק' כֵּיצַד כָּל הַתּוֹרָה נֶאֱרֶגֶת131 עַל שֵׁם יְהֹוָה יִתְבָּרַךְ, וְהוּא הַבּוֹרֵא הַכֹּל וְהַנּוֹשֵׂא הַכֹּל וְהַמְּפַרְנֵס לַכֹּל וְאֵין זוּלָתוֹ, וְהַכֹּל צְרִיכִין לוֹ וְהוּא אֵינוֹ צָרִיךְ לְזוּלָתוֹ. וּבֵאַרְנוּ לְךָ כֵּיצַד כָּל שְׁאָר שְׁמוֹת הַקֹּדֶשׁ וְהַכִּנּוּיִים לְמִינֵיהֶם כֻּלָּם תְּלוּיִין בַּשֵׁם הַמְּיֻחָד, וְהוּא מִתְלַבֵּשׁ בָּהֶם לְפִי עִנְיָן מֶמְשַׁלְתּוֹ וְהוֹרָאַת מַלְכוּתוֹ. וּלְפִיכָךְ נִקְרָא תִּפְאֶרֶת כְּמוֹ שֶׁבֵּאַרְנוּ, וְהוֹסַפְנוּ לְךָ בְּבֵאוּר גָּדוֹל בְּמִרְכֶּבֶת יְחֶזְקֵאל132 בְּעִנְיָן זֶה. וְאַחַר שֶׁתְּעַיֵּן בְּאוֹתָן הַמְּקוֹמוֹת הֵיטֵב וְיִתְבָּאֲרוּ לְךָ הַדְּבָרִים, תְּעַיֵּן בְּמָקוֹם זֶה כְּמוֹ שֶׁאָנוּ נִכְנָסִין לְבָאֲרוֹ, וְתִרְאֶה כָּל הָעוֹלָמוֹת וְכָל הַנִּמְצָאִים וְכָל הַלְּשׁוֹנוֹת וְכָל הָאוֹתִיּוֹת וְכָל הַנִּקּוּדִים כֻּלָּם תְּלוּיִין בַּשֵּׁם הַמְּיֻחָד שֶׁהוּא שֵׁם יְהֹוָה יִתְבָּרַךְ.

			כְּבָר הוֹדַעְנוּךָ כֵּיצַד כָּל הַמַּעֲלוֹת וְכָל הַתְּנוּעוֹת בְּשֵׁם זֶה. וְאָמַרְנוּ לְךָ כִּי עֶשֶׂר אוֹתִיּוֹת רִאשׁוֹנוֹת שֶׁהֵם אב גד הו זח טי כְּשֶׁתַּעֲרִיךְ בָּהֶם עֶשֶׂר מַעֲלוֹת133 בְּסוֹד אט בח גז דו יה תִּמְצָא כָּל הַמַּעֲלוֹת.134 וְאִם תִּתְבּוֹנֵן בְּסוֹד אט בח135 תִּרְאֶה כָּל הַמַּעֲלוֹת מוֹשְׁלוֹת עַל כָּל מַעֲלָה וּמַעֲלָה בְּהִתְרַחֲקָהּ מֵהַשֵּׁם יִתְבָּרַךְ, בְּסוֹד כִּי גָּבוֹהַּ מֵעַל גָּבוֹהַּ שׁוֹמֵר.136 וּכְמוֹ כֵן תִּמְצָא סֵדֶר הַתְּנוּעוֹת, שֶׁהֵם בְּסוֹד וה,137 יא בְּסוֹד אֵלּוּ עֶשֶׂר אוֹתִיּוֹת, בְּסוֹד זֶה: אי בט גח דז הו. וְתִמְצָא כָּל הַתְּנוּעוֹת הו.138 הֲרֵי לְךָ סוֹד יְהֹוָה חוֹתֵם הַכֹּל.139 וְאַחַר שֶׁיָּדַעְתָּ זֶה וְהִתְבּוֹנֵן בּוֹ עִם שְׁאָר הָעִקָּרִים הַגְּדוֹלִים שֶׁבֵּאַרְנוּ לְךָ לְמַעְלָה, וּבִשְׁאָר הַחִבּוּרִים,140 יֵשׁ לְךָ לִפְתֹּחַ עֵינֶיךָ בְּכָל מָה שֶׁאָנוּ מְסַדְּרִין לְפָנֶיךָ עַכְשָׁו בַּשַּׁעַר הַזֶּה, כִּי הוּא שַׁעַר גָּדוֹל בְּמָה שֶׁיֵּאוֹרוּ עֵינֶיךָ וְתִרְאֶה וְתַצְלִיחַ.

			דַּע כִּי אַרְבַּע אוֹתִיּוֹת שֶׁל שֵׁם הַמְּיֻחָד שֶׁהוּא יְהֹוָה יִתְבָּרַךְ עוֹמְדוֹת בְּכָל מְקוֹם מִינֵי הַנִּקּוּד,141 וְהֵם מְנִיעוֹת כָּל הָאוֹתִיּוֹת שֶׁבָּעוֹלָם לְכָל צַד תְּנוּעָה שֶׁאֶפְשָׁר לָהֶם לְהִתְנוֹעֵעַ. וְנֶאֱמַר, כְּבָר יָדַעְתָּ שֶׁאֵין אוֹת בָּעוֹלָם בְּלִי אֶחָד מֵחָמֵשׁ תְּנוּעוֹת הַנִּקְרָאוֹת פִּתּוּחֵי חוֹתָם. 

			וְעַתָּה הִתְבּוֹנֵן כִּי אוֹת רִאשׁוֹנָה שֶׁל שֵׁם שֶׁהִיא אוֹת יוֹד הִיא עוֹמֶדֶת בִּמְקוֹם שְׁנֵי נִקּוּדִים: בִּמְקוֹם חִירִיק וּבִמְקוֹם צֵרֵי וְסֶגּוֹל. כֵּיצַד, כְּאִלּוּ תֹּאמַר בְּנִי שְׁמִי עַצְמִי אָמְרִי, הָרֵי הָעִקָּר הוּא בֵּן, שֵׁם, עֶצֶם, וַהֲרֵי הַיּוֹד בִּמְקוֹם חִירִיק. וּכְמוֹ כֵן, בְּאָמְרְךָ אוֹמְרֵי שׁוֹמְרֵי, כִּי עִקַּר הַמִּלָּה אָמַר שָׁמַר. וְהִנֵּה הַיּוֹד בִּמְקוֹם הַצֵּרֵי וְהַסֶּגּוֹל. 

			וְכֵן אוֹת הֵא שֶׁל שֵׁם הַמְּיֻחָד יִתְבָּרַךְ עוֹמֶדֶת בִּמְקוֹם פַּתָּח וְקָמָץ, כְּאִלּוּ תֹּאמַר אָמְרָה שָׁמְרָה, הֲרֵי אוֹת הֵא בִּמְקוֹם קָמָץ אוֹ פַּתָּח, כִּי עִקַּר הַמִּלָּה אָמַר שָׁמַר. 

			וּכְמוֹ כֵן, אוֹת הַוָּאו שֶׁל שֵׁם הַמְּיֻחָד עוֹמֶדֶת בִּמְקוֹם חוֹלָם וּבִמְקוֹם שׁוּרֻק, בְּאָמְרְךָ שְׁמוֹ עַצְמוֹ צַלְמוֹ הֲרֵי הַוָּאו בִּמְקוֹם חוֹלָם, כִּי עִקַּר הַמִּלָּה שֵׁם, עֶצֶם. וּכְמוֹ כֵן בְּאָמְרְךָ אָמְרוּ גָּבְרוּ עָמְדוּ, הֲרֵי הַוָּאו בִּמְקוֹם שׁוּרֻק, כִּי עִקַּר הַמִּלָּה אָמַר גָּבַר עָמַד. 

			וַהֲרֵי לְךָ מְבֹאָר מִתּוֹךְ דְּבָרִים הַלָּלוּ כִּי שְׁלֹשֶׁת אוֹתִיּוֹת יהו כּוֹלְלוֹת <כָּל> הַנְּקֻדּוֹת שֶׁבָּעוֹלָם: אוֹת יוֹד כּוֹלֶלֶת חִירִיק וְצֵרֵי וְסֶגוֹל, וְאוֹת הֵא כּוֹלֶלֶת קָמָץ וּפַתָּח, וְאוֹת וָאו כּוֹלֶלֶת חוֹלָם שׁוּרֻק. אִם כֵּן, לֹא נִשְׁאַר נִקּוּד שֶׁלֹּא נִכְלַל בְּאֵלּוּ הַשָּׁלשׁ אוֹתִיּוֹת שֶׁל שֵׁם.

			וְאַחַר שֶׁהוֹדַעְנוּךָ זֶה, דַּע, כִּי כָּל הָאוֹתִיּוֹת בְּשָׁעָה שֶׁהֵם מְנִיעוֹת אֶת שְׁאָר הָאוֹתִיּוֹת הֵם נִבְדָּלוֹת142 מֵהֶם וְנִסְתָּרוֹת143 מֵהֶם. כֵּיצַד בְּאָמְרְךָ 'שְׁמִי' הֲרֵי עִקַּר הַתֵּיבָה שָׁם. וּכְשֶׁאַתָּה אוֹמֵר <שְׁמִי> 'אֵינְךָ' מַזְכִּיר שֵׁם אוֹת יוֹד אֶלָּא הִיא מְנִיעָה וְנִסְתֶּרֶת. וְכָךְ בְּאָמְרְךָ בְּנִי אָמְרִי שָׁמְרָה אָמְרָה אָמְרוּ בְּכָל אֵלּוּ הַתְּנוּעוֹת לֹא תִּמְצָא אוֹת אַחַת מֵאוֹתִיּוֹת הַשֵּׁם בְּשָׁעָה שֶׁאַתָּה מֵנִיעַ בָּהֶם הָאוֹתִיּוֹת, וַהֲרֵי הֵם מְנִיעוֹת אֶת שְׁאָר הָאוֹתִיּוֹת וְנִסְתָּרוֹת בִּקְרִיאָתָם. וְעַל זֶה נֶאֱמַר הַנִּסְתָּרוֹת לַיְּיָ אֱלֹהֵינוּ (דברים כט, 28) יִתְבָּרַךְ וְיִתְעַלֶּה זִכְרוֹ. וּכְמוֹ כֵן, תִּמְצָאֶנָה נִבְדָּלוֹת מִן הָאוֹתִיּוֹת שֶׁהֵם מְנִיעוֹת, כְּאָמְרוֹ 'שׁוֹמְרִים' הֲרֵי אוֹת וָאו וְאוֹת יוֹד שֶׁבְּמִלַּת 'שׁוֹמְרִים' אֵינָם נִכְלָלוֹת בְּכָל שֹׁרֶשׁ הַמִּלָּה, וְאֵינָם נִזְכָּרוֹת בִּשְׁעַת הַקְּרִיאָה, כִּי שֹׁרֶשׁ הַמִּלָּה שָׁמַר.

			נִמְצֵאתָ לָמֵד כִּי אוֹתִיּוֹת הַשֵּׁם מְנִיעוֹת אֶת שְׁאָר הָאוֹתִיּוֹת, וְהֵן נִסְתָּרוֹת בִּקְרִיאָתָן, וְנִבְדָּלוֹת מִן הַשֹּׁרֶשׁ בְּשָׁעָה שֶׁהֵם מְנִיעוֹת. וּכְמוֹ שֶׁהַשֵּׁם יִתְבָּרַךְ הוּא מֵנִיעַ אֶת הָעוֹלָם כֻּלּוֹ וְהוּא נִסְתָּר מִן הַכֹּל, כָּךְ אוֹתִיּוֹת הַשֵּׁם יִתְבָּרַךְ הֵם מְנִיעוֹת אֶת שְׁאָר הָאוֹתִיּוֹת וְנִסְתָּרוֹת וְנִבְדָּלוֹת מֵהֶם. וּשְׁמֹר זֶה הָעִקָּר הַגָּדוֹל שֶׁהוֹדַעְנוּךָ, מִמֶּנּוּ תִּכָּנֵס לְכַמָּה גְּנָזִים שֶׁנִּנְעֲלוּ עֲלֵיהֶם הַשְּׁעָרִים, וְתִמְצָא כַּמָּה עוֹלָמוֹת מִתְגַּלּוֹת לָנוּ מִתּוֹךְ תְּכוּנַת הָאוֹתִיּוֹת וְהַנִּקּוּד. תְּכוּנַת הָעוֹלָמוֹת בִּתְכוּנַת הָאוֹתִיּוֹת הֵם תְּלוּיוֹת, וְזֶהוּ סֵדֶר כָּל הִלּוּכוֹ וְכָל עִנְיָנוֹ:

			וּכְבָר יָדַעְתָּ מָה שֶׁאָמְרוּ חֲזַ"ל בְּמַסֶּכֶת מְנָחוֹת (כט ע"ב): אֵלֶּה תּוֹלְדוֹת הַשָּׁמַיִם וְהָאָרֶץ בְּהִבָּרְאָם (בראשית ב, 4). וְאָמְרוּ: הָעוֹלָם הַזֶּה נִבְרָא בְּהֵא וְהָעוֹלָם הַבָּא נִבְרָא בְּיוֹד. 

			וְאִם זָכִית לְהִכָּנֵס בְּמָה שֶׁאָמְרוּ בְּסֵפֶר יְצִירָה בְּעִנְיַן אמש,144 תִּמְצָא סוֹד אֵשׁ רוּחַ מַיִם תְּלוּיִים עַל אֵלּוּ אוֹתִיּוֹת אמש.145

			וְתִמְצָא בגד כפרת כְּנֶגֶד שִׁבְעָה גַּלְגַּלִּים שֶׁל ז' כּוֹכְבֵי לֶכֶת שֶׁהֵם שצם חנכל.146 וְתִמְצָא הוז חטי לנס עצק כְּנֶגֶד גַּלְגַּל שֶׁל י"ב מַזָּלוֹת, וַהֲרֵי כָּל צוּרוֹת הָעוֹלָמוֹת לְמִינֵיהֶם תְּלוּיִים בְּג' וּבְז' וּבְי"ב, וּבְכָאן נִגְמֶרֶת צוּרַת כ"ב אוֹתִיּוֹת שֶׁל אַלְפָא בֵּיתָא, וְנִמְצְאוּ כָּל הָעוֹלָמוֹת תְּלוּיִים בְּכ"ב אוֹתִיּוֹת.

			וְהַמִּתְבּוֹנֵן בְּסוֹד צֵרוּף אַלְפָא בֵּיתָא יִתְבּוֹנֵן סוֹד גַּלְגַּל כָּל הַנִּבְרָאִים בַּעֲלִיָּתָם וִירִידָתָם בְּסוֹד תְּכוּנַת הָאוֹתִיּוֹת, וְהַזּוֹכֶה לְהָבִין זֶה יָבִין כַּמָּה סְתָרִים וְכַמָּה מַעֲלוֹת שֶׁהֵם נִסְתָּרוֹת מֵעֵין הַבְּרִיּוֹת, וְיָבִינוּ וְיֵדְעוּ גְּדֻלַּת הַשֵּׁם יִתְבָּרַךְ, וְכֵיצַד הַכֹּל נַעֲשָׂה מֵאֱמֶת שְׁמוֹ הַגָּדוֹל, וְכֵיצַד הַכֹּל תָּלוּי בִּשְׁמוֹ וְהוּא אֵינוֹ צָרִיךְ לְזוּלָתוֹ. וְזֶהוּ הַדֶּרֶךְ שֶׁנִּכְנַס בּוֹ אַבְרָהָם147 אָבִינוּ עָלָיו הַשָּלוֹם לָדַעַת וּלְהַשִּׂיג סוֹד הֱיוֹת הַשֵּׁם יִתְבָּרַךְ בּוֹרֵא הָעוֹלָם וְהוּא זָן וּמְפַרְנֵס לַכֹּל,148 וְהוּא מְלַמֵּד לִבְנֵי אָדָם לָדַעַת אֲמִתָּתוֹ יִתְבָּרַךְ, וְהוּא מַכְרִיז וְאוֹמֵר: בְּשֵׁם יְיָ אֵל עוֹלָם (בראשית כא, 33),149 הוּא סוֹד בְּרִיאַת הָעוֹלָם. 

			וְהִנֵּה בְּמִלַּת אֵל הוּא תְּחִלַּת הָאֲצִילוּת, וּלְפִיכָךְ אָמַר אֵל עוֹלָם (שם, שם), וּכְשֶׁהִתְלַבֵּשׁ אֵל בה'150 מַעֲלוֹת הַנִּכְלָלוֹת בְּעֶשֶׂר סְפִירוֹת151 בְּסוֹד אב גד הו זח טי בְּסוֹד הֵן לַיְיָ אֱלֹהֶיךָ הַשָּׁמַיִם וּשְׁמֵי הַשָּׁמַיִם (דברים י, 14), אֲזַי יִכָּנֵס הָאָדָם לְהִתְבּוֹנֵן כֵּיצַד הַמַּעֲלוֹת נִקְרָאוֹת הים וִיסוֹד הַבִּנְיָן נִקְרָא אל. וּבְהִתְחַבֵּר אל עִם הים שֶׁהוּא עִקַּר הַיְּסוֹד וְהַמַּעֲלוֹת נִקְרָא אֱלֹהִים, וְזֶהוּ הַכִּנּוּי שֶׁנִּתְחַדֵּשׁ152 לַשֵּׁם יִתְבָּרַךְ בִּבְרִיאַת הָעוֹלָם רִאשׁוֹן רִאשׁוֹן. וּלְפִיכָךְ הִתְחִיל בְּמַעֲשֵׂה בְּרֵאשִׁית וְאָמַר: בְּרֵאשִׁית בָּרָא אֱלֹהִים (בראשית א, 1), וְאַף עַל פִּי שֶׁאֱלֹהִים הוּא רֵאשִׁית הַכִּנּוּיִים153 וּבוֹ תְּלוּיִין הַנִּבְרָאִים בְּסוֹד אל וּבְסוֹד הים. וְאַף עַל פִּי כֵן הוּא תָּלוּי בְּשֵׁם יְהֹוָה יִתְבָּרַךְ, כִּי הַשֵּׁם יִתְבָּרַךְ הוּא נְשָׁמָה וְקִיּוּם לַשֵּׁם אֱלֹהִים.154 הֲדָא הוּא דִּכְתִיב בְּיוֹם עֲשׂוֹת יְיָ אֱלֹהִים אֶרֶץ וְשָׁמַיִם (בראשית ב, 4), וּכְתִיב אוֹ מִי יָשּׂוּם אִלֵּם הֲלֹא אָנֹכִי יְהֹוָה (שמות ד, 11), בִּהְיוֹת הַשֵּׁם יִתְבָּרַךְ מְסַלֵּק שֵׁם יָהּ מִכִּנּוּי הַנִּקְרָא אֱלֹהִים, אָז יִשָּׁאֵר שֵׁם אֱלֹהִים אִלֵּם,155 וְזֶהוּ סוֹד כָּל הַנְּחָלִים הוֹלְכִים אֶל הַיָּם (קהלת א, 7).156 וּכְשֶׁיָּדַעְתָּ זֶה הִתְבּוֹנֵן כִּי כָּל הַיְּצוּר וְהַדִּבּוּר יוֹצֵא בְּשֵׁם יְהֹוָה157 יִתְבָּרַךְ.

			 

			 

			 

			

			
				
					130הניקוד שלא למינו. לפי נוסח אחר: הניקוד כלו למינו.

				

				
					131התורה נארגת על שם ה'. ניסוח זה הפך למטבע לשון בכתיבתו של רי"ג' ברבים מחיבוריו.

				

				
					132במרכבת יחזקאל. פירושו של רי"ג' ליחזקאל פרק א (פרבר, לעיל הערה 39).

				

				
					133כשתעריך בהם עשר מעלות. אם נמנה את עשר הספירות בעזרת האותיות ונצרפן לזוגות לפי הסכום עשר, הצרוף האחרון שיתקבל הוא י"ה, שהוא חלק משם הוי"ה. 'מעלות' לעניין זה הן כל מערך המורכב מעשרה חלקים (הגלגלים, השכלים, המאמרות, המכות ועוד), ועיין ב'גנת אגוז', עמ' קלח ועוד הרבה.

				

				
					134כל המעלות. הסכום שהתקבל י"ה = 15 הוא 'כל המעלות', דהיינו מספר המעלות בבית המקדש ומספר שירי המעלות בספר תהלים.

				

				
					135א"ט ב"ח. שפת צופן המשמשת בדרשות למקרא, בדומה לא"ת ב"ש.

				

				
					136גבוה מעל גבוה שומר. כל ספירה במערכת הספירות שולטת על זו שמתחתיה.

				

				
					137סדר התנועות שהם בסוד ו"ה. לפי 'גנת אגוז' 'בהעלות הגלגל מעשרה ולמעלה, שאין שם חלקים כי אם תנועה' (ג"א עמ' קמ).

				

				
					138ותמצא כל התנועות ה"ו. זוגות הצופן א"י ב"ט מסתיימות ונחתמות בזוג ו"ה, שהוא חלק משם הוי"ה. ב'גנת אגוז' שקדם ל'שער הנקוד', מחלק רי"ג' את שם הוי"ה לשני שמות, י"ה ו"ה, המייצגים פעולות ותנועות בהתאמה.

				

				
					139הרי לך סו' יהו"ה חותם הכל. שם הוי"ה נמצא בתשתית הכול, אפילו בתוך שפות הצופן של הא"ב. 

				

				
					140ובשאר החבורים. למעלה — בחיבור הנוכחי שער הנקוד. בשאר החבורים — גנת אגוז, שערי צדק וספר הנקוד.

				

				
					141עומדות בכל מקום מיני הניקוד. אותיות שם הוי"ה מהוות אימות קריאה לכל התנועות.

				

				
					142נבדלות. נפרדות מן השורש ונוספות עליו. 

				

				
					143ונסתרות. נחות, אינן נשמעות כעיצורים.

				

				
					144בספר יצירה בענין אמ"ש. ס"י פ"ב מ"א: 'עשרים ושתים אותיות יסוד שלש אמות שבע כפולות ושתים עשרה פשוטות. שלש אמות אמ"ש וכו'. בהמשך ס"י פ"ג מ"ג: 'שלש אמות אמ"ש בעולם אויר מים אש'.

				

				
					145תמצא סוד... אמ"ש. אותיות אמ"ש מסמלות את שלושת היסודות שבבסיס קיומו של העולם לפי תפיסת ימי הביניים (בעיבודו של רי"ג' מארבע לשלוש — ראה להלן): א' כנגד אויר, מ' כנגד מים, ש' כנגד אש. ויתכן שרי"ג' רואה ביחס בין האותיות ליסודות, ובהמשך בין האותיות לכוכבים ולמזלות, יותר מאשר סמליות, שכן הוא משתמש במושג 'תלות'. 

				

				
					146ראשי תיבות: שבתאי, צדק, מאדים, חמה, נוגה, כוכב ולבנה.

				

				
					147הדרך שנכנס בו אברהם אבינו. ס"י העוסק באותיות כתשתית העולם מיוחס במסורת לאברהם אבינו, אולי משום שהוא נזכר בסופו: 'וכיון שצפה אברהם אבינו ע"ה והביט וראה וחקר והבין וחקק וחצב וצרף וצר ועלתה בידו אז נגלה עליו אדון הכל ב"ה... וקשר לו עשרים ושתים אותיות בלשונו וגלה לו את סודן וכו' — ס"י פרק ו משנה ד.

				

				
					148זן ומפרנס לכל. מנוסח ברכת המזון, ויש כאן רמז למדת החסד המיוחסת לאברהם אבינו. 

				

				
					149בשם יי אל עולם. כותר ל'שער הנקוד', וזוהי קריאתו של אברהם אבינו בבראשית כ"א ל"ג — ראה לעיל הביאור לשורה השניה.

				

				
					150בה'. בעזרת חמש.

				

				
					151מעלות הנכללות בעשר ספירות. ממדים עליונים הניתנים לתיאור כעשר הספירות. ניתן להבין במקום זה את המלה 'ספירות' במשמע 'מספרים', ספירה מאחת עד עשר הנעשית בעזרת אותיות הא"ב, ויוצרת חמישה צמדי אותיות. דהיינו, תהליך האצילות של העולם נמשל ליציאת המספרים כריבוי של האחד, וכך אף אצל אבן־לטיף (ראו גם שרה הלר־וילנסקי, 'על הנברא הראשון בראשית הקבלה ומקורותיו הפילוסופיים', מחקרים בהגות היהודית, בעריכת שרה א' הלר־וילנסקי ומשה אידל, ירושלים תשמ"ט, עמ' 266). 

				

				
					152הכנוי שנתחדש. השם 'אלהים' נברא בתהליך בריאת העולם והוא הנברא הראשון.

				

				
					153שאלה"ים הוא ראשית הכנויים. עשרת הכינויים שיצאו משם הוי"ה, ובראשם הכינוי 'אלהים'.

				

				
					154תלוי בשם יהו"ה. שם הוי"ה הוא פנימיותו ומקור כחו של שם אלהים.

				

				
					155מי ישום אלם. כאשר מסירים את האותיות י"ה, שהן תמצית שם הוי"ה מתוך הכינוי 'אלהים', נשארות האותיות 'אלם'.

				

				
					156אל הים. 'אל הים' אותיות אלהים.

				

				
					157יוצא בשם ה'. מקורו בשם הוי"ה.

				

			

		

	
		
			[בין אימות קריאה לעיצורים באותיות הויה]

			 

			וְאַחַר שֶׁהוֹדַעְנוּךָ זֶה, דַּע, כִּי בִּהְיוֹת הַשֵּׁם מֵנִיעַ וְנִבְדַּל וְנִסְתָּר מִכָּל הַנִּבְרָאִים, כָּךְ שְׁמוֹ מוֹרֶה אוֹתָנוּ בְּסוֹד תְּכוּנַת שֵׁם הַקֹּדֶשׁ שֶׁהוּא סוֹד תְּכוּנַת כָּל הָעוֹלָם וּבְרִיאוּתוֹ.158 וְאִם תַּקְשֶׁה וְתֹאמַר וַהֲלֹא אָמַרְתָּ כִּי שֵׁם יְהֹוָה יִתְבָּרַךְ מֵנִיעַ וְנִסְתָּר הֲרֵי כְּתִיב בָּנַי וּבָנָיו, וַהֲרֵי אוֹת יוֹד וְאוֹת הַוָּאו מֵאוֹתִיּוֹת הַשֵּׁם אֵינָן נִסְתָּרוֹת. 

			דַּע שֶׁאֵין הָעִנְיָן כֵּן, שֶׁהֲרֵי הַיּוֹד בְּמָקוֹם זֶה אֵינָהּ מְנִיעָה, כִּי הַיּוֹד אֵינָהּ מְנִיעָה אֶלָּא בְּנִקּוּד חִירִיק וְצֵרֵי וְסֶגּוֹל. אֲבָל בְּנִקּוּד קָמָץ וּפַתַָּח אֵינָהּ מְנִיעָה וּלְפִיכָךְ הִיא נִקְרֵאת.159 וְכֵן הַדִּין בְּעַצְמוֹ בְּעִנְיַן 'בָּנָיו', וּכְשֶׁנֶּאֱמַר שֶׁהִיא נִסְתֶּרֶת וְנֶעֱלֶמֶת בְּעוֹד שֶׁהִיא מְנִיעָה הַתְּנוּעָה הָרְאוּיָה לָהּ, אֲבָל בְּעוֹד שֶׁאֵינָהּ מְנִיעָה הֲרֵי הִיא כִּשְׁאָר כָּל הָאוֹתִיּוֹת. כֵּיצַד, הֲרֵי לְךָ מָשָׁל אוֹתִיּוֹת הַשֵּׁם יִתְבָּרַךְ, שֶׁהוּא יְהֹוָה, אָסוּר לְמָחֳקָן כְּשֶׁהֵן כְּסֵדֶר, אֲבָל אִם כָּתַב הָאָדָם 'וְהָיָה אִם שָׁמֹעַ' (דברים יא, 13) יָכֹל לִמְחֹק 'וְהָיָה' אַף עַל פִּי שֶׁהֵם אוֹתִיּוֹת הַשֵּׁם. וְהַטַּעַם לְפִי שֶׁאֵינָם עוֹמְדוֹת בְּסוֹד תְּכוּנַת הַשֵּׁם, וְכֵן הָעִנְיָן בְּכָל הַדְּבָרִים שֶׁבָּעוֹלָם: צָרִיךְ הָאָדָם <לְכַוֵּן> בְּכָל דָּבָר וְדָבָר כְּפִי הַמָּקוֹם160 וּכְפִי הַצּוּרָה161 שֶׁעוֹמֵד בָּהּ. וְכֵן הוּא אוֹמֵר: כִּי שָׁמַע אֱלֹהִים אֶל קוֹל הַנַּעַר בַּאֲשֶׁר הוּא שָׁם (בראשית כא, 17), וְכֵן אָמְרוּ זִכְרוֹנָם לִבְרָכָה: אֵין דָּנִין אֶת הָאָדָם אֶלָּא כְּפִי מַעֲשֶׂה שֶׁל אוֹתָהּ שָׁעָה.162 וְדַע כִּי בְּפָסוּק זֶה גִּלָּה עִנְיָן גָּדוֹל בְּדָבָר זֶה. בְּזֶה הַפָּסוּק הִזְכִּיר הַנַּעַר וְהִזְכִּיר הַמָּקוֹם שֶׁהָיָה בּוֹ, וּלְפִיכָךְ חָס עָלָיו מִן הַשָּׁמַיִם.

			וְדַע כִּי כָּל הַתּוֹרָה כֻּלָּהּ עַל דֶּרֶךְ זֶה נִדּוֹנֶת, וְכָל הַקֻּשְׁיוֹת וְכָל הַהֲוָיוֹת163 שֶׁבָּהּ, אֵינָן זוּלָתִי לְהָבִיא כָּל דָּבָר וְדָבָר עַל הֵקֶּשׁ שָׁוֶה, שֶׁהָיָה רָאוּי לִהְיוֹתוֹ נִדּוֹן בּוֹ מִכָּל צַד. וְזֶהוּ דֶּרֶךְ כָּל הַקֻּשְׁיוֹת וְכָל הַהֲוָיוֹת שֶׁבַּתַּלְמוּד. וּכְמוֹ כֵן, שִׂים דַּעְתְּךָ כִּי בְּכָל מָקוֹם שֶׁתִּמְצָא בְּדִבּוּרֵנוּ בְּחִבּוּר זֶה אוֹתִיּוֹת שֶׁהֵם מְנִיעוֹת וְנִסְתָּרוֹת וְנִבְדָּלוֹת כִּי הַכַּוָּנָה לוֹמַר שֶׁהֵם נִסְתָּרוֹת וְנִבְדָּלוֹת בַּמָּקוֹם שֶׁהֵם מְנִיעוֹת. וּשְׁמֹר זֶה הָעִקָּר הַגָּדוֹל.

			וּצְרִיכִין אָנוּ לִמְסֹר בְּיָדְךָ כְּלָל גָּדוֹל. דַּע כִּי כָּל הָאוֹתִיּוֹת כֻּלָּן בִּהְיוֹתָן מִצְטָרְפוֹת אֵלּוּ עִם אֵלּוּ לִתְכוּנַת תֵּבוֹת הַלָּשׁוֹן, כֻּלָּן לִפְעָמִים מִתְעָרְבוֹת אֵלּוּ עִם אֵלּוּ, בֵּין הָאוֹתִיּוֹת הַמְּנִיעוֹת בֵּין הָאוֹתִיּוֹת הַמִּתְנוֹעֲעוֹת, וְכֻלָּן נַעֲשׂוֹת בִּמְקוֹמוֹת הַרְבֵּה שֹׁרֶשׁ מִלָּה, כְּעִנְיָן אָמְרְךָ 'חַי', כִּי בַּמָּקוֹם הַזֶּה אוֹת יוֹד שֶׁהִיא מֵאוֹתִיּוֹת הַשֵּׁם <נַעֲשֵׂית שֹׁרֶשׁ בַּמִּלָּה, אֵינָהּ מְנִיעָה. וְכֵן בְּאָמְרְךָ 'מַהֵר' כִּי אוֹת הֵ"א בְּמָקוֹם זֶה הִיא שֹׁרֶשׁ בַּמִּלָּה, כְּאָמְרְךָ 'מָהֹר יִמְהָרֶנָה' (שמות כב, 15) 'תְּמַהֵר', כִּי אוֹת ה"א גַּם הִיא> מִן הַשֹּׁרֶשׁ וְכֵן אוֹת וָאו. כִּי לִפְעָמִים הִיא שֹׁרֶשׁ מִלָּה, בְּאָמְרְךָ 'אֲקַוֶּה', 'יְקַוֶּה', תְּקַוֶּה, וּבְדֶרֶךְ זֶה בִּשְׁאָר כָּל הָאוֹתִיּוֹת כֻּלָּן.

			אָמְנָם יֵשׁ לְךָ לְהִתְבּוֹנֵן, כִּי יֵשׁ מָקוֹם לָאוֹתִיּוֹת הַמְּנִיעוֹת שֶׁהֵם עוֹמְדוֹת בִּמְקוֹמָן וּמְנִיעוֹת וּבְאוֹתוֹ הַזְּמַן הֵם מְנִיעוֹת וְנִסְתָּרוֹת וְנִבְדָּלוֹת. אֲבָל בִּזְמַן שֶׁאֵינָן מְנִיעוֹת הֲרֵי הֵם מִתְעָרְבוֹת עִם שְׁאָר הָאוֹתִיּוֹת, כְּמוֹ שֶׁאָמַרְנוּ לְךָ בְּעִנְיַן יְהֹוָה יִתְבָּרַךְ שֶׁהוּא שֵׁם הַקֹּדֶשׁ שֶׁאֵינוֹ נִמְחַק. אֲבָל בִּהְיוֹת אֵלּוּ הָאוֹתִיּוֹת עוֹמְדוֹת שֶׁלֹּא בִּמְקוֹמָן כְּמוֹ שֶׁתֹּאמַר 'וְהָיָה'164 הֲרֵי הֵם נִמְחָקוֹת. וּשְׁמֹר זֶה הַכְּלָל הַגָּדוֹל וּמִמֶּנּוּ תִּכָּנֵס לְכַמָּה חֲדָרִים לְכָל מִינֵי חָכְמָה וְתוּכַל לְהִמָּלֵט מִכַּמָּה קֻשְׁיוֹת כִּי כְּלָל גָּדוֹל הוּא.

			וְאַחַר שֶׁהוֹדַעְנוּךָ הַכְּלָלִים הַגְּדוֹלִים הַלָּלוּ, בִּהְיוֹת כָּל הַנִּקּוּד תָּלוּי בַּשֵּׁם הַמְּיֻחָד יִתְבָּרַךְ, וְהֵיאַךְ כָּל מִינֵי הַנִּקּוּד בִּהְיוֹתָם מְנִיעִים, נִסְתָּרוֹת אוֹתִיּוֹת הַשֵּׁם יִתְבָּרַךְ וְנִבְדָּלוֹת, צְרִיכִין אָנוּ לְהוֹדִיעֲךָ כֵּיצַד הַתְּנוּעוֹת הֵן בִּשְׁתֵּי הַדְּרָכִים, שֶׁבְּאֵלּוּ שְׁתֵּי הַדְּרָכִים נִמְצְאוּ כָּל הַתְּנוּעוֹת שֶׁבָּעוֹלָם וְכָל מִינֵי הַנִּבְרָאִים לְמִינֵיהֶם בָּעֶלְיוֹנִים וּבַתַּחְתּוֹנִים, וּכְשֶׁתָּבִין זֶה אָז תָּבִין וְתִכָּנֵס לִרְאוֹת דְּבָרִים נִסְתָּרִים מִתּוֹךְ הַנִּגְלִים. 

			 

			

			
				
					158ובריאותו. בחלק מהנוסחים — ובריאתו.

				

				
					159נקראת. עיצורית.

				

				
					160כפי המקום. לפי ההקשר.

				

				
					161וכפי הצורה. לפי המהות.

				

				
					162אין דנין את האדם אלא כפי מעשה של אותה שעה. על פי מסכת ראש השנה טז ב: 'אין דנין את האדם אלא לפי מעשיו של אותה שעה, שנאמר "כי־שמע אלהים אל־קול הנער באשר הוא־שם"'. 

				

				
					163ההויות. 'הויות' אלו הדיונים שבגמרא, כגון 'הויות אביי ורבא', ואף משחק מלים עם המשמע של שם הוי"ה. שימוש זה, הויות במשמע שם הוי"ה, מצוי בכתבי מקובלים מתקופה זו (ועיין וינר, (לעיל הערה 2), עמ' 45-46).

				

				
					164והיה. המלה 'וְהָיָה' זהה באותיותיה לשם הוי"ה, אך היא אינה שם קודש, ולכן מותר למחקה.

				

			

		

	
		
			[אותיות חשמל, חיות ואופנים]

			 

			וְקֹדֶם זֶה יֵשׁ לָנוּ לְעוֹרֶרְךָ כִּי כָּל אוֹתִיּוֹת הַתּוֹרָה שֶׁהֵם כ"ב, נֶחְלָקוֹת לִשְׁלוֹשָׁה עִנְיָנִים:

			הָאֶחָד – הָאוֹתִיּוֹת הַמְּנִיעוֹת תְּנוּעָה עֶלְיוֹנִית שִׂכְלִית, וְנִקְרָאוֹת אוֹתִיּוֹת חַשְׁמַל. 

			הַשֵּׁנִי – אוֹתִיּוֹת הַמְּנִיעוֹת תְּנוּעָה גּוּפָנִית, וְנִקְרָאוֹת אוֹתִיּוֹת חַיּוֹת. 

			הַשְּׁלִישִׁי – הָאוֹתִיּוֹת הַמִּתְנוֹעֲעוֹת מִכֹּחַ מְנִיעוֹתָם165 אֲבָל אֵינָם מִתְנוֹעֲעוֹת מֵעַצְמָן וְלֹא מְנִיעוֹת אֲחֵרוֹת חוּצָה לָהֶם, וְנִקְרָאוֹת אוֹפַנִּים.

			 

			הָאוֹתִיּוֹת הַנִּקְרָאוֹת חַשְׁמַל הֵן אַרְבַּע אוֹתִיּוֹת שֶׁל שֵׁם, שֶׁהֵם חָשׁוֹת וּמְמַלְּלוֹת,166 לְפִי שֶׁהֵם מְנִיעוֹת אֶת שְׁאָר הָאוֹתִיּוֹת בַּנִּקּוּד, וְהֵם נִסְתָּרוֹת וְנִבְדָּלוֹת וְאֵינָן נִרְאוֹת. לְפִיכך נִקְרָאוֹת חַשְׁמַל, כְּלוֹמַר נִסְתָּרוֹת וּמְמַלְּלוֹת.

			הָאוֹתִיּוֹת הַנִּקְרָאוֹת חַיּוֹת הֵם הַנִּקְרָאוֹת שְׁמִי נָאֶה לִכְתּוֹב, וּקְצָת הַמְּדַקְדְּקִים קְרָאוּם: שֶׁמָּלֵא כָּתוּב בִּינָה. וְאֵלּוּ הֵן הָאוֹתִיּוֹת שֶׁמְּנִיעוֹת תְּנוּעָה גּוּפָנִית אֲבָל לֹא תְּנוּעָה שִׂכְלִית, לְפִי שֶׁאֵין מְנִיעוֹת לְזוּלָתָן לֹא יִתְנוֹעֲעוּ גַּם הֵם עִמָּהֶם.

			הָאוֹתִיּוֹת הַנִּקְרָאוֹת אוֹפַנִּים הֵן גזע צדק פרח טס, שֶׁאֵלּוּ הָאוֹתִיּוֹת אֵינָן מְנִיעוֹת לְזוּלָתָן כְּלָל. אָמְנָם הֵם מִתְנוֹעֲעוֹת מִכֹּחַ הָאוֹתִיּוֹת הַנִּקְרָאוֹת חַשְׁמַל וּמִכֹּחַ הָאוֹתִיּוֹת הַנִּקְרָאוֹת חַיּוֹת.

			וְאַחַר שֶׁעוֹרַרְנוּךָ עַל כָּל זֶה, דַּע, מִרְכֶּבֶת יְחֶזְקֵאל נֶחְלֶקֶת לְשָׁלוֹשׁ הַשָּׂגוֹת – וָאֵרָא וָאֵרָא וָאֵרָא: וָאֵרָא רִאשׁוֹן בְּעִנְיַן הַחַיּוֹת; וָאֵרָא שֵׁנִי בְּעִנְיַן הָאוֹפַנִּים; וָאֵרָא שְׁלִישִׁי בְּעִנְיַן חַשְׁמַל. וּצְרִיכִין אָנוּ לְהוֹדִיעֲךָ סֵדֶר הָאוֹתִיּוֹת בְּעִנְיַן זֶה, בְּסוֹד הַמְּנִיעוֹת תְּנוּעָה שִׂכְלִית אוֹ הַמְּנִיעוֹת תְּנוּעָה גּוּפָנִית אוֹ הַמִּתְנוֹעֲעוֹת וְאֵינָן מְנִיעוֹת. 

			וּכְבָר הוֹדַעְנוּךָ בְּסֵדֶר הַמֶּרְכָּבוֹת סוֹד הַחַיּוֹת וְסוֹד הָאוֹפַנִּים וְסוֹד הַחַשְׁמַל, וּכְשֶׁתָּבִין סוֹדָם וְסִתְרֵיהֶם וּמַעֲלוֹתָם וְתַקִּישׁ167 לָהֶם סֵדֶר מִרְכֶּבֶת הָאוֹתִיּוֹת מִתּוֹךְ שְׁאָר הַמֶּרְכָּבוֹת שֶׁבֵּאַרְנוּ לְךָ. וְאַחַר שֶׁעוֹרַרְנוּךָ עַל אֵלּוּ הָעִקָּרִים הַגְּדוֹלִים, יֵשׁ לָנוּ לְהוֹדִיעֲךָ וּלְעוֹרֶרְךָ סוֹד הָאוֹתִיּוֹת הַנִּקְרָאוֹת אוֹפַנִּים168 מָה טַעַם נִקְרְאוּ בְּאֵלּוּ הָרִאשׁוֹנִים169 אֵלּוּ מֵאֵלּוּ.

			 

			 

			[אותיות החשמל]

			סֵדֶר הָאוֹתִיּוֹת הַנִּקְרָאוֹת חַשְׁמַל. דַּע, כִּי כְּמוֹ שֶׁהַחַשְׁמַל הוּא סוֹד הַמַּלְאָכִים הָעֶלְיוֹנִים הַשּׁוֹמְרִים פִּתְחֵי הֵיכַל הַשֵּׁם יִתְבָּרַךְ, וְיֵשׁ חַשְׁמַל וְיֵשׁ חַשְׁמַל כְּמוֹ שֶׁהוֹדַעְנוּךָ, וְהַחַשְׁמַל הַחִיצוֹן בּוֹדְקִין בְּיוֹרְדֵי הַמֶּרְכָּבָה170 וְהוּא הַמְּצָרֵף וְהַמַּבְחִין לְכֻלָּם לְפִי רֹב דַּקּוּתוֹ וּמְהִירוּתוֹ. וְהוּא סוֹד הַהַשָּׂגָה הַשְּׁלִישִׁית הָעֶלְיוֹנָה שֶׁבְּמִרְכֶּבֶת יְחֶזְקֵאל, כְּמוֹ שֶׁבֵּאֲרוּ חֲזַ"ל בַּחֲגִיגָה (יא ע"ב) בְּפֶרֶק אֵין דּוֹרְשִׁין. 

			כְּמוֹ שֶׁהַחַשְׁמַל הוּא סוֹד הַהַשָּׂגָה הַפְּנִימִית הָעֶלְיוֹנָה בְּמַעֲשֵׂה מֶרְכָּבָה,171 כָּךְ אוֹתִיּוֹת הַשֵּׁם יִתְבָּרַךְ הֵם סוֹד הָאוֹתִיּוֹת הַפְּנִימִיּוֹת הָעֶלְיוֹנוֹת שֶׁבְּכָל כ"ב אוֹתִיּוֹת, לְפִי שֶׁכָּל הָאוֹתִיּוֹת הֵם כֻּלָּן גוּפָנִיּוּת וְגַשְׁמִיּוֹת וְנִגְלוֹת בִּקְרִיאָתָן וְאֵינָן נֶעֱלָמוֹת מִלְּבַד אוֹתִיּוֹת יְהֹוָה יִתְבָּרַךְ, שֶׁהֵם נִסְתָּרוֹת בְּשָׁעָה שֶׁמְּנַהֲגוֹת וּמְנִיעוֹת. בְּאָמְרְךָ אֲנִי שְׁמִי אָנֹכִי שֶׁהַיּוֹד נִסְתֶּרֶת וְנֶעֱלֶמֶת וְהִיא מְנִיעָה, אֲבָל שְׁאָר כָּל הָאוֹתִיּוֹת לֹא תִּמְצָא אוֹת מְנִיעָה וְנִסְתֶּרֶת מִלְּבַד אֵלּוּ, כִּי שְׁאָר הָאוֹתִיּוֹת הֵן נֶהֱגוֹת וּמְפֻרְסָמוֹת לָעוֹלָם בְּעֵת קְרִיאָתָן, בְּאָמְרְךָ לָמַד גָּמַר עָבַר, וְכֵן שְׁאָר כָּל הָאוֹתִיּוֹת כֻּלָּן, מִלְּבַד שֵׁם אוֹתִיּוֹת יהו יִתְבָּרַךְ, וְעַל זֶה אָמַר הַכָּתוּב: הַנִּסְתָּרוֹת לַייָ אֱלֹהֵינוּ (דברים כט, 28). 

			וְהַמְּנִיעוֹת הֵם סוֹד שֵׁם יְהֹוָה אֱלֹהֵינוּ, וְהַנִּגְלוֹת172 שֶׁהֵם שְׁאָר הָאוֹתִיּוֹת שֶׁהֵן מְפֻרְסָמוֹת וְנִגְלוֹת בִּקְרִיאָתָן הֵן לָנוּ וּלְבָנֵינוּ כְּלוֹמַר לַעֲסָקֵינוּ וְלִצְרָכֵינוּ. אֲבָל אוֹתִיּוֹת יְהֹוָה יִתְבָּרַךְ הֵן אוֹתִיּוֹת הַהֲוָיָה אֵינָן מִשְׁתַּמְּשׁוֹת בְּכָל הַתּוֹרָה כֻּלָּהּ כְּשֶׁהֵן מְחֻבָּרוֹת בְּעִנְיַן הַנִּגְלֶה, אֲבָל בְּעִנְיַן קִיּוּם וַעֲמִידָה וַהֲוָיָה. וּבְכָל הָאוֹתִיּוֹת הַמְּחֻבָּרוֹת בָּעִנְיָן בַּתּוֹרָה יֵשׁ הִפּוּךְ מִלְּבַד אוֹתִיּוֹת שֵׁם יְהֹוָה יִתְבָּרַךְ שֶׁאֵינָן מִשְׁתַּנוֹת בְּשׁוּם הִפּוּךְ, כְּמוֹ שֶׁכְּבָר הוֹדַעְנוּךָ בְּסֵפֶר 'שַׁעֲרֵי צֶדֶק', אֲבָל שְׁאָר כָּל הַשֵּׁמוֹת, אֲפִלּוּ רֹאשׁ כָּל הַכִּנּוּיִין שֶׁהוּא אֵל יֵשׁ הִפּוּךְ וְשִׁנוּי, כְּאָמְרוֹ הֵם קִנְאוּנִי בְלֹא אֵל (דברים לב, 21), כִּחֲשׁוּ בַּיְיָ וְיֹאמְרוּ לֹא הוּא, וּכְתִיב הֵן קִנְאוּנִי בְלֹא אֵל וַאֲנִי אַקְנִיאֵם בְּלֹא עָם (שם, שם), מָה כְּתִיב בְּנֶחָמוֹת בִּמְקוֹם אֲשֶׁר יֵאָמֵר לָהֶם לֹא עַמִּי אַתֶּם יֵאָמֵר לָהֶם בְּנֵי אֵל חַי (הושע ב, 1),173 בְּמִדָּה שֶׁהִתְגַּנּוּ בָּהּ נִשְׁתַּבְּחוּ,174 וְזֶהוּ וּבִקַּשְׁתָּ מִשָּׁם אֶת יְיָ אֱלהֶיךָ וּמָצָאתָ (דברים ד, 29) מָה כְּתִיב בַּתְּרֵיהּ כִּי אֵל רַחוּם יְיָ אֱלֹהֶיךָ וכוּ' (שם שם, 31), וּשְׁמֹר זֶה הָעִקָּר הַגָּדוֹל בְּהִפּוּךְ זֶה, כִּי מִלַּת לֹא תִּתְחַבֵּר לְמִלַּת יַרְפְּךָ וְאָז הַמִּדָּה הַטּוֹבָה לֹא יַרְפְּךָ, לֹא שֶׁיֹּאמַר לֹא עַמִי אַתֶּם וְלֹא שֶׁיֹּאמַר וַאֲנִי אַקְנִיאֵם בְּלֹא עַם, וּשְׁמֹר עִקָּרִים אֵלּוּ הַגְּדוֹלִים.

			נִמְצֵאתָ לָמֵד, כִּי אוֹתִיּוֹת שֵׁם יְהֹוָה יִתְבָּרַךְ הֵם אוֹתִיּוֹת כֻּלָּם מֻשְׂכָּלוֹת וְלֹא מֻרְגָּשׁוֹת, וְהֵם הַמּוֹרוֹת עִנְיָן הַקִּיּוּם וְהַהֲוָיָה וְכָל הֹוֶה שֶׁבָּעוֹלָם. וְזֶהוּ סוֹד וְאַתֶּם הַדְּבֵקִים בַּייָ אֱלֹהֵיכֶם וכוּ' (דברים ד, 4), כְּלוֹמַר אַתֶּם הַדְּבֵקִים בְּאוֹתִיּוֹת הַהֲוָיָה הֲרֵי אַתֶּם קַיָּמִים לְנֶצַח נְצָחִים בְּסוֹד אֲנִי יְיָ לֹא שָׁנִיתִי וְאַתֶּם בְּנֵי  ־יַעֲקֹב לֹא כְלִיתֶם (מלאכי ג, 6). וְאִם כֵּן, הִתְבּוֹנֵן בִּהְיוֹת אוֹתִיּוֹת יְהֹוָה יִתְבָּרַךְ נִקְרָאוֹת חַשְׁמַל, שֶׁאֵינָן מֻגְשָׁמוֹת וְלֹא גּוּפָנִיּוֹת לֹא מְעַט וְלֹא הַרְבֵּה, וְהֵן נִסְתָּרוֹת בְּעֵת שֶׁמְּנִיעוֹת בִּקְרִיאָתָן. 

			וְאִם תַּקְשֶׁה וְתֹאמַר וַהֲרֵי אוֹת אָלֶף גַּם הִיא נִסְתֶּרֶת אֵינָהּ מְנִיעָה וְלֹא נִבְדֶּלֶת מִשֹּׁרֶשׁ הַמִּלָּה, כִּי אוֹת אָלֶף אֵינָהּ עוֹמֶדֶת בִּמְקוֹם תְּנוּעָה וּבִמְקוֹם נְקֻדָּה, וּלְפִיכָךְ תִּמָּצֵא מְחֻבֶּרֶת עִם שֹׁרֶשׁ הַמִּלָּה, כִּי קָרָא כָּל שְׁלֹשֶת הָאוֹתִיּוֹת מִשֹּׁרֶשׁ הַמִּלָּה, מָה שֶׁאֵין כֵּן בְּאוֹתִיּוֹת הַשֵּׁם בְּאָמְרוֹ קָרְאוּ וְנָשְׂאוּ, כִּי קָרָא הוּא שֹׁרֶשׁ הַמִּלָּה וְהַוָּאו175 הִיא תּוֹסֶפֶת עַל הַשֹּׁרֶשׁ, וְהִיא מְנִיעָה וְנִסְתֶּרֶת וְנִבְדֶּלֶת. וְהוּא סוֹד גָּדוֹל בִּהְיוֹת אוֹת אָלֶף נִסְתֶּרֶת וְאֵינָהּ נִבְדֶּלֶת מִן הַשֹּׁרֶשׁ וְלֹא מְנִיעָה, לְהוֹדִיעַ מַעֲלַת הָאֲצִילוּת הָרִאשׁוֹנָה176 שֶׁנֶּאֱצֶלֶת מֵאֵת הַשֵּׁם יִתְבָּרַךְ, שֶׁהִיא נִסְתֶּרֶת מִצַּד הַפָּנִים הָעֶלְיוֹנִים הַדְּבֵקִים בַּשֵּׁם אֲבָל הִיא נִגְלֵית מִצַּד הָאֲחוֹרַיִם, וּלְפִיכָךְ אוֹת אָלֶף בָּרָא קָרָא נִסְתֶּרֶת, אֲבָל הִיא בַּשֹּׁרֶשׁ מְחֻבֶּרֶת. זֶהוּ סוֹד וְנִשְׂגַּב יְהֹוָה לְבַדּוֹ177 בַּיּוֹם הַהוּא (ישעיהו ב, 11, 17) יִשְׁתַּבַּח שְׁמוֹ.

			וּבְכָאן תּוֹרֶה סוֹד הַנֶּאֱצָל בָּרִאשׁוֹנָה מֵאֲמִתַּת הַשֵּׁם יִתְבָּרַךְ גֹּדֶל מַעֲלָתוֹ, אֲבָל הוֹדִיעַ שֶׁאֵינוֹ מֵנִיעַ מֵעֶצֶם אֲמִתָּתוֹ לְזוּלָתוֹ אִם לֹא יָבוֹא לוֹ כֹּחַ אֲצִילוּת וּתְנוּעָה מִשֵּׁם יְהֹוָה יִתְבָּרַךְ, כִּי הוּא לְבַדּוֹ סוֹד הַתְּנוּעָה, וְהוּא סוֹד שֵׁם הָאֱלֹהִים אוֹ מִי יָשׂוּם אִלֵּם הֲלֹא אָנֹכִי יְהֹוָה. 

			הִתְבּוֹנֵן עִקָּר זֶה שֶׁנִּתְבָּאֵר בְּסוֹד הֱיוֹת אַרְבַּע אוֹתִיּוֹת שֶׁל שֵׁם יְהֹוָה יִתְבָּרַךְ מְנִיעוֹת הַכֹּל וְנִסְתָּרוֹת מִכָּל וְנִבְדָּלוֹת מִכָּל וּקְרוֹבוֹת לַכָּל יוֹתֵר מִכָּל קָרוֹב, לְפִי שֶׁאֵין הַתְּנוּעָה לְאֶחָד מִן הַמִּתְנוֹעֲעִים מִבְּלִי שֵׁם יְהֹוָה יִתְבָּרַךְ. 

			וּכְמוֹ כֵן בְּעִנְיַן הֱיוֹת אָלֶף שֶׁהִיא רֵאשִׁית כָּל הָאוֹתִיּוֹת הִיא נִסְתֶּרֶת בִּקְרִיאָתָהּ אַף עַל פִּי שֶׁאֵינָהּ מְנִיעָה לְזוּלָתָהּ, וְהִיא נִכְלֶלֶת עִם שְׁאָר הָאוֹתִיּוֹת בְּשֹׁרֶשׁ הַמִּלָּה בְּגֶדֶר אֶחָד, כְּמוֹ שֶׁבֵּאַרְנוּ בְּעִנְיַן בָּרָא קָרָא, שֶׁאוֹת אָלֶף גַּם הִיא מִן הַשֹּׁרֶשׁ אַף עַל פִּי שֶׁהִיא נִסְתֶּרֶת בִּקְרִיאָתָהּ, לְהוֹרוֹת עַל הַמְּצִיאוּת הָרִאשׁוֹנָה הַנֶּאֱצֶלֶת מֵאֵת הַשֵּׁם יִתְבָּרַךְ, וְעַל רֹב מַעֲלָתָהּ וְהַסְתָּרָתָהּ וְהִתְעַלְּמוּתָהּ לְפִי רֹב כְּבוֹדָהּ מִן הַפָּנִים הַפְּנִימִיִּים הַפּוֹנִים אֵצֶל הַשֵּׁם יִתְבָּרַךְ. אֲבָל מִצַּד עֶצֶם הַנֶּאֱצָל מֵאֵת הַשֵּׁם יִתְבָּרַךְ הֲרֵי גַּם אוֹתוֹ הַנִּבְרָא הָרִאשׁוֹן178 הוּא בְּגֶדֶר אֶחָד עִם שְׁאָר הַנִּבְרָאִים בִּבְחִירַת עַצְמוֹ וְעִנְיָנוֹ, וְזֶהוּ יְדִיעַת הַשֵּׁם יִתְבָּרַךְ, כֵּיצַד הוּא מֵנִיעַ הַכֹּל וְנִתְיַחֵד בַּאֲמִתָּתוֹ, וְזֶהוּ אֱלֹהִים שֶׁבֵּאַרְנוּ בְּעִנְיַן אוֹ מִי יָשׂוּם אִלֵּם. וְאַחַר שֶׁהוֹדַעְנוּךָ כָּל אֵלּוּ הָעִקָּרִים הַגְּדוֹלִים בְּסוֹד אוֹתִיּוֹת חַשְׁמַל, יֵשׁ לָנוּ לַחֲזֹר וּלְהוֹדִיעֲךָ כֵּיצַד כָּל מַעֲלוֹת הָעוֹלָם תְּלוּיוֹת בְּאוֹתִיּוֹת שְׁאָר מָה שֶׁאָמַרְנוּ בְּעֵזֶר הַשֵּׁם. 

			 

			 

			[אותיות החיות]

			סֵדֶר הָאוֹתִיּוֹת הַנִּקְרָאוֹת חַיּוֹת. כְּבָר יָדַעְתָּ בְּסֵדֶר מָה שֶׁאָמַרְנוּ לְךָ כִּי בְּמִרְכֶּבֶת יְחֶזְקֵאל עִנְיַן הַחַשְׁמַל וְעִנְיַן הַחַיּוֹת, וְהוֹדַעְנוּךָ סֵדֶר הַמַּעֲלוֹת בַּמַּעֲלוֹת הַחִיצוֹנִיּוֹת וּבַמַּעֲלוֹת הַפְּנִימִיּוֹת, וְעַתָּה יֵשׁ לָנוּ לַחֲזֹר וּלְהוֹדִיעֲךָ כֵּיצַד כָּל מַעֲלוֹת הָעוֹלָם תְּלוּיוֹת בָּאוֹתִיּוֹת, לְפִי שֶׁהָאוֹתִיּוֹת הֵן הָיוּ מְקוֹר כָּל הַבִּנְיָנִים וְעִקַּר כָּל הַיְּסוֹדוֹת.

			וְהִנֵּה הָאוֹתִיּוֹת נִמְשָׁלוֹת לְכָל הַנִּבְרָאִים שֶׁבָּעוֹלָם כְּדִמְיוֹן הַחוֹתָם שֶׁבּוֹ חוֹתְמִין צוּרַת הַשַּׁעֲוָה, וּכְפִי דְּפוּס הַחוֹתָם וְצוּרוֹתָיו כָּךְ נַעֲשֵׂית הַצּוּרָה בַּשַּׁעֲוָה. וְהִנֵּה לְפִי זֶה הַסֵּדֶר נַעֲשָׂה הָעוֹלָם וְנִבְנָה עַל צוּרַת הָאוֹתִיּוֹת, כְּמוֹ שֶׁאָמַר בְּסֵפֶר יְצִירָה בְּעִנְיַן אמש,179 וּבְעִנְיַן בגד כפרת,180 וּבְעִנְיַן הו זח טי לנס עצק. הִמְלִיךְ אוֹת פְּלוֹנִי וְקָשַׁר לוֹ קֶשֶׁר כֶּתֶר181 וּבָרָא בּוֹ דָּבָר פְּלוֹנִי בַּשָּׁנָה וְדָבָר פְּלוֹנִי בָּעוֹלָם, כִּי כְּצוּרַת כָּל אוֹת וָאוֹת נִבְרְאוּ שְׁלוֹשָׁה דְּבָרִים בְּכָל צוּרָה וְצוּרָה מִשְּׁלֹשֶׁת הַצּוּרוֹת הַנִּקְרָא עוֹלָם שָׁנָה נֶפֶשׁ182 כְּמוֹ שֶׁנִּזְכַּר בְּסֵפֶר יְצִירָה, וְהַכֹּל נַעֲשָׂה בְּצוּרַת הָאוֹתִיּוֹת, כִּי הָאוֹתִיּוֹת הֵן כְּדִמְיוֹן הַדְּפוּס שֶׁבּוֹ נַעֲשֵׂית הַצּוּרָה. 

			וְזֶהוּ שֶׁאָמַר שְׁלֹמֹה עַל צוּרָה שֶׁהִיא צוּרַת הַחָכְמָה, יְהֹוָה קָנָנִי רֵאשִׁית דַּרְכּוֹ קֶדֶם מִפְעָלָיו (משלי ח, 22).183 מֵעוֹלָם נִסַּכְתִּי מֵרֹאשׁ (שם, 23). בְּאֵין   ־תְּהוֹמוֹת חוֹלָלְתִּי (שם, 24). וָאֶהְיֶה אֶצְלוֹ אָמוֹן (שם, 30). וְאָמְרוּ חֲזַ"ל אַל תִּקְרֵי אָמוֹן אֶלָּא אָמָּן, כְּדִמְיוֹן הָאָמָּן הַבּוֹרֵא הַדָּבָר וּמְתַקֵּן הַצּוּרָה כָּךְ הָאוֹתִיּוֹת הָיוּ אָמָּנִיּוֹת לָעוֹלָם וּלְכָל עִנְיָנָיו בָּעֶלְיוֹנִים וּבַתַּחְתּוֹנִים. 

			וְאָמַר שְׁלֹמֹה עַל צוּרָה שֶׁהִיא צוּרַת הַחָכְמָה יְיָ בְּחָכְמָה יָסַד אֶרֶץ (משלי ג, 19): בְּחָכְמָה184 זֶהוּ אוֹת יוֹד. כּוֹנֵן שָׁמַיִם בִּתְבוּנָה185 (שם, שם) זֶהוּ אוֹת הֵא. בְּדַעְתּוֹ186 תְּהוֹמוֹת נִבְקָעוּ (שם, כ) זֶהוּ אוֹת וָאו. וְאַף עַל פִּי שֶׁאָמְרוּ חֲזַ"ל הָעוֹלָם הַזֶּה נִבְרָא בְּהֵא וְהָעוֹלָם הַבָּא נִבְרָא בְּיוֹד, כְּבָר גִּלִּינוּ סוֹדוֹת נֶעֱלָמִים בַּסֵּפֶר 'שַׁעֲרֵי צֶדֶק' וּ'בְמִרְכֶּבֶת יְחֶזְקֵאל'. כִּי יֵשׁ דָּבָר שֶׁנִּקְרָא אֶרֶץ וְהוּא שָׁמַיִם, וְיֵשׁ דָּבָר שֶׁנִּקְרָא שָׁמַיִם וְהוּא אֶרֶץ. וְסוֹד מָה שֶׁאָמַר הַכָּתוּב בְּרֵאשִׁית בָּרָא אֱלֹהִים אֵת הַשָּׁמַיִם וְאֵת הָאָרֶץ (בראשית א, 1), וְאַחַר כָּךְ בְּיוֹם עֲשׂוֹת יְיָ אֱלֹהִים אֶרֶץ וְשָׁמַיִם (שם ב, 4). וּכְתִיב הוֹדוֹ עַל אֶרֶץ וְשָׁמַיִם (תהלים קמח, 13). כַּמָּה נִפְלָאוֹת עֲצוּמוֹת187 בְּמָקוֹם זֶה מִגִּלּוּי כְּבוֹדוֹ וּגְדֻלַּת מַלְכוּתוֹ יִתְבָּרַךְ.

			וְהִנֵּה כָּל הָעוֹלָמוֹת לְמִינֵיהֶם בָּהֶם אֶרֶץ וְשָׁמַיִם וָאָרֶץ, אֶלָּא שֶׁהַמְּפֻרְסָמִים לָנוּ הֵם שָׁמַיִם וְאֶרֶץ הַנִּבְרָאִים, אֲבָל עַל דֶּרֶךְ הַחָכְמָה הַפְּנִימִית יֵשׁ שָׁמַיִם לַשָּׁמַיִם וְאֶרֶץ לָאָרֶץ אֶלָּא שֶׁהַמְּפֻרְסָמִים לָנוּ הֵם שָׁמַיִם וָאָרֶץ בְּסוֹד נִשְׂגָּב וְנֶעֱלָם הַיָּדוּעַ בְּרוּמוֹ שֶׁל עוֹלָם בְּסוֹד סִתְרֵי הַמֶּרְכָּבָה וּפְעֻלּוֹתֶיהָ וּמַעֲלוֹתֶיהָ, וּשְׁאָר עִנְיְנֵי עֳמָקֶיהָ הַנּוֹדָעִים לַּנִכְנָסִים לַפַּרְדֵּס הַפְּנִימִי לְהִסְתַּכֵּל בַּמַּרְאוֹת הַצּוֹבְאוֹת (שמות לח, 8). וּמִכָּאן לָמַד מָה שֶׁאָמַר הַכָּתוּב דִּי תִנְדַּע דִּי שַׁלִּטִן שְׁמַיָּא (דניאל ד, 23), וּשְׁלֹמֹה צָוַח וְאָמַר: וְאַתָּה תִּשְׁמַע הַשָּׁמַיִם מְכוֹן שִׁבְתְּךָ (מלכים א ח, 39), וּמִכָּאן אָמְרוּ חֲזַ"ל לְקַבֵּל עֹל שָׁמַיִם. וְהַכֹּל גָּלוּי וְרָמוּז לְפָנֶיךָ וְיָדוּעַ לַנִּכְנָסִים לְסִתְרֵי הַמֶּרְכָּבָה.

			וְאַחַר שֶׁהוֹדַעְנוּךָ זֶה נַחֲזֹר לְכַוָּנָתֵנוּ וְנֹאמַר כִּי הָאוֹתִיּוֹת הַנִּקְרָאוֹת חַיּוֹת הֵן אַחַת עֶשְׂרֵה אוֹתִיּוֹת שֶׁהֵם מְנִיעוֹת אוֹתִיּוֹת הַנִּקְרָאוֹת אוֹפַנִּים, וְאַף עַל פִּי שֶׁהֵן מְנִיעוֹת אוֹתָן הֵם מִתְנוֹעֲעוֹת עִמָּהֶם. וּתְנוּעָה שֶׁלָּהֶם הֵם כְּדִמְיוֹן הָאֶבֶן בַּיָּד188 <שֶׁלֹּא תִּתְנוֹעֵעַ אִם לֹא תִּתְנוֹעֵעַ הַיָּד עִמָּהּ, וּבְדֶרֶךְ זֶה מַמָּשׁ יֵשׁ תְּנוּעָה גּוּפָנִית לָאוֹתִיּוֹת שֶׁהִיא דּוֹמָה לִתְנוּעַת הָאֶבֶן בַּיָּד, וְהִיא תְּנוּעַת הַשִּׁמּוּשׁ189 לֹא תְּנוּעַת הַנְּשָׁמָה.190 

			כֵּיצַד, הֲרֵי אָמַרְנוּ לְךָ כִּי אַחַד עָשָׂר אוֹתִיּוֹת נִקְרָאוֹת חַיּוֹת, וְאֵלּוּ הֵן שמלאכתו בינה, וְנִקְרָאוֹת חַיּוֹת לְפִי שֶׁיֵּשׁ בְּכֹחַ אַחַת מֵהֶן כֹּחַ חַיִּים לְהָנִיעַ הַתֵּבָה191 לְיָמִין וְלִשְׂמֹאל. פָּנִים וְאָחוֹר לְמַעְלָה וּלְמַטָּה.192

			כֵּיצַד, כְּאָמְרְךָ עַל דֶּרֶךְ הַלָּשׁוֹן פָּעַל, יָבוֹאוּ אֵלּוּ י"א אוֹתִיּוֹת וְיִתְגַּלְגְּלוּ193 מִלַּת פָּעַל לי"א גְּבוּלִים194 מְשֻׁנִּים אֵלּוּ מֵאֵלּוּ, כְּאָמְרְךָ שֶׁפָּעַל, מִפְעָל, לִפְעֹל, אֶפְעַל, כִּפְעֹל, תִּפְעַל, וּפָעַל, בִּפְעֹל, יִפְעַל, נִפְעַל, הַפּוֹעֵל, הֵם י"א אוֹתִיּוֹת גִּלְגְּלוּ מִלַּת פָּעַל לי"א הִפּוּכִים וְגִלְגּוּלִים מְשֻׁנִּים זֶה מִזֶּה, וּבְאֵלּוּ הַהִפּוּכִים תִּבָּנֶה וְתִכּוֹנֵן לְשׁוֹן הַקֹּדֶשׁ וּתְכוּנַת תּוֹרָה195 וִיסוֹדוֹתֶיהָ וּבִנְיָנֶיהָ,196 וּבָהֶם נִתְלִים כָּל פְּעֻלּוֹת עוֹלָם וְסִתְרֵיהֶם.197 

			וְכָל אֶחָד מֵאֵלּוּ י"א גִּלְגּוּלִים צֹרֶךְ גָּדוֹל. אִלּוּ חָסֵר אַחַת מֵהֶם הָיְתָה הַפְּעֻלָּה חֲסֵרָה, כְּדִמְיוֹן הָאָדָם שֶׁחָסֵר עַיִן אוֹ יָד אוֹ רֶגֶל אוֹ אֶחָד מֵאֵיבָרָיו,198 וַהֲרֵי אֵלּוּ י"א אוֹתִיּוֹת מְנִיעוֹת הַתֵּבָה לְכָל צַד תְּנוּעָה. 

			אֲבָל הַתְּנוּעָה הַזֹּאת אֵינֶנָּהּ כִּתְנוּעַת אוֹתִיּוֹת חַשְׁמַל, שֶׁהֵם אוֹתִיּוֹת יְהֹוָה יִתְבָּרַךְ וְיִתְעַלֶּה שֶׁמְּנִיעוֹת שְׁאָר הָאוֹתִיּוֹת בְּנִקּוּד, לְפִי שֶׁתְּנוּעַת אוֹתִיּוֹת חַשְׁמַל הִיא נֶעֱלֶמֶת כְּדִמְיוֹן תְּנוּעַת הַנְּשָׁמָה הַשִּׂכְלִית שֶׁמְּנִיעָה אֶת הַגּוּף וְהִיא נִסְתֶּרֶת. וְכֵן תְּנוּעַת אוֹתִיּוֹת חַשְׁמַל נֶעֱלֶמֶת, כְּאָמְרְךָ בְּנוֹ שְׁמוֹ הֲרֵי אֵין הָאוֹת הַמְּנִיעָה נִזְכֶּרֶת אֶלָּא נִסְתֶּרֶת וְעוֹמֶדֶת נִבְדֶּלֶת. 

			אֲבָל בְּאֵלּוּ י"א אוֹתִיּוֹת הַנִּקְרָאוֹת חַיוֹת אֵינָן מְנִיעוֹת אֶת הַשְּׁאָר אִם לֹא יִתְנוֹעֲעוּ גַּם הֵם עִמָּהֶם. וְהֵם נִגְלוֹת וּמְפֻרְסָמוֹת בְּשָׁעָה שֶׁהֵם מְנִיעוֹת, כְּאָמְרְךָ אֶפְעַל הָרֵי הָאָלֶף שֶׁהִיא מְנִיעָה אֶת מִלַּת פעל גַּם הִיא נִקְרֵאת עִם הַמִּלָּה שֶׁהִיא מְנִיעָה אוֹתָהּ. וְאִם תִּתְנוֹעֵעַ הָאָלֶף הַמְּנִיעָה אֶת פעל כְּאָמְרְךָ אֶפְעַל לֹא תִּתְנוֹעֵעַ וּמִתְפַּעֵל לְאוֹתָהּ הַפְּעֻלָּה הַנִּקְרֵאת אֶפְעַל. וְזֶהוּ סוֹד וּבְלֶכֶת הַחַיּוֹת יֵלְכוּ הָאוֹפַנִּים אֶצְלָם (יחזקאל א, 19), כְּלוֹמַר בְּהִתְנוֹעֵעַ הַחַיּוֹת יִתְנוֹעֲעוּ עִמָּהֶם הָאוֹפַנִּים, וְכֵן הוּא בְּמָקוֹם זֶה מַמָּשׁ, וְהִתְבּוֹנֵן בִּינָה גְּדוֹלָה בַּדָּבָר כִּי צֹרֶךְ גָּדוֹל הוּא זֶה, וּמִמָּקוֹם הַזֶּה תִּכָּנֵס לְכַמָּה חֲדָרִים פְּנִימִיִּים שֶׁאִי אֶפְשָׁר לוֹ לָאָדָם לְהִכָּנֵס בְּלִי מַפְתֵּחַ.

			וְאַחַר שֶׁיָּדַעְתָּ זֶה הִתְבּוֹנֵן בְּכָל מָקוֹם שֶׁתִּמְצָא אוֹתִיּוֹת הַנִּקְרָאוֹת חַיּוֹת, וְתֵדַע וְתַשְׂכִּיל מָה טַעַם נִקְרָאוֹת חַיּוֹת. וְאִם תַּקְשֶׁה וְתֹאמַר וַהֲלֹא אָמַרְתָּ כִּי אוֹתִיּוֹת חַשְׁמַל הֵם אוֹתִיּוֹת הַשֵּׁם יִתְבָּרַךְ שֶׁהוּא יְהֹוָה וְהֵם מְנִיעוֹת תְּנוּעָה שִׂכְלִית, וְאִם כֵּן מָה טַעַם מָנִיתָ אוֹתָם גַּם בְּמָקוֹם זֶה עִם הָאוֹתִיּוֹת הַנִּקְרָאוֹת חַיּוֹת שֶׁהֵם שמלאכתו בינה, שֶׁהֲרֵי גַּם אֵלּוּ שָׁלשׁ אוֹתִיּוֹת שֶׁל שֵׁם, שֶׁקָּרָאתָ אוֹתָם מִתְּחִלָּה חַשְׁמַל עַכְשָׁו קוֹרֵא אוֹתָם חַיּוֹת. 

			דַּע כִּי כְּבָר עוֹרַרְנוּךָ עַל זֶה לְמַעְלָה, וְאָמַרְנוּ לְךָ כִּי בִּהְיוֹת אוֹתִיּוֹת הַשֵּׁם יִתְבָּרַךְ מְנִיעוֹת הַתְּנוּעָה הַשִּׂכְלִית הָרְאוּיָה לָהֶם, לְפִי שֶׁהֵן תְּנוּעַת הַנִּקּוּד עוֹמְדוֹת וּמְנִיעוֹת וְנִסְתָּרוֹת, אֲבָל בִּהְיוֹת אוֹתִיּוֹת שֶׁל שֵׁם בִּשְׁאָר מְקוֹמוֹת שֶׁאֵינָן בִּמְקוֹמָן הַיָּדוּעַ לִתְנוּעַת הַשֵּׂכֶל גַּם הֵם מִתְעָרְבוֹת עִם שְׁאָר הָאוֹתִיּוֹת וּמִתְגַּלְגְּלוֹת עִמָּהֶם, כְּמוֹ שֶׁאָמַרְנוּ לְךָ, כִּי שֵׁם יְהֹוָה יִתְבָּרַךְ כְּשֶׁאֵלּוּ אַרְבַּע אוֹתִיּוֹת הֵן נִכְתָּבוֹת בְּסֵדֶר הַשֵּׁם הֵם קֹדֶשׁ וְאָסוּר לְמָחֳקָן. וְהִתְבּוֹנֵן זֶה הָעִקָּר הַגָּדוֹל, כִּי צֹרֶךְ גָּדוֹל הוּא לְךָ בְּכָל מָקוֹם שֶׁתִּצְטָרֵךְ לְהִכָּנֵס בְּעִקַּר הַשָּׂגָתוֹ. 

			וְדַע כִּי אוֹתִיּוֹת הַשֵּׁם יִתְבָּרַךְ אַף עַל פִּי שֶׁהֵם מְנִיעוֹת תְּנוּעַת חַשְׁמַל לִפְעָמִים הֵם מְנִיעוֹת תְּנוּעַת חַיּוֹת, וְלִפְעָמִים גַּם כֵּן הֵן נַעֲשׂוֹת אוֹפַנִּים כְּפִי הַמָּקוֹם הָרָאוּי, וּכְשֶׁפּוֹגַעַת בּוֹ וְהֵם גַּם כֵּן מִתְנוֹעֲעוֹת מִכֹּחַ הָאוֹתִיּוֹת הַנִּקְרָאוֹת חַיּוֹת הַכֹּל כְּפִי הַמָּקוֹם שֶׁעוֹמְדוֹת בּוֹ. וּכְלָל גָּדוֹל אֲנִי מוֹסֵר לְךָ בְּיָדְךָ בְּמָקוֹם זֶה, וּשְׁמֹר אוֹתוֹ לְכָל מָקוֹם כְּדֵי שֶׁלֹּא אֶצְטָרֵךְ לִכְפֹּל הַדְּבָרִים בְּכָל מָקוֹם.

			דַּע כִּי אוֹתִיּוֹת שֶׁהֵן נִקְרָאוֹת חַשְׁמַל שֶׁהֵם אוֹתִיּוֹת שֶׁל יְהֹוָה יִתְבָּרַךְ הֵן עוֹמְדוֹת בַּתּוֹרָה בִּשְׁלוֹשָׁה עִנְיָנִים, וְהָאוֹתִיּוֹת הַנִּקְרָאוֹת חַיּוֹת עוֹמְדוֹת בִּשְׁתֵּי עִנְיָנִים, כֵּיצַד, עוֹמְדוֹת בִּתְּנוּעָה שִׂכְלִית, כְּגוֹן אֲנִי שְׁמִי אָמְרָה שָׁמְרָה אָמְרוּ שָׁמְרוּ וְכַיּוֹצֵא בְּאֵלּוּ, וְזוֹ הִיא תְּנוּעַת חַשְׁמַל.> 

			וּפַעַם עוֹמְדוֹת בִּתְנוּעָה גּוּפָנִית כְּגוֹן יַעֲבֹר הָעוֹבֵר וְעָבַר. הֲרֵי אֵלּוּ שָׁלוֹשׁ אוֹתִיּוֹת מְשַׁמְּשׁוֹת בְּרֹאשׁ הַתֵּבָה וְעוֹמְדוֹת לְדוֹרוֹת199 בְּמִלַּת עָבָר, וְזֶהוּ הַכַּוָּנָה לַצַּד שֶׁיִּצְטָרֵךְ, וְזוֹהִי תְּנוּעַת חַיּוֹת. 

			וּפַעַם עוֹמְדוֹת בְּצוּרַת אוֹפַנִּים, שֶׁאֵינָן מְנִיעוֹת לֹא תְּנוּעַת חַשְׁמַל וְלֹא תְּנוּעַת חַיּוֹת, בְּאָמְרְךָ גּוֹי חַי. כִּי אוֹתִיּוֹת שֶׁבְּאֵלּוּ הַתֵּבוֹת אֵינֶנָּהּ אֶלָּא שֹׁרֶשׁ הַמִּלָּה, וְאֵינֶנָּהּ מְנִיעָה לֹא תְּנוּעַת חַשְׁמַל וְלֹא תְּנוּעַת חַיּוֹת. וְאִם כֵּן, הֲרֵי אוֹתִיּוֹת חַשְׁמַל הֵן מְשַׁמְּשׁוֹת בִּשְׁלוֹשָׁה דְּרָכִים הַלָּלוּ.

			אֲבָל הָאוֹתִיּוֹת הַנִּקְרָאוֹת חַיּוֹת אֵינָן מְשַׁמְּשׁוֹת אֶלָּא בִּשְׁנֵי שִׁמּוּשִׁין לְבַד: הָאֶחָד – שִׁמּוּשׁ תְּנוּעַת הַגּוּף בְּאָמְרְךָ עָבַר וִישַׁמְּשׁוּ אֵלּוּ הָאוֹתִיּוֹת שמלאכתו בינה: שֶׁעָבַר, מֵעֲבוּר, לַעֲבֹר, אֶעֱבֹר, כַּעֲבֹר, תַּעֲבֹר, וְעָבַר, בַּעֲבוּר, יַעֲבֹר, נַעֲבֹר, הָעוֹבֵר. הֲרֵי אַחַד עָשָׂר אוֹתִיּוֹת אֵלּוּ מְשַׁמְּשׁוֹת וּמְנִיעוֹת תְּנוּעָה גּוּפָנִית.

			הַשִּׁמּוּשׁ הַשֵּׁנִי הוּא שֶׁאֵלּוּ הָאוֹתִיּוֹת הַנִּקְרָאוֹת חַיּוֹת גַּם הֵם חוֹזְרוֹת וְנַעֲשׂוֹת בִּמְקוֹמוֹת אוֹפַנִּים, וְהֵם צְרִיכִין ל' כְּאָמְרְךָ רַבְּךָ200 מָשָׁל לְמֶלֶךְ, אַף עַל גַּב שֶׁאֵלּוּ הַשָּׁלֹשׁ אוֹתִיּוֹת הֵם אוֹתִיּוֹת שמלאכתו בינה, הֲרֵי חָזְרוּ שְׁלָשְׁתָּן בְּמִלַּת מֶלֶךְ לִהְיוֹתָן אוֹפַנִּים, וְהֵם צְרִיכִין לְהִתְנוֹעֵעַ מִכֹּחַ אוֹתִיּוֹת אֲחֵרוֹת זוּלָתָן, בְּאָמְרְךָ שֶׁמָּלַךְ, מִמֶּלֶךְ, לִמְלֹךְ, אֶמְלֹךְ, כִּמְלֹךְ, תִּמְלֹךְ, וּמֶלֶךְ, בִּמְלֹךְ, יִמְלֹךְ, נִמְלֹךְ, הַמּוֹלֵךְ. הֲרֵי גַּם אוֹתִיּוֹת מִתְנוֹעֲעוֹת מִכֹּחַ אוֹתִיּוֹת אֲחֵרוֹת אַף עַל פִּי שֶׁהֵן מְנִיעוֹת לְזוּלָתָן, וְהֵם מִשְׁתַּמְּשׁוֹת בִּשְׁנֵי שִׁמּוּשִׁין הַלָּלוּ וְאֵין לָהֶם שִׁמּוּשׁ שְׁלִישִׁי, כִּי הַשְּׁלִישִׁי הַשֵּׂכֶל מְיֻחָד הוּא לְאוֹתִיּוֹת חַשְׁמַל. 

			וְגַם הָאוֹתִיּוֹת הַנִּקְרָאוֹת אוֹפַנִּים שֶׁהֵם גזע צדק פרח טס אֵין לָהֶם אֶלָּא שִׁמּוּשׁ אֶחָד בִּלְבַד וְהוּא שֶׁהֵם שָׁרְשִׁיּוֹת כְּדִמְיוֹן הָאֶבֶן שֶׁמִּתְנוֹעַעַת מִכֹּחַ הַיָּד כְּמוֹ שֶׁנְּבָאֵר עַכְשָׁו בְּעֵזֶר הַשֵּׁם יִתְבָּרַךְ וְנַתְחִיל וְנֹאמַר סֵדֶר הָאוֹתִיּוֹת.  

			 

			 

			[אותיות האופנים]

			סֵדֶר הָאוֹתִיּוֹת הַנִּקְרָאוֹת אוֹפַנִּים הֵן הָאוֹתִיּוֹת הַנִּקְרָאוֹת גזע צדק פרח טס, הֵם י"א אוֹתִיּוֹת שֶׁהֵם מִתְנוֹעֲעוֹת מִכֹּחַ שְׁאָר הָאוֹתִיּוֹת, וְאֵינָן מִתְנוֹעֲעוֹת מֵעַצְמָן אִם לֹא יְנִיעוּם שְׁאָר הָאוֹתִיּוֹת בִּשְׁנֵי מִינֵי הַתְּנוּעוֹת, אוֹ בִּתְנוּעָה שִׂכְלִית הַנִּקְרֵאת תְּנוּעַת חַשְׁמַל, אוֹ בִּתְנוּעָה גּוּפָנִית הַנִּקְרָא תְּנוּעַת חַיּוֹת. 

			תְּנוּעָה שִׂכְלִית בְּאָמְרְךָ פָּרְחוּ פִּרְחֵי פָּרְחָה, וְכֵן כָּל כַּיּוֹצֵא בָּזֶה, תִּמְצָא אוֹתִיּוֹת יְהֹוָה מְנִיעוֹת אֶת אוֹתִיּוֹת פרח, וְהֵם נִבְדָּלוֹת וְנִסְתָּרוֹת מֵהֶם, וַהֲרֵי אֵין אוֹתִיּוֹת פרח מִתְנוֹעֲעוֹת אֲפִלּוּ תְּנוּעָה גּוּפָנִית אִם לֹא יְנִיעוּם אוֹתִיּוֹת הַנִּקְרָאוֹת חַיּוֹת, שֶׁהֵן אוֹתִיּוֹת הַנִּקְרָאוֹת שמלאכתו בינה, בְּאָמְרְךָ, שֶׁפָּרַח, מַפְרִיחַ, לִפְרֹחַ, אֶפְרַח, כִּפְרֹחַ, תִּפְרַח, וּפָרַח, בִּפְרֹחַ, יִפְרַח, נִפְרַח, הַפּוֹרֵחַ, הֲרֵי כָּל הָאוֹתִיּוֹת שמלאכתו בינה הֵן מְנִיעוֹת אוֹתִיּוֹת פרח גַּם בִּתְנוּעָה גּוּפָנִית, שֶׁזּוֹ הִיא תְּנוּעַת הָאוֹפַנִּים הַמִּתְנוֹעֲעִים בִּתְנוּעַת הַחַיּוֹת, וְזֶהוּ שֶׁאָמַר הַכָּתוּב וּבְלֶכֶת הַחַיּוֹת יֵלְכוּ הָאוֹפַנִּים אֶצְלָם (יחזקאל א, 19) מַמָּשׁ, אוֹ בְּהִתְנוֹעֵעַ הַחַיָּה יִתְנוֹעֵעַ אֶצְלָהּ הָאוֹפַן מַמָּשׁ, כְּדִמְיוֹן אֶפְרַח, תִּפְרַח, שֶׁהָרֵי הָאָלֶף וְהַתָּיו וְהַנּוּן הֵן הַחַיּוֹת, וְאוֹתִיּוֹת פרח הֵן אוֹפַנִּים, וּכְשֶׁהֵן מִתְנוֹעֲעוֹת מֵעַצְמָן מִתְנוֹעֲעוֹת גַּם אֶצְלָם אוֹתִיּוֹת פרח, כְּאָמְרְךָ אֶפְרַח, נִפְרַח, פֶּרַח, נִפְרַח. הֲרֵי בִּהְיוֹת אוֹתִיּוֹת אוֹפַן מִתְנוֹעֲעִים, יִתְנוֹעֲעוּ עִמָּהֶן אוֹתִיּוֹת פרח. נִמְצֵאתָ לָמֵד כִּי אוֹתִיּוֹת הַנִּקְרָאוֹת אוֹפַנִּים אֵין לָהֶם תְּנוּעָה בְּצַד וְעִנְיָן אֶלָּא עַל יְדֵי אוֹתִיּוֹת <חַשְׁמַל שֶׁהוּא הַנִּקּוּד אוֹ עַל יְדֵי אוֹתִיּוֹת> הַנִּקְרָאוֹת חַיּוֹת שֶׁהוּא סוֹד הַשִּׁמּוּשׁ בִּפְעֻלַּת הַלָּשׁוֹן.

			[האותיות ושלושת היסודות בטבע]

			וְאַחַר שֶׁהוֹדַעְנוּךָ אֵלּוּ הָעִקָּרִים הַגְּדוֹלִים בִּיסוֹד הֱיוֹת כֻּלָּם נֶחְלָקוֹת לִשְׁלֹשָה חֲלָקִים שֶׁהֵם סוֹד תְּכוּנַת כָּל הָעוֹלָמוֹת בְּסֵדֶר הַמֶּרְכָּבוֹת שֶׁרָאָה יְחֶזְקֵאל בְּסוֹד וָאֵרֶא וָאֵרֶא וָאֵרֶא,201 שֶׁהוּא סוֹד חַשְׁמַל וְחַיּוֹת וְאוֹפַנִּים, וְהוּא סוֹד אוֹתִיּוֹתֵיהֶן, יְהֹוָה, שמלאכתו בינה, גזע צדק פרח טס, יֵשׁ לָנוּ לַחֲזֹר וּלְהוֹדִיעֲךָ כֵּיצַד כָּל מַעֲלָתָם וְסִדְרֵי הָעוֹלָם מִתְנַהֲגוֹת עַל הַסֵּדֶר כ"ב אוֹתִיּוֹת. 

			דַּע כִּי חִלּוּק הָאַרְבָּעָה יְסוֹדוֹת – בְּשָׁלוֹשׁ מַעֲלוֹת הֵן נֶעֱרָכִין, כֵּיצַד הַתּוֹרָה אָמְרָה בְּרֵאשִׁית בָּרָא אֱלֹהִים אֶת הַשָּׁמַיִם וְאֶת הָאָרֶץ, וְהִנֵּה בַּשָּׁמַיִם יֵשׁ שְׁלוֹשָׁה יְסוֹדוֹת חָמְרִיִּים שֶׁנִּקְרָאִים אֵשׁ רוּחַ מַיִם, וְהַשָּׁמַיִם נַעֲשֵׂית רְבִיעִי לָהֶם כְּצוּרַת פְּנִימִיּוֹת וְהוּא סוֹד אֶרֶץ לָהֶם. וּכְמוֹ כֵן בָּאָרֶץ לְמַטָּה שְׁלוֹשָׁה יְסוֹדוֹת אֵשׁ רוּחַ מַיִם, וּשְׁלָשְׁתָּן מַקִּיפִין אֶת הָאָרֶץ. וְהָאָרֶץ נַעֲשֵׂית רְבִיעִית לָהֶם. 

			וִידִיעַת דָּבָר זֶה כָּבֵד וְרָחוֹק מְאֹד מִמָּה שֶׁחָשְׁבוּ אַנְשֵׁי הַפִילוֹסוֹפְיָא בְּטֶבַע הָאַרְבַּע יְסוֹדוֹת. וְאֵין לָהֶם לְהִכָּנֵס לְעֹמֶק דְּבָרִים הַלָּלוּ אֶלָּא עַל יְדֵי הַמִּשּׁוּשּׁ202 כְּסוּמָא כְּאָמְרוֹ יְמַשְּׁשׁוּ חֹשֶׁךְ וְלֹא אוֹר (איוב יב, 25), וְלֹא יֵדְעוּ כִּי חִלּוּק הַיְּסוֹדוֹת בִּשְׁלוֹשָׁה דְּרָכִים, בְּשָׁלוֹשׁ תְּנוּעוֹת לְבַד: הָאֶחָד יְסוֹד הָאֵשׁ תְּנוּעָתוֹ לְמַעְלָה, הַשֵּׁנִי יְסוֹד הָרוּחַ תְּנוּעָתוֹ בְּסִבּוּב, הַשְּׁלִישִׁי יְסוֹד הַמַּיִם תְּנוּעָתָם לְמַטָּה. וְאֵין שָׁם תְּנוּעָה רְבִיעִית. 

			וְכַמָּה טָעוּ בְּחָשְׁבָם כִּי הֵם שְׁתֵי תְּנוּעוֹת לְמַעְלָה בַּיְּסוֹדוֹת וּשְׁתֵי תְּנוּעוֹת לְמַטָּה, וְאֵינוֹ כֵּן, כִּי בְּשָׁלוֹשׁ תְּנוּעוֹת לְבַד הֵן כָּל הַתְּנוּעוֹת, וְאִם הָיוּ אַרְבָּעָה יְסוֹדוֹת הָיוּ מֻכְרָחוֹת הַתְּנוּעוֹת לִהְיוֹתָן אַרְבַּע, אָמְנָם הַמַּחְלָקוֹת שְׁתַּיִם, הָאֶחָד נִקְרָא אֶרֶץ וְהַשֵּׁנִית נִקְרָא שָׁמַיִם, וְכָל אֶחָד מֵאֵלּוּ יֵשׁ שָׁלֹש יְסוֹדוֹת, שֶׁשָּׁלֹש הַתְּנוּעוֹת חוּט הַמְּשֻׁלָּשׁ,203 אֶחָד עוֹלֶה וְאֶחָד יוֹרֵד וְאֶחָד מַקִּיף וְהַנּוֹשְׂאִים שָׁמַיִם. וְהִנֵּה בְּסֵדֶר זֶה כָּל תְּכוּנַת אַרְבַּעַת הַיְּסוֹדוֹת, וְאִלְמָלֵא שֶׁאָנוּ רַשָּׁאִין הָיִינוּ מַרְאִין בְּדָבָר זֶה כַּמָּה עִנְיָנִים פְּנִימִיִּים בְּעִנְיַן אוֹתִיּוֹת הַשֵּׁם שֶׁהַשְּׁעָרִים סְגוּרִין בִּפְנֵי הַסּוּמִין.

			וְהַמֵּבִין עִקָּרִים גְּדוֹלִים בְּחַדְרֵי הַמֶּרְכָּבוֹת הַפְּנִימִיּוֹת יָבִין סוֹד אַרְבַּע תְּקוּפוֹת הַשָּׁנָה: שְׁתַּיִם הֵן שָׁווֹת, וְהַשְּׁתַּיִם הַנִּשְׁאָרוֹת – אֶחָד עוֹלֶה וְאֶחָד יוֹרֵד. 

			סוֹף דָּבָר אַף עַל פִּי שֶׁהַיְּסוֹדוֹת אַרְבָּעָה כִּפְשׁוּטָם,204 יוֹדֵעַ סִתְרֵי הַתְּכוּנָה יֵדַע כִּי הֵם שְׁלֹשָה וְהָאֶחָד בֵּית קִבּוּל מִתְפָּעֵל עַל יְדֵי הַשְּׁלֹשָה עַד שֶׁנִּמְצְאוּ הָאַרְבָּעָה, וְאֵין דְּבָרִים הַלָּלוּ מִטֶּבַע רְאִיַּת עֵינֵי הַיּוֹשְׁבִים בָּאָרֶץ שֶׁאֵינָן נִרְאִין אֶלָּא בִּצְפִיַּת הַמֶּרְכָּבוֹת הַפְּנִימִיּוֹת בִּהְיוֹתוֹ שֶׁחִלֵּק מַחְלְקוֹת הַיְּסוֹדוֹת לִשְׁלוֹשָׁה דְּרָכִים בְּסוֹד אמש. שָׁלֹש אוֹתִיּוֹת כְּנֶגֶד שָׁלֹש יְסוֹדוֹת, וְהֵם סוֹד אמש, מֵם – דּוֹמֶמֶת, שִׁין – שׁוֹרֶקֶת, אָלֶף אוֹר205 חֹק מַכְרִיעַ בֵּנְתַיִם. אָמְנָם חִלּוּק אַרְבַּעַת יְסוֹדוֹת כְּפִי מַחְשֶבֶת עִנְיָן הָרְאוּת מֵאַיִן יִהְיֶה מַכְרִיעַ בֵּנְתַיִם. אָמְנָם חִלּוּק הַיְּסוֹדוֹת בִּשְׁלוֹשָׁה וְהָאָרֶץ כְּלוּלָה בָּהֶן עַד שֶׁנִּמְצְאוּ הַמַּעֲלוֹת שָׁלֹש כְּלוּלוֹת בָּאָרֶץ. וְהוּא הַדִּין בַּשָּׁמַיִם לְיוֹדְעִים סְתָרִים נֶעֱלָמִים, כִּי יֵשׁ אֶרֶץ נִקְרֵאת שָׁמַיִם וְיֵשׁ שָׁמַיִם נִקְרָאִים אֶרֶץ.

			וְהִנֵּה אָמַר בְּמִרְכֶּבֶת יְחֶזְקֵאל וְהִנֵּה אוֹפַן אֶחָד בָּאָרֶץ (יחזקאל א, 15), וְתִרְגּוּמוֹ וְהָא גַּלְגַּל חַד מִלְּרַע לְרוּם שְׁמָיַּא,206 וְהִנֵּה הַתּוֹרָה מַכְרֶזֶת אוֹמֶרֶת כִּי הָאָרֶץ כּוֹלֶלֶת עִמָּהּ שְׁלוֹשָׁה יְסוֹדוֹת אֶחָד עוֹלֶה וְאֶחָד יוֹרֵד וְאֶחָד מַכְרִיעַ בֵּנְתַיִם, וְהָאָרֶץ כּוֹלֶלֶת שְׁלָשְׁתָּן וְהִיא בֵּית קִבּוּל לְכֻלָּן. וְאָמְרָה תּוֹרָה וְהָאָרֶץ הָיְתָה תֹּהוּ וָבֹהוּ וְחֹשֶׁךְ (בראשית א, 2). וְהִנֵּה הַחֹשֶׁךְ בְּמָקוֹם זֶה הוּא הָאֵשׁ הַיְּסוֹדִית כְּאָמְרוֹ כָּל חשֶׁךְ טָמוּן לִצְפוּנָיו תְּאָכְלֵהוּ אֵשׁ (איוב כ, 26). וּלְמַטָּה מַיִם, וְרוּחַ בָּאֶמְצַע מַכְרַעַת בֵּנְתַיִם, וְכֵן הוּא אוֹמֵר וְרוּחַ אֱלֹהִים מְרַחֶפֶת עַל פְּנֵי הַמַּיִם (בראשית א, 2).

			 

			 

			

			
				
					201וארא וארא וארא. יחזקאל א פסוקים 4, 15, 27.

				

				
					202המשוש. ידיעת החושים, ניסוי וטעיה.

				

				
					203חוט המשולש. 'והחוט המשלש לא במהרה ינתק' — קהלת ד, 12.

				

				
					204כפשוטם. אעפ"י שמצד הפשטות היסודות הם ארבעה, הבקיא במסתרי התכונה (האסטרונומיה), כלומר באספקט הסוד הקבלי של האסטרונומיה, ידע שהם שלושה בלבד, כי היסוד הרביעי הוא בבחינת בית קיבול לשלושה וכן מופעל על ידיהם, בדומה לספירת המלכות שהיא מושפעת ומקבלת מן הספירות העליונות.

				

				
					205אור. בנוסח אחר: אויר, בעקבות ס"י.

				

				
					206מלרע לרום שמיא. יונתן תרגם את 'בארץ' כ'למטה מרום השמים' ['גלגל חד משתוי כמלרע לרום שמיא']. מכאן לומד רי"ג', שיש ארץ בשמים, וכדברי רש"י על אתר: בארץ — ברצפת הרקיע.

				

			

		

	
		
			[עולם-שנה-נפש וכ"ב אותיות]

			וְאַחַר שֶׁיָּדַעְתָּ זֶה הָרֶמֶז נַתְחִיל לְהוֹדִיעֲךָ כֵּיצַד כָּל סֵדֶר מַעֲלוֹת הָעוֹלָם הֵן תְּלוּיוֹת בְּסֵדֶר כ"ב אוֹתִיּוֹת בְּדֶרֶךְ זֶה. אָמַר בְּ'סֵפֶר יְצִירָה': עֶשְׂרִים וּשְׁתַּיִם אוֹתִיּוֹת יְסוֹד. שָׁלוֹשׁ אִמּוֹת וְז' כְּפוּלוֹת וי"ב פְּשׁוּטוֹת, שָׁלוֹשׁ אִמּוֹת – אמש,207 מֵם דּוֹמֶמֶת; שִׁין שׁוֹרֶקֶת; אָלֶף חֹק מַכְרִיעַ בֵּנְתַיִם.208

			וְאַחַר שֶׁהוֹדַעְנוּךָ זֶה יֵשׁ לָנוּ לְעוֹרֶרְךָ עַל סוֹד כֵּיצַד כָּל הָעוֹלָם תָּלוּי בְּצוּרוֹתָיו בְּסֵדֶר שָׁלוֹשׁ אִמּוֹת, שֶׁבַע כְּפוּלוֹת לְפִי שֶׁמְּקַבְּלוֹת דָּגֵשׁ וְרָפֶה וְכֵן בגד כפרת, אַף עַל פִּי שֶׁהָרֵישׁ אֵינָהּ מִתְרַפֵּית בִּכְלָלָן הִיא. וְנִקְרְאוּ י"ב פְּשׁוּטוֹת הו זח טי לנ סע צק לְפִי שֶׁאֵינָן מְקַבְּלוֹת רָפֶה. וְיֵשׁ לָנוּ לְהוֹדִיעַ כֵּיצַד כָּל צוּרַת שָׁמַיִם וָאָרֶץ תְּלוּיוֹת בְּאֵלּוּ כ"ב אוֹתִיּוֹת בְּדֶרֶךְ אמש וּבְדֶרֶךְ בגד כפרת וּבְדֶרֶךְ הו זח טי לנ סע צק. 

			וְהִנְנִי מְבָאֵר לָךָ בְּדֶרֶךְ צוּרָתָן שָׁלוֹשׁ אִמּוֹת אמש הֵן כְּנֶגֶד שְׁלוֹשָׁה יְסוֹדוֹת בְּדֶרֶךְ זֶה הֲרֵי לְךָ: 

							ש

						
							
							יְסוֹד הָאֵשׁ

						
							
							צָהֳרַיִם 

						
							
							חֹם בַּשָּׁנָה

						
							
							רֹאשׁ בַּנֶּפֶשׁ

						
					

					
							
							
							
							
							
					

					
							
							א

						
							
							יְסוֹד הָרוּחַ 

						
							
							בֹּקֶר 

						
							
							רוּחַ בַּשָּׁנָה

						
							
							גְּוִיָּה בַּגּוּף212

						
					

					
							
							
							
							
							
					

					
							
							מ

						
							
							יְסוֹד הַמַּיִם

						
							
							עֶרֶב 

						
							
							קֹר בַּשָּׁנָה

						
							
							בֶּטֶן בַּנֶּפֶשׁ

							 

						
					

					
							
							
							
							
							
					

					
							
							ת

						
							
							כּוֹכָב לְבָנָה 

						
							
							בָּעוֹלָם

						
							
							יוֹם שִׁשִּׁי בַּשָּׁנָה

						
							
							אֹזֶן יָמִין בַּנֶּפֶשׁ

						
					

					
							
							ר

						
							
							כּוֹכָב 

						
							
							בָּעוֹלָם

						
							
							יוֹם חֲמִישִׁי בַּשָּׁנָה

							 

						
							
							אֹזֶן שְׂמֹאל בַּנֶּפֶשׁ

						
					

					
							
							פ

						
							
							נֹגַהּ 

						
							
							בָּעוֹלָם

						
							
							יוֹם רְבִיעִי בַּשָּׁנָה 

						
							
							אַף שְׂמֹאל בַּנֶּפֶשׁ

						
					

					
							
							כ

						
							
							חַמָּה 

						
							
							בָּעוֹלָם 

						
							
							יוֹם שְׁלִישִׁי בַּשָּׁנָה

						
							
							אַף יָמִין בַּנֶּפֶשׁ

						
					

					
							
							ד

						
							
							מַאְדִּים 

						
							
							בָּעוֹלָם

						
							
							יוֹם שֵׁנִי בַּשָּׁנָה

						
							
							עַיִן שְׂמֹאל בַּנֶּפֶשׁ

						
					

					
							
							ג

						
							
							צֶדֶק 

						
							
							בָּעוֹלָם

						
							
							יוֹם רִאשׁוֹן בַּשָּׁנָה

						
							
							עַיִן יָמִין בַּנֶּפֶשׁ

						
					

					
							
							ב

						
							
							שַׁבְּתַאי 

						
							
							בָּעוֹלָם

						
							
							יוֹם שַׁבָּת בַּשָּׁנָה

						
							
							פֶּה בַּנֶּפֶשׁ

						
					

					
							
							ה

						
							
							טָלֶה 

						
							
							בָּעוֹלָם

						
							
							נִיסָן בַּשָּׁנָה

						
							
							כָּבֵד בַּנֶּפֶשׁ

						
					

					
							
							ו

						
							
							שׁוֹר 

						
							
							בָּעוֹלָם

						
							
							אִיָּר בַּשָּׁנָה

						
							
							מָרָה בַּנֶּפֶשׁ

						
					

					
							
							ז 

						
							
							תְּאוֹמִים 

						
							
							בָּעוֹלָם

						
							
							סִיוָן בַּשָּׁנָה

						
							
							טְחוֹל בַּנֶּפֶשׁ

						
					

					
							
							ח

						
							
							סַרְטָן 

						
							
							בָּעוֹלָם  

						
							
							תַּמּוּז בַּשָּׁנָה

						
							
							הֶמְסֵס213 בַּנֶּפֶשׁ

						
					

					
							
							ט

						
							
							אַרְיֵה

						
							
							בָּעוֹלָם

						
							
							אָב בְּשָׁנָה

						
							
							כּוּלְיָא214 שְׂמָאלִית בַּנֶּפֶש

							ׁ

						
					

					
							
							י

						
							
							בְּתוּלָה 

						
							
							בָּעוֹלָם  

						
							
							אֱלוּל בַּשָּׁנָה

						
							
							כּוּלְיָא שְׂמָאלִית בַּנֶּפֶשׁ

						
					

					
							
							ל

						
							
							מֹאזְנַיִם 

						
							
							בָּעוֹלָם  

						
							
							תִּשְׁרֵי בַּשָּׁנָה

						
							
							וֵשֶׁט בַּנֶּפֶשׁ 

						
					

					
							
							נ

						
							
							עַקְרָב 

						
							
							בָּעוֹלָם  

						
							
							מַרְחֶשְׁוָן בַּשָּׁנָה

						
							
							מֵעַיִם בַּנֶּפֶשׁ

						
					

					
							
							ס

						
							
							קֶשֶׁת 

						
							
							בָּעוֹלָם

						
							
							כִּסְלֵיו בַּשָּׁנָה

						
							
							יָד יָמִין בַּנֶּפֶשׁ

						
					

					
							
							ע

						
							
							גְּדִי 

						
							
							בָּעוֹלָם

						
							
							טֵבֵת בַּשָּׁנָה

						
							
							יָד שְׂמֹאל בַּנֶּפֶשׁ

						
					

					
							
							צ

						
							
							דְּלִי 

						
							
							בָּעוֹלָם

						
							
							שְׁבָט בַּשָּׁנָה

						
							
							רֶגֶל יָמִין בַּנֶּפֶשׁ

						
					

					
							
							ק

						
							
							דָגִים 

						
							
							בָּעוֹלָם

						
							
							אֲדָר בַּשָּׁנָה

						
							
							רֶגֶל שְׂמֹאל בַּנֶּפֶשׁ

			הֲרֵי לְךָ כָּל צוּרַת שָׁמַיִם וָאָרֶץ בָּהֶם, שֶׁהֵם כּוֹלְלוֹת כָּל שְׁאָר הַצּוּרוֹת, הֵן נִכְלָלוֹת בְּסֵדֶר כ"ב אוֹתִיּוֹת שֶׁזָּכַרְנוּ, בְּסֵדֶר צוּרַת הַיְּסוֹדוֹת וְהַכּוֹכָבִים וְהַמַּזָּלוֹת וּבְצוּרַת הַזְּמַן לְמִינָיו, וּבְצוּרַת הַגּוּף הָאָדָם לְהִלְכוֹתָיו. וּבְהִתְבּוֹנֶנְךָ בִּשְׁלֹשֶׁת מִינֵי הַצּוּרוֹת הַלָּלוּ וּבְסוֹד כ"ב אוֹתִיּוֹת תִּמְצָא כָּל בְּרִיאַת עוֹלָם לְמִינוֹ וּתְכוּנָתוֹ, הַכֹּל תָּלוּי בָּאוֹתִיּוֹת. 

			 

			 

			

			
				
					207עשרים ושתים... אמ"ש. ספר יצירה פ"ב מ"א.

				

				
					208מ"ם דוממת, שי"ן שורקת, אלף חק מכריע בינתים. שם, פ"ו מ"א.

				

				
					209גויה בגוף. עמוד השדרה.

				

				
					210המסס. קיבה.

				

				
					211כוליא. כליה.

				

			

		

	
		
			[סיום – אריגת האותיות]

			וְהַמֵּבִין הַסְּתָרִים הַנֶּעֱלָמִים שֶׁל 'סֵפֶר יְצִירָה' יִתְבּוֹנֵן עֹמֶק הָאוֹתִיּוֹת, וְשֶׁאֵין כָּל בְּרִיָּה יְכוֹלָה לְהִתְבּוֹנֵן בְּעִמְקֵיהֶם, כָּל שֶׁכֵּן בִּהְיוֹת הַתּוֹרָה נֶאֱרֶגֶת מִן הָאוֹתִיּוֹת, כְּאִלּוּ תֹּאמַר מִלַּת בְּרֵאשִׁית בְּהִתְעָרֵב אֵלּוּ הַשֵּׁשׁ אוֹתִיּוֹת אֵלּוּ עִם אֵלּוּ מִתּוֹךְ עֵרוּב אוֹתָן הָאוֹתִיּוֹת וְעֹמֶק הֲבָנַת גִּלְגּוּלָם וְצֵרוּפָם הָיוּ נִכְנָסִים הַנְּבִיאִים וְהַחוֹזִים לְעֹמֶק הַתּוֹרָה, וְזֶה דָּבָר שֶׁאֵין כֹּחַ בָּעוֹלָם לְהַשִּׂיג סוֹף הַדְּבָרִים הַלָּלוּ אֶלָּא הַשֵּׁם יִתְבָּרַךְ לְבַדּוֹ.

			וְהִנְנִי מַמְשִׁיל מָשָׁל בְּעִנְיַן אֲרִיגַת הַתֵּבוֹת וְהַתֵּבָה בְּאוֹתִיּוֹת לְרוֹפֵא בָּקִי עַד מְאֹד, יָדוּעַ בְּטֶבַע כָּל רְפוּאָה וּרְפוּאָה מִכָּל מִינֵי הָרְפוּאוֹת. בִּהְיוֹת כָּל רְפוּאָה מֵהֶן נִפְרֶדֶת מֵחֲבֶרְתָהּ צָרִיךְ לָדַעַת טִבְעָהּ וְכֹחוֹתֶיהָ וּסְגֻלּוֹתֶיהָ. וְאַחַר שֶׁיָּדַעְתָּ טֶבַע כָּל רְפוּאָה וּרְפוּאָה בִּהְיוֹתָה נִפְרֶדֶת, כְּשֶׁיִּצְטָרֵךְ יַרְכִּיב כְּאֶחָד שְׁתֵּי רְפוּאוֹת אוֹ שָׁלוֹשׁ אוֹ אַרְבַּע אוֹ יוֹתֵר, כַּמָּה שֶׁיִּרְצֶה לְהַרְכִּיב, וְאָז בְּהִתְחַבֵּר כָּל טֶבַע וְטֶבַע מִכָּל אוֹתָן הָרְפוּאוֹת שֶׁהָיוּ מֵאָז נִבְדָּלוֹת וְעַתָּה מִתְעָרְבוֹת כְּאֶחָד וּמִזְדַּוְּגוֹת אֵלּוּ בְּאֵלּוּ, אָז יַגִּיעַ הָרוֹפֵא אֶל תַּכְלִית הָרְפוּאָה הַשְּׁלֵמָה כְּפִי צֹרֶךְ הַחֹלִי, וְאִם לֹא יֵדַע הָרוֹפֵא טֶבַע כָּל סַם וְסַם הַנִּפְרָד לְעַצְמוֹ, לְעוֹלָם לֹא יוּכַל לַעֲשׂוֹת הַרְכָּבָה מוֹעֶלֶת לְפִי צֹרֶךְ הָרְפוּאָה הַצְּרִיכָה, וּבְדֶרֶךְ זֶה הוּא סוֹד כָּל אוֹת וְאוֹת מֵאוֹתִיּוֹת הַתּוֹרָה. 

			הַשֵּׁם יִתְבָּרַךְ יוֹדֵעַ תְּכוּנַת כָּל אוֹת וְצוּרוֹתֶיהָ וּתְכוּנוֹתֶיהָ וְכֹחוֹתֶיהָ וּפְעֻלּוֹתֶיהָ. וּבִהְיוֹת מְחַבֵּר שְׁתֵּי אוֹתִיּוֹת אוֹ שָׁלוֹשׁ אוֹ אַרְבַּע אוֹ יוֹתֵר אֲזַי בְּחִבּוּר הָאוֹתִיּוֹת בְּתֵבָה תִּבָּנֶה וְתִכּוֹנֵן חָכְמָתָהּ הָעֶלְיוֹנָה בָּעוֹלָמוֹת שֶׁבָּרָא. וְזֶהוּ דָּבָר עָמֹק עָמֹק מִי יִמְצָאֶנּוּ (קהלת ז, 24), וְאֵין זֶה מֻשָּׂג אֶלָּא עַל דֶּרֶךְ הַקַּבָּלָה לְמֹשֶׁה רַבֵּנוּ בְּסִינַי וּמִמֶּנּוּ לַבָּאִים אַחֲרָיו, וְאֵלּוּ הֵן סִתְרֵי תּוֹרָה וָעֳמָקֶיהָ, וְעַל זֶה הָיָה דָּוִד הַמֶּלֶךְ עָלָיו הַשָּׁלוֹם מִתְחַנֵּן וְאוֹמֵר גַּל עֵינַי וְאַבִּיטָה (תהלים קיט, 18). וּשְׁלֹמֹה בְּנוֹ צָוַח וְאָמַר: אָמַרְתִּי אֶחְכָּמָה וְהִיא רְחוֹקָה מִמֶּנִּי (קהלת ז, 23). 

			וְהַמֵּבִין אֶת הָעִקָּר הַגָּדוֹל שֶׁאָמַרְנוּ וְשֶׁבֵּאַרְנוּ יוּכַל לְהַרְגִּישׁ בְּסוֹד הַמִּלּוֹת שֶׁאִם חֲסֵרוֹת וּמְלֵאוֹת וּמָה טַעַם אֵלֶּה תּוֹלְדוֹת הַשָּׁמַיִם וְהָאָרֶץ (בראשית ב, 4) יֵשׁ בּוֹ שֵׁנִי וָוִין, אֵלֶּה תֹּלְדֹת יִשְׁמָעֵאל (שם כה, 12) אֵין בּוֹ אֲפִלּוּ וָאו אַחַת, וּמָה טַעַם אֵלֶּה תּוֹלְדֹת יִצְחָק בֶּן אַבְרָהָם (שם כה, 19) מָלֵא וָאו רִאשׁוֹנָה וְחָסֵר וָאו אַחֲרוֹנָה, וּמָה טַעַם אֵלֶּה תּוֹלְדוֹת יַעֲקֹב יוֹסֵף (שם לז, 2) חָסֵר וָאו רִאשׁוֹנָה וּמָלֵא וָאו אַחֲרוֹנָה, וּמָה טַעַם אֵלֶּה תּוֹלְדוֹת יַעֲקֹב, וּבְדֶרֶךְ זֶה מְלֵאִים וַחֲסֵרִים שֶׁבַּתּוֹרָה לְמִינֵיהֶם. 

			כִּי בְּאֵלֶּה הַנִּקּוּדִים תִּבָּנֶה וְתִכּוֹנֵן חָכְמַת עָמְקֵי הַתּוֹרָה. כָּל שֶׁכֵּן בְּהִתְחַבֵּר לָהּ קוֹצֵי הָאוֹתִיּוֹת וְכִתְרֵיהֶן, וּמָה שֶׁבֵּאֲרוּהוּ בְּעֵירוּבִין שֶׁהָיָה שְׁלֹמֹה הַמֶּלֶךְ דּוֹרֵשׁ תִּלֵּי תִּלִּים שֶׁל הֲלָכוֹת עַל כָּל קוֹץ וָקוֹץ,212 וְאָמְרוּ קְוֻצּוֹתָיו תַּלְתַּלִים (שיר השירים ה, 11),213 וּמָה שֶׁדָּרְשׁוּ בִּמְנָחוֹת בְּעִנְיַן ר' עֲקִיבָא עָלָיו הַשָּׁלוֹם, כָּל שֶׁכֵּן בְּהִתְחַבֵּר לְכָל אוֹת וָאוֹת מִינֵי הַנִּקּוּד הַמְּשֻׁנִּים אֵלּוּ מֵאֵלּוּ כִּי הֵם עִקָּר גָּדוֹל לְעָמְקֵי הַתּוֹרָה וּסְתָרֶיהָ. כָּל שֶׁכֵּן בְּהִתְחַבֵּר אֲלֵיהֶם דָגֵשׁ וְרָפֶא, שִׁבֹּלֶת וְסִבֹּלֶת,214 כָּל שֶׁכֵּן בְּהִתְלַוּוֹת אֲלֵיהֶם מִינִים הַטְּעָמִים זַרְקָא מַקָּף סְגוֹלְתָּא, אֵלּוּ מַאֲרִיכִין וְאֵלּוּ מְקַצְּרִין, אֵלּוּ מַיְמִינִים וְאֵלּוּ מַשְׂמְאִילִים, מִי יוּכַל לַעֲמֹד בְּתֹקֶף חָכְמַת הַתּוֹרָה וְדִקְדּוּקֶיהָ וָעֳמָקֶיהָ. וּלְפִיכָךְ הֻצְרְכוּ חֲזַ"ל לוֹמַר בְּמַסֶּכֶת חֲגִיגָה (יד ע"א) שֵׁשׁ מֵאוֹת סִדְרֵי מִשְׁנָה וְאָמְרִי לַהּ215 שְׁבַע מֵאוֹת סִדְרֵי מִשְׁנָה הָיוּ לָהֶם לְיִשְׂרָאֵל. וְעַל דֶּרֶךְ זֶה יֵשׁ לוֹ לָאָדָם לְהִתְבּוֹנֵן בְּדַרְכֵי הַתּוֹרָה שֶׁהֵן תְּלוּיוֹת בְּחָכְמָתוֹ שֶׁל מָקוֹם יִתְבָּרַךְ, אֵין מִי שֶׁיּוּכַל אֶחָד מֵאֶלֶף אַלְפֵי אֲלָפִים תִּלֵּי תִּלִּים הַתְּלוּיוֹת בִּקְצוֹת אוֹת אַחַת מֵאוֹתִיּוֹת הַתּוֹרָה.

			וְאַחַר שֶׁעוֹרַרְנוּךָ עַל אֵלּוּ הָעִקָּרִים הַגְּדוֹלִים דַּי לָנוּ בְּזֶה הַמְּעַט שֶׁהוֹדַעְנוּךָ בְּמָקוֹם זֶה. וְהַשֵּׁם לְמַעַן רַחֲמָיו וַחֲסָדָיו יִפְתַּח לְבָבֵנוּ לְתוֹרָתוֹ וְיַדְרִיכֵנוּ בִּנְתִיב מִצְוֹתָיו לְמַעַן רַחֲמָיו וַחֲסָדָיו, וְנִזְכֶּה לַזְּמַן שֶׁכָּתוּב כִּי מָלְאָה הָאֶרֶץ דֵּעָה אֶת יְיָ כַּמַּיִם לַיָּם מְכַסִּים (ישעיהו יא, 9). 

			 

			בָּרוּךְ יְיָ לְעוֹלָם אָמֵן וְאָמֵן.

			

			
				
					212דורש תלי תלים של הלכות. אמר רב חסדא אמר מר עוקבא: מלמד שיש לדרוש על כל קוץ וקוץ תילי תילים של הלכות' — ערובין כא ע"ב.

				

				
					213קוצותיו תלתלים. ונדרש במדרשים אחדים לעניין הכתיבה והאותיות, כגון בשיר השירים רבה: 'קווצותיו תלתלים זה הסירגול שחורות כעורב אלו האותיות'.

				

				
					214שבלת וסבלת. בעקבות שופטים יב ה-ו. מן הסיפור המקראי נראה, שחיים ומוות עשויים להיות תלויים בהגייה נכונה.

				

				
					215ואמרי לה. ויש אומרים.

				

			

		

	
		
			חילופי נוסח לגוף הטקסט

			[המספר מציין עמוד]

			67. 	זה סוד הנקוד... נפשי: נ סוד הנקוד שפרש החכם הגדול ר' יוסף ג'יקיטיליא זצ"ל ראיתי. ו ספר הנקוד נקוד החולם שער הנקוד למקובל האלהי מוהרר"י ג'יקיטיליא זלה"ה ראיתי. שערי... ותכנס: מ ל שער במה שתכנס. 

			68. 	ומהיות: ל נ ומהם ב מהם. וסדריהם: נ כתריהם. כי גבוה... שומר: ל ב כי כלם גבוה מעל גבוה. נ כי כלם על גבוה מעל גבוה. ו כי כלם גבוה מעל גבוה שומר. 

			69. 	ראשית: ל ראשי. כל: ל על. חולֶם: ל חולם. ב חלֵׁם. והיא: ל נ והוא. והיא: (כנ"ל). סוד הקוץ לגמרי: נ סוד ביאור הקוץ. קדש: ב נ קדש ליי'. ו קדש לה'. בכל כ"ב... תנועת: א בכל ל"ב אותיות תנועת. ב בכל כ"ב אותיות תנועת. נ בכלל האותיות תנועת. ל בכל כ"ב תנועתם. ו בכל כ"ב אותיות תנועת. פרוש... אבל: ב ל (בשינויים זעירים זה מזה:) פי' נושא את העולם כמו המקום הנושא את היושב עליו והנה השם ית' הוא נושא את העולם אבל. 

			71. 	שהוא כן: ל נ שהוא מתפעל. ו שהוא מתפעלים. שלש... הדבור: ל ב ו נ שלש אותיותיה הם סוד כל הדבור. בסוד... על תכונת: ל בסוד סדר על תכונת. ני ב ו בסוד סדר צאתו על תכונת. נ בסוד סדר כוונתו על תכונת. 

			72. 	יחידה: ל ב ו יחידאה. כמו: א רמז. נ ומה. סבוב ב סיבוב. ל ני סבוב. ו סובב. שעליהם: ני שעליה. עולם: ל העולם השפל נ בעולם השפל. בני התבונן: ל ני ב נ ו דע והתבונן. 

			73. 	הנבראים: ל מ השפלים ו הפעלים נ הנמצאים השפלים. ומשפעת למטה: ל ב ו ומשפעת למלכו"ת. 

			75. 	ונקראת חרק: ל ב הנקראת חרק ו ונקראת השורק חירק. יסודותם... השפל: א יסודותם באמצעיתן העולם השפל. ל ב ו יסודותם לפי שמותם העולם העליון יסודו למעלה ממנו, העולם האמצעי יסודו באמצעיתו, העולם השפל (— ונראה הנוסח הנכון). 

			76. 	סוד אדנ"י: ל ב ו יסוד אדנ"י. לגבולם: ו לגבוליה. 

			77. 	והחלימני: ב ותחלימני והחייני: נ ומחיה [והגהה מעל הטקסט: והחייני]. נבואה: א נבוא. מבורר: ל ני מבורר. ב נ מתבורר. ו מתבודד. הוא: ב ו היו. החלום... הדיוט: ל החלום, דבר גדול הוא החלום ואפילו חלום הדיוט. שם חלום: ו נ חולם. ערבוב ל ערבובם. 

			78. 	חמור: א"ב חומר. אמת: ב ו אמת [ל אמתי] כמו שביארנו אבל קצתו בהכרח יש בו אמת כמו שאז"ל. מכנגדאי: ל ני מנגדא. קיים: נ אם התנוצץ בו מעט היה מעט קיים, ואם רוב — רוב חלומו קיים והיודע. ב אם תתנוצץ בו מעט יהיה מעט [ו מיעוט] חלומו קיים, ואם רוב — חלומו קיים, סוף דבר כפי התנוצצות כך יהיה שיעור החלום קיים והיודע. 

			80. 	הדברים: ב נ ו. דרכים. על דרך העיקר: ב היסוד העיקרי. 

			81. 	נקודות: א נקודת. פשוט עד מא: ב ו פשוט פנימי עד מאד. 

			82. 	בנין: ב מורכב (=כך מופיע בטקסט, והגהה בשוליים, שתובא כאן בין סוגרים זויתיים:) <אבל לא כבנין שלנו אלא הבנין שלהם בנין פשוט לא בנין מורכב> וצריך אתה לדעת כי שלושה מיני בנין הם יש בנין פשוט ויש בנין מורכב ויש בנין עגול. ו ובעלי בנין אבל לא כבנין שלנו אלא הבנין שלהם בנין פשוט לא בנין מורכב וצריך אתה לדעת כי שלושה מיני בנין הם יש בנין פשוט ויש בנין מורכב ויש בנין עגול. 

			83. 	יהו"ה יו"ד ה"א: ב יו"ד ה"א וא"ו ה"א חולם צרי. ו יוי יו"ד ה"א וא"ו ה"א חולם צרי. חדרים: ב הררים. ו חדרים. 

			84. 	והמניע: ל ני ב ו המגיע. והנה בהיותו... מאירה: ל ני והנה האור הוא [ב ההוא] בהיות האש מאירה. ו והנה האור ההוא בהיות בו אש מאירה. 

			85. 	הרוחנית: ל ני ב ו הרוחפת. 

			87. 	שטחים תמצאם: ל ני ב ו שטחים כשאתה מעריך אותם בשלושה שטחים תמצאם. 

			89. 	בד' יסודות... ואין: ל ני ב ו בארבע יסודות חוזרים ומתהפכים בארבע יסודות ואין. הוים: ל ני הווים. לשון מושל: ל ני ב לשון שוטר ומושל. לא תמצאהו מחובר: ל ני ב לא תמצאהו אלא מחובר. 

			90. 	דגל: ני על ב ו רגל ל דגל (— וניתן לקרא זאת ‘על' כמילה מודגשת). 

			91. 	ציור: ל ני ב ו ציווי. נחשכת: ל ני ב ו נחשבת. ולשבר: ב ל ו או לשבר. באשישות ומטעם: ל ני ב ו באשישות רפדוני בתפוחים ומטעם. מיוסדים: ב כלולין ומיוסדים. 

			94. 	יסודיות... שלשת: ל ני ב ו יסודיות המורות על יסוד שלושת. כעלות: ל ני בעלות. ב אַחֲרוֹנִים בַּעֲלוֹת. מעני: ב מֵעֳנִי. להזכרת: ל ני ב ו להברת. אחד: ו אחת, וניקוד שורק מה טעם באמצע ובנקודה אחת, <ל ב ומה טעם למטה ובשלש נקודות> וניקוד חירק מה טעם למטה ובנקודה אחת וכן מה טעם צרה. ני מה טעם ניקוד חולם ובנקודה א' וכן מה טעם הצר"י בשתים ולמטה, וניקוד שורק מ"ט באמצע ובנקודה אחת, ומה טעם למטה ובג' נקודות, ניקוד חירק מ"ט למטה ובנקודה א' ונקודת הצירה אינה מתערבת עם ניקוד שב"א. 

			95. 	ותלוי: ל ני בגלוי. ב ו וגלוי. 

			96. 	שלא למינו: ל ני כלו למיניו. ב שלש למינו. ונאמר: ל ונאמ'. ב וית' אמן. כמו: ל ב ו במה. התנועות בשם: ל ני ב ו התנועות חתומות בשם. תמצא כל המעלות: ל ני ב ו תמצאם כל המעלות י"ה. 

			97. 	ו"ה: ל ני ב י"ה. ותמצא... ה"ו: ב ו ותמצא חותם כל התנועות ה"ו. ל ני ותמצא חותם כל התנועות ה"ו בהכרח. הנה לך מבואר חותם המעלות י"ה. וחותם התנועות יהו"ה. בכל... הניקוד: ל ני ב ו במקום כל מיני הניקוד. 

			98. 	שם, עצם: ב ו שם עצם צלם. כוללות הנקודות: ל ני ב ו כוללות כל הנקודות. ניקוד: ל ני ב ו ניקוד בעולם. אומר: ל ני ב ו אומר שמי. מניעות כאמרו: ל ני ב ו מניעות, שהרי אינם מתערבות עם שורש המלה שהם מניעות. כלו... הכל: ב ו כלו ואת כל חלקיו [ל נמצאיו] והוא נסתר מן הכל ונבדל מן הכל ני וכמו שהשית' הוא מניע את כל העולם ואת כל נמצאיו והוא נסתר מן הכל ונבדל מן הכל. 

			99. 	מאמת: ל ני ב ו מאמתת. 

			100. 	וכשהתלבש א"ל: ל ני ב וכשהתלבש במלת אל ו וכשהתלבש במלת אל. שם יה מכנוי: א שהם י"ה לכנוי. 

			101. 	תכונת שם: ל ב ו תכונת לשון הקדש. ובריאותו: ל ני וברייתו ב ו ובריאתו. האדם בכל: ל ני ב ו האדם לכוין בכל. 

			102. 	ההויות שבה: ו ההויות שבגמרא. השם... מן השרש: א השם מן השרש. (כאן הובאה השלמה מכ"י לונדון עמ' 108 א — תוספת הכרחית להשלמת התבנית יה"ו.) ני ב ו השם נעשית שרש במלה איננה מניעה וכן באמרך מהר כי אות ה"א במקום זה היא שורש המלה, כאומרך אמהר ימהר תמהר [=ני מהר ימהרנה תמהר], כי אות ה"א גם היא מן השורש. כיצד: ל ני ב ו נ כיצד מיני התנועות. 

			104.	המתנועעות מכח מניעותם: ל ני המתנועעות מעצמן ולא מניעות ב המתנועעות מכח מניעות שמ"י נא"ה לכתו"ב: ל ני שמי ומה לכת"ו ב שמ"י נא"ה לכתו"ב נ סמ"י נא"ה לכתו"ב. שמלאכתו"ב: ל ב שמלאכתו בינה ו שמל"א כת"ו בינ"ה. גז"ע צד"ק פר"ח ט"ס: נ גז"ע צד"ק פר"ח טכ"ס. 

			105. 	מרכבת... שבארנו: ל ני ב ו מרכבות האותיות אז תבין דברי חפץ ותבין מרכבת האותיות מתוך שאר המרכבות שביארנו. הנקראות אופנים: ל ני ב נ הנקראות חשמ"ל. או האותיות הנקראות חיו"ת. או <ני האותיות> הנקראות אופני"ם. באלו הראשונים: ל ני באלו השמות הראשונים. ב נ ו באלו השמות המשונים. אלו מאלו: עד כאן כי"י ל ני. 

			106. 	בודקין: ב נ ו בודק. ההשגה: ו ההשגחה. מניעה: ב ו מניעה וכמו כן שמו עצמו בנו שאות וא"ו גם כן נסתרת והיא מניעה. נ מניעה וכן שמו בנו עצמו. אמרו שמרו עשו באות ו גם נסתרות והוי"ו מניעה וכן אמרה שמרה הלכה שאות ה גם היא נסתרת והיא מניעה. 

			107. 	שאר כל השמות: ב נ ו שאר האותיות. נסתרת: ב נסתרת כאמרו ברא קרא דע שהיא [ו ה"א] נסתרת נ נסתרת בעת קריאתם כאמרך כן ברא קרא נשא. 

			108. 	קרא: נ ברא קרא. ונשאו: ו קראו נוצרים (ירמיהו לא ה). והו"א: ב ו והוא"ו. והיא: ו וה"א. תורה: ו תראה. 

			109. 	בבחירת: ב ו בבחינת. וזהו אלהים: ב ו וזהו סוד אלהים. 

			110. 	שאמרנו... במרכבת: ב ו שביארנו לך במרכבת יחזקאל. לפי: ב ו לפי (בכ"י אוקספורד ־בודליאנה כתוב לפני, וה־נ' נראית מחוקה על ידי נקודות: נקודה מעל האות ונקודה מתחתיה). מקור: ב ו מקורות. וקשר... כתר: ב ו וקשר לו כתר. בעולם: ב ו בנפש. החכמה: ב ו צורת החכמה הפנימית. לעולם: ב ו ולכל צורותיו וענייניו. ואמר... יי בחכמה: ב ו ואמר שלמה יי בחכמה. 

			111. 	ארץ ושמים וארץ: ב ו ארץ ושמים ושמים וארץ. הנבראים: א הבאים. המרכבה... ומעלותיה: ו המרכבה ומעלותיה וסגולותיה. 

			111. 	כדמיון האבן ביד: (מכאן הטקסט הוא על פי כ"י בר־אילן 1038, דף מ ע"א). לאותיות: ו לחיו"ת. 

			114. 	חשמ"ל: עד כאן מכ"י בר־אילן 1038 (מ' ע"א-מ ע"ב). לדורות: ב ו להורות. אותיות שבאלו: ב ו אות יו"ד. משמשות: ב ו משמשות בתורה. 

			114. 	רבך משל למלך: ב דרך משל מלך. אותיות: ב ו מאותיות. אותיות... אחרות: ב אותיות שמלאכתו בינה ונמצאו האותיות הנקראות חיו"ת מתנועעות מכח אחרות. 

			116. 	שכלית... באמרך: ב שכלית כיצד, באמרך פרחו דרך משל הרי אלו הג' אינן מתנועעות אם לא יתוספו עליהם אותיות חשמ"ל שהם אותיות התנועה השכלית באמרך. אותיות... הנקראות: א אותיות הנקראות (הטקסט נערך לפי ב). ב ו אותיות חשמ"ל שהוא הניקוד, או על ידי אותיות הנקראות. 

			117. 	היות: ב ו היות האותיות כלם. אותיותיהן יהו"ה: ב אותיותיהן אותיות יה"ו ו אותיות הן יה"ו. נערכין: ו צורכין. כצורת: ב בצורת ו בצורות. כסומא: ב ו כסומא בארובה. מאלו יש: ב יש לו שלושה יסודות. 

			118. 	הד': ב ו הארבעה. ואלמלא: א מלא (ונוסף ואל בקולמוס אחר מהטקסט הרציף). ו ואלמלא שאין אנו. הסומין: עד כאן מצוי בכ"י ב. כפשוטם התכונה: ו כפשוט היודע סדר התכונה. היושבים בארץ: ו היושבי בחוץ. נראין אלא: ו נ נראין בצפיית. אור: ו אויר (וכך במקור בס"י). ותרגומו מלרע: ו נ ותרגם יב"ע (=יונתן בן עוזיאל) ע"ה (=עליו השלום) בארץ מלרע. וחשך: ו וחושך על פני תהום ורוח אלהי"ם מרחפת. 

			120. 	ורפה: ו ורפ"א. מתרפית: ו מתרפאת. רפה: ו רפא. צורת: ו צורות. רוח בשנה: ו רויה בשנה. ימין: ו שמאל. כוכב בעולם: ו כוכב הנקרא כוכב. אזן שמאל: ו אוזן ימין. חמה: ו כוכב חמה. 

			121. 	שמאלית: ו הימנית. מרחשון: ו חשון. צורת: ו צורות (וכן באזכורים הבאים במלה זו — לשון רבים). ובצורת הזמן למיניו: (כך בכ"י א — חזרה על המלים). 

			122. 	לעומק: ו לעומקי. שאין... בעולם: ו שאין בו כח לבריות בעולם. אלא: א אלה. ידוע: ו יודע. ואביטה: ו ואביטה נפלאות מתורתך. ומלאות: ו ומלאות ויתרות ושלמות. 

			123. 	מינים: ו מיני. 

